
LUMEA MODERNĂ ŞI SPIRITUL EI 
I. O EPOCĂ ŞI O CULTURĂ 


1, Rădăcinile medievale ale Renaşterii. - 2. Profi- 
lul spiritual al Evului Mediu. - 3. Umanismul şi 
Reforma. ~ 4. Omul natural şi omul spiritual. An- 
tropocentrismul. — 5. Renaşterea şi consecințele ei 
în lumea modernă 


1. Începutul epocii moderne este stabilit în Renaşterea 
italiană. Toate aparențele îndraptățesc această opinie şi, desi- 
gur, imperative de natură didactică au cerut ca lucrurile 
să pornească dintr-un punct fix. Numai că în ordinea spi- 
rituală şi în expresiile sale istorice punctul fix este o abstrac- 
țiune: înseamnă punct mort. Ca tot ceea ce aparține vieții, 
epoca modernă şi cultura ei s-au zămislit pe încetul, nebă- 
nuit pentru contemporani, în timpuri când nimic nu se în- 
trezărea şi, desigur, nimeni nu vorbea despre o epocă nouă 
şi despre o cultură în sensul şi dimensiunile celei moderne. 

Cercetările din ultima vreme făcute în domeniul is- 
toriei filosofiei, al istoriei artelor şi a celei social-politice, 
folosind o metodă concretă, mai bogată de realitate, s-au 
apropiat mai mult de adevăr; ele au arătat că începuturi- 
le a ceea ce am numit noi epocă şi cultură modernă se 
pierd în adâncimile ascunse ale Evului Mediu. 

Este aproape o lege istorică — atât cât pot exista legi 
în istorie —, fie că ceva se naşte sau se consumă, ca orice fe- 
nomen să se producă mai întâi undeva, în izvoarele as- 
cunse ale vieții, şi mai apoi în forma definită, instituționa- 
lă, exterioară societății umane. Totul se plămădeşte în adân- 
cimi, elemente nebănuite la data primelor apariții, adică 
în realitatea concretă a vieții. i 


5 


Nu e deci de mirare că şi lumea aceasta, pe care noi o 
trăim în formele ei coapte până la limita descompunerii, a 
apărut la început în fenomene timide şi izolate, în experiențe 
care nu zdruncinau edificiul atât de bine conturat şi stilizat 
al Evului Mediu. 

A vedea în Luther, în Galilei sau Leonardo da Vinci 
primii oameni noi ai lumii moderne credem că este o greşea- 
lä, ei nefiind decât expresiile definite ale ideilor şi aspiraţi- 
ilor multor generaţii în urmă, mergând până la Sf. Francisc, 
Dante sau Giotto, adică în plin Ev Mediu. Nu mai vorbim 
de Descartes, care este un încheietor al Renaşterii, genia- 
lul ei profitor, aşa cum l-am numit, 

Cu aproape trei veacuri înaintea Ir mijeau primele 
semne a ceea ce s-a produs în Renaștere şi a clădit epoca 
modernă. În inima Evului Mediu, în veacul al XIII-lea şi 
mai evident în al XIV-lea, care a fost deja un veac de cri- 
ză, a apărut - la început luminată şi însetată de viaţă - fi- 
gura omului modern. Într-un mediu ca acela al vremuri- 
lor de atunci, mediu care a fost deseori criticat înainte de 
a fi înțeles, care nu numai că a avut o viziune şi un stil 
propriu, dar care a deschis porțile — neştiindu-se către ce — 
erei moderne, au germinat condiţiile unui alt om și ale 
altei culturi. 


2. Evul Mediu a experimentat o formulă de viață şi a 
realizat o formă umană dintre cele mai interesante cunos- 
cute în istorie. Sigur, unitatea acestui ev nu a fost de la în- 
ceput bine definită, şi cursul istoriei a luat diverse poziții — 
grupări, dislocări şi regrupări - până ce a căpătat stabili- 
tate, şi imaginea Occidentului medieval a devenit ceea ce + 
a constituit mai târziu statele moderne. 

Evul Mediu, cu o durată de aproape un mileniu, cu- 
noaşte trei faze importante: una mai puțin stabilă, în care 
s-au înfruntat o seamă de popoare cu tradiții și aspirații 
contradictorii, lumea romană față în față cu lumea barba- 
ră şi care culminează în imperiul-lui Carol cel “Mare, a 
doua fază, când se impune formula creştină nu numai în 
cultură, dar şi în formațiunile statale, care este faza de sta- 
bilitate a Evului Mediu (sec. XI-XIII), şi, în sfârşit, o fază când 
monarhiile devin tot mai puternice, când centrul de greu- 
tate al economiei se deplasează de la economia rurală către 
cea urbană, şi în cultură încep să manifeste unele arte libe- 
rale (sec. XIV-XV). 

Universul spiritual al Evului Mediu este interesant 
atât pentru definirea epocii ca existenţă istorică, cât şi ca 
punct de plecare a ceea ce s-a produs dincolo de epocă. 
Fără acest Ev Mediu creştin noi nu am putea înțelege ceea 
ce i-a urmat, această etapă a dezvoltării spiritului uman 
către formele şi sensurile lumii moderne. 

Pe tradiţiile Antichității greco-latine creştinismul a 
clădit o societate şi o cultură, un mod specific uman de a 
fi în lume şi în istorie. Religia, temei a tot ce există şi se 
manifestă sub diversele forme ale culturii, a dat omului 
şi popoarelor o adâncime a sentimentelor şi o certitudine 
a ideilor (credinței) de mare însemnătate atunci şi, poate, 
o lecție pentru golul ce-l simțim azi. Tradiţia antică, pe de 
o parte, şi spiritualitatea creştină, pe de alta, a înrădăci- 
nat omul, l-a crescut şi îndrumat pe arcul întins între natu- 
ra şi destinul propriu. i 

Umanismul Evului Mediu, hränit din aceste două iz- 
voare omenesc experimentate şi divin revelate, à dat un 
climat spiritual şi o condiție favorabilă creațiilor de tot 
felul atât în sectorul intelectual, moral sau estetic, cât şi în 

cel practic, În comparație cu epoca modernă, s-a afirmat că 
Evul Mediu nu a citnoscut creația propriu-zisă, şi aceasta 
din cauza concepției de viaţă, a felului cum oamenii satu- 
rați de creştinism - care, se ştie, e numai pură contempla- 
ție şi se întemeiază pe ceea ce este dat, adică pe tradiţie — 
au înțeles şi reacționat în fața lumii şi vieții. Afirmația este, 
desigur, cel puţin exagerată, dacă nu chiar lipsită de te- 
mei, fie că o judecăm din punctul de vedere al doctrinei 
creştine, fie că o judecăm în raport cu fenomenul istoric 
despre care vorbim. 

Creştinismul, mai ales cel occidental, acolo unde a 
luat naştere activismul modern, acordă creației umane 
un loc de frunte. Istoric, lucrurile au putut devia, aşa cum 
s-a întâmplat mai ales în prima perioadă, sub influența 
teologilor. Doctrinar însă creştinismul vede în fenomenul 
cultural şi în cel civilizator o cale de îndemn şi frumusețe 
către împlinirea aspirațiilor sale înalte, de ordin spiritual. 
Creştinismul nu înlătură activitatea şi creația umană, ci 
dimpotrivă, le presupune; numai că le vede orientate într-un 
anume fel, aşa ca acestea să nu devină o cale a degradă- 
rii condiţiei omului, cum pare că s-a întâmplat uneori, 

Dar mai mult decât doctrina, mărturie acestui adevăr 
stă istoria cu creaţiile ei. Fără creştinism, cultura occiden- 
tală nu s-ar fi putut naşte. Temeiurile şi grandoarea ei au 
crescut din izvoarele greco-latine şi creştine. Fără orizon- 
tul spiritual medieval nu am fi avut civilizația meditera- 
neană şi nici cea europeană care s-au dăruit lumii întregi. 

Atunci, în acele veacuri de înaltă aspirație şi severă 
disciplină s-au pus bazele a ceea ce a crescut mai târziu. 
Un Sf. Francisc, Sf. Anselme sau Thomas d Aquino sunt 
figuri de apogeu ale Evului Mediu, dar în acelaşi timp ei - 
sunt oanietii de formație intelectuală şi spirituală care au 

t ~ 
depăşit epoca. Ei şi suflul viu al popoarelor dornice de 
viață şi frumuseţe spirituală au dovedit cât şi cum ṣe poa- 
te reuşi în ordinea temporală a lucrurilor, cum este cu pu- 
tință o cultură superioară şi o organizare religioasă a vieții 
sociale şi statale, Cultura Renaşterii şi întreaga civilizație 
modernă s-au construit pe această experiență medievală, 
nu împotriva ei, fapt petrecut mai târziu, când prefaceri- 
le au luat căile unor neprevenite devieri. 

Să vedem în continuare, pe scurt, cum s-au petrecut 
lucrurile, cum s-au organizat unele forme, ce expresii cul- 
turale au luat şi mai ales în ce direcţii s-au consumat flori- 
le alese ale spiritului creştin medieval. 

Renaşterea, aşa cum am afirmat de la început, nu a 
fost decretată de cineva şi nici de câțiva inspirați, ci s-a 
dezvoltat pe etape şi îndelung, în forme la început timide, 
mai apoi lărgite, tot mai noi, până la izbucnirea creatoare 
a secolelor al XV-lea şi al XVI-lea. Acest mare moment is- 
toric, atât de însemnat pentru istoria umanității, nu este 
ceva venit deodată, precis şi bine întocmit, ceva limpede, 
lincat şi definit. Când Giordano Bruno are în față, la celă- 
lalt pol, pe Savonarola şi când amândoi sfârşesc pe rug în 
acelaşi moment, se înțelege că lucrurile luaseră o întorsă- 
tură dramatică, de criză. 

Ca la orice răspântie istorică, avem în faţă un fenomen 
complex, variat şi divergeni, nestabil pe întreg cursul vre- 
mii care l-a produs, dezvoltarea sa având multe bifurcări 
şi contradicții. De aceea, pentru a fi mai bine înțeleasă, Re- 
naşterea trebuie privită nu ca un moment sau dat istoric, 
ci ca un proces istoric. 

Într-o primă formă, datele elementare (esenţiale) ale 
Renaşterii au apărut în plin Ev Mediu, o renaştere în care 
cultura tradițională a Antichității greco-romane a fost pre- 

lucrată şi valorificată de spiritul şi experiența creştină ca- 
re se apropiaseră de om şi viaţă. În inima Evului Mediu, 
în veacul al XIII-lea, se produce o ridicare a omului către 
cele mai înalte culmi ale creaţiei culturale; în acea vreme 
de gândire şi experiență interioară creştină apar deodată - 
în filosofie, în artă şi literatură - opere monumentale, uni- 
versal valabile, exemple clasice de inspirație şi realizare 
formală, în care suflul permanențelor nu a lipsit niciodată. 
În afară de impulsul nou, dat în ordinea spirituală de re- 
marcabile figuri de sfinți (Bernard, Dominic etc.) a căror in- 
fluenjă se produce până în domeniul artelor şi uneori chiar 
în ordinea socială, au apărut filosofi, scriitori şi artişti în 
înțelesul modern al cuvântului, aşa cum au fost Thomas 
d' Aquino, Sf. Anselme, Dante, Cimâbue sau Giotto; nu 
mai vorbim de acele minuni ale Occidentului care sunt 
marile catedrale, prin care arhitectura a atins culmi necu- 
noscute şi nedepăşite până azi. 

Acestea nu le putea face un om al Antichității clasi- 
ce, greco-latine, a cărui experienţă fusese asimilată, ci alt 
om, un om al epocii, cu un fel propriu de a simți şi jude- 
ca lucrurile în modul lor aparent şi esenţial. Marile crea- 
ţii medievale sunt produsul unei sforțări umane de mari 
dimensiuni, răspuns întrebărilor fundamentale ale unei 
lumi angajate pe calea setei de absolut. 

În concepția medievală omul ocupă un loc important 
în existență, dar nu mai puțin dificil prin răspunderile pe 
care le are; el este natură şi supranatură deodată, ceea ce 
face ca dominanța să joace un rol foarte important. Aşa 
se explică grandoarea secolului al XIII-lea, moment când 
abstracționismul teologilor şi al scolasticii a fost depăşit, 
şi apropierea de viață şi concret a alimentat spiritul, fără 
însă ca legătura cu transcendența să fie ruptă. Din acest 


10 


echilibru între aparenţă şi esență, între concret şi abstract, 
între real şi posibil s-au putut naşte umanismul medieval 
şi marile opere ale culturii din acea vreme. 

Pe această cale Evul Mediu ajunge să stăpânească.o 
viziune proprie asupra lumii şi să instaureze un nou sis- 
tem de valori, ajunge să-şi definească dimensiunile şi să 
existe ca un nou ciclu istoric, care ne face să înțelegem nu 
numai ce s-a produs în interior, ci şi ceea ce s-a putut pro- 
duce mai târziu, când ciclul său s-a închis. Nù e vorba aici 
de o perioadă de tranziţie valabilă până la Carol cel Mare, 
şi nici de o perioadă obscuranitistă, cum este calificat din 
ignoranță sau din rea-credinţă, ci e vorba de o lume ale 
cărei experienţă şi realizare umană au stabilit forme, va- 
lori şi sensuri ce au constituit puncte de sprijin nu numai 
în constituția proprie, ci şi în dezvoltarea istoriei civiliza- 
Hei. Gândirea medievală, arta sa strălucită, umanismul 
său nu sunt numai expresia restrânsă la un popor, ceva 
cu caracter local şi trecător, ci sunt moduri universale de 
a gândi şi lucra. 

Evul Mediu nu poate fi înțeles dacă îl judecam numai 
în procesul său inițial de constituire, perioadă de tatonări 
şi exagerări, şi nici dacă îl judecărn în perioada de des- 
compunere, când pot să apară forme maladive ale spiri- 
tului şi societății; el trebuie judecat în perioada de matu- 
ritate (sec. XI-XIII), când orizontul spiritual şi arhitectura 
gândirii s-au putut împlini în toată complexitatea lor de 
căi şi forme, ' 

Evul Mediu este o etapă de sine stătătoare a efortului 
uman, o etapă fără-de care nu numai lumea modernă, ci 
întreaga civilizație nu ar fi existat aşa cum există. 

Faţă de o epocă nu putem aveă resentimente şi nici 
nu o putem înlătura din-istorie; chiar atunci când dispa- 

re, ea încă este: a consumat înainte şi generează în urină, 
atunci când a cunoscut o formulă proprie de viaţă şi o strălu- 
cire care, fireşte, nu pot fi permanente ca sistem, dar pot 
genera permanențe istorice umane. 

Cosmicismul Sf, Francisc - matura ca operă divină -, 
cultul Madonei cu respectul femeii, dragostea pentru o- 
mul şi viața concretă, frumusețea formelor aparente, ce- 
lebrele idei ale Revoluției franceze şi multe altele, pe care . 
modernii cred că ei le-au inventat, nu sunt decât piese 
din tezaurul medieval, substanță vie din fondul spiritual 
creştin al acestei lumi încă vii, fireşte, încadrate într-o altă 
formulă şi conduse de un alt spirit: naturism şi laicizare, , 
dar din același fond experimentat şi exprimat cu multe vea- 
curi în urmă, 

3, Pe încetul însă, elemente şi direcţii noi au intrat ac- 
tive în alcătuirea şi rosturile lumii medievale. Idei, senti- 


mente şi împrejurări noi au influențat viața interioară şi |.” 


cea exterioară a omului, viața care de aici înainte încearcă 
să deschidă alte orizonturi şi să dea alte condiţii, acelea ale 
epocii moderne. În sistemul de idei al acestor vremuri şi 
în acela al ordinii sociale s-au produs pe nesimţite unele * 
fisuri, unele locuri goale care veneau să fie împlinite cu alt- > 
ceva, de o altă natură şi în alt fel. Atâta vreme cât stâlpii * 
acestor sisteme şi ordinea stabilită sub influența creştinis- 
mului sau, mai precis, sub influența directă a instituției 
Bisericii, expresie temporală a doctrinei creştine, s-au men- 
ținut puternici, nimic nu s-a făcut simțit şi vreme îndelun- 
gată lucrurile s-au desfăşurat tot atât de calm şi organic. 
Din cauza unei saturaţii - calitate şi defect al naturii 
umane - sau din cauza unei denaturări a formelor de via- 
tă istorică creştină şi, mult mai sigur, din ambele motive, 

bă 

armonioasa şi profunda viață întemeiată de umanismul 
creştin a început a slăbi până la evidenţă, în aşa fel încât 
spre sfârşitul veacului al XV-lea şi începutul celui de-al 
XVI-lea formele de viață medievală apăreau ca depășite. 
Prestigiul Bisericii, pe de o parte, şi puterea organizatoare 
a corporațiilor, pe de alta, mergând în scădere, ideile şi 
sentimentele noi au pătruns şi acționat tot mai puternic, 
până ce şi-au făcut loc în arena istoriei altă viziune şi-alt 
om, omul modem. Produs al unui îndelung şi complicat 
proces, acest om a venit încărcat de experiențele şi valori- 
le Evului Mediu, năzuind totodată către altă lume, cu 
alte orizonturi şi exprimată în alte forme. 

Omul Renaşterii, acela care a creat cultura şi civiliza- 
ţia din care noi încă ne hrănim, a pretins o întoarcere la 

„ Antichitatea greco-latină şi o eliberare a individului de sub 
puterea acelui sistem obiectiv, emanaţie a Bisericii catoli- 
ce, care a domnit în Evul Mediu; acestea pare că au fost 
la început, în formă declarată, aspirațiile omului modern. 
De aceea Renaşterea, ca început al epocii moderne, a fost 
văzută în două curente de idei şi fapte, denumite umanism 
şi Reformă. 

Să vedem mai întâi, pentru fiecare în parte, care le-au 
fost năzuințele şi cuceririle, iar mai apoi cum au colabo- 
rat aceste curente pentru împlinirea idealului de viață al 
omului modern. 

Umanismul Renaşterii a însemnat în primul rând o 
întoarcere la izvoarele Antichității şi în special la cuceri- 
rile spiritului grec în aşa fel, încât să se reia legătura în- 
treruptă de Evul Mediu. Dar aceeaşi întoarcere, aşa cum 
am văzut, a pretins-o şi a practicat-o înainte umanismul 
creştin al veacului al XŢII-lea. Cum a mai fost cu putință 
deci ca umanismul Renaşterii. să-l ceară din nou? Taina 

stă în felul cum cele două curente umaniste înțelegeau să 
se apropie de Antichitate, cum să o valorifice şi ce anume 
rosturi să împlinească prin această apropiere. 

Dacă pentru umanismul creştin apropierea de Anti- 
chitatea greco-latină însemna o apropiere de izvoarele cultu- 
rii înseși, de tradiţia celei mai înalte experiențe umane şi 
o valorificare a ei în sens creştin, pentru noul umanism al 
Renaşterii această apropiere încerca să meargă mai depar- 
te, adică până acolo unde ea însemna o întoarcere la na- 
tură şi o creație în sensul ei. 

În fond, lucrurile pare că s-au desfăşurat în alt fel de- 
cât au fost năzuite şi mărturisite. Privind de aproape ori- 
zontul spiritual al Renaşterii şi mai ales consecințele sale 
de mai târziu, nu e greu să observă că mişcarea uma- 
nistă a acestei epoci de răscruce istorică ñu dorea atât o a- 
propiere de Antichitate, ci mai mult o degajare de aportul 
creştinismului în cultură şi în viața socială, aşa cum apă- 
ruse în Evul Mediu. Antichitatea devenea în acest fel 
doar un prilej, o punte de trecere către altă formulă de via- 
få. Prin legătura cu Antichitatea umanismul Renaşterii nu 
efectua atât o întoarcere la izvoare, cât, mai sigur, o negare 
a creştinismului în ordinea spirituală şi temporală, negare 
ce va duce mai târziu şi la înlăturarea tradiției antice, adi- 
că a umanismului însuşi, pentru promovarea căruia Re- : 
naşterea şi-a făcut un titlu de glorie. . 

Reforma, cea de-a doua mişcare a Renaşterii, fiind de 
natură religioasă, a acționat mai direct împotriva ordinii 
creştine aşa cum se împlinise ea sub influența catolicisrnu- 
lui. Caracterul ei negativ era mai evident decât al umanis- 
mului, Întemeiată, ca mişcare, mai mult pe resentiment 
decât pe o sete de împlinire în sensul spiritului profund 
şi creator al tradiției creştine, Reforma aduce în inima 

Europei unor vremuri frământate o însemnată contribu- 
ţie la ceea ce se va defini mai târziu ca epoca modernă. 
Luther a venit ca un eliberator, şi aceasta a însemnat un 
bine, dacă ne gândim la unele forme secătuite ale anilor | 
de decadență a Bisericii catolice, dar el a'venit şi ca un re- 
voluționar, şi aceasta a însemnat un rău care, cu voie sau 
fără voie, a atins inima creştinismului, înlăturând tradi- 
ţia sa vie şi universalismul său. 

Reforma a zdruncinat din temelii o lume şi o > cultură, 
deschizând omului modem posibilități nebănuite, posibi- 
lități care, la început, păreau limitate şi specifice acelui mo- 
ment istoric. A privi religia ca pe o chestiune particulară, 
aparținând liberei alegeri şi hotărâri a individului, nu a- 
părea în acea vreme atât de grav ca azi, când s-au tras toa- 
te consecințele, mai ales că ochii acelei lumi atât de fascinate 
de viitor priveau mai mult decât pare către formele trecu- 
tului, acelea instituite de Biserică şi dintre care, uzate de 
timp, multe se îndepărtaseră de izvoarele şi funcţia origi- 
iară a creştinismului, împovărând în acest fel cursul vieții, 

Acum, după ce le-am schițat deosebit, dacă apropiem 
cele două curente de idei şi mişcări istorice, umanismul 
şi Reforma, vom observa că aceste fenomene converg că- 
tre acelaşi țel şi că nu o simplă întâmplare le-a pus lao- 
laltă. Ele au colaborat la aceeaşi operă pe ruinele Evului 
Mediu: naşterea omului nou modern şi a culturii sale şi 
construirea unor instituții corespunzătoare. 

Sub impulsul puternic al umanismului şi al Reformei, 
omul modern, rodit cu multă vreme înainte, şi-a făcut apari- 
ţia definitiv. Elementele noi intrate în joc, întocmirile tot 
mai sigure în acest sens au făcut cu putință omului mo- 
dern şi conştiinţei sale să se afirme de aici înainte hotă- 
tât, Umanismul şi Reforma au pus temeliile unei culturi 

care exprima în mod sigur un regim nou atât pe plan spi- 
ritual, cât şi temporal. Deşi priveau laturi diferite ale vieții, 
aceste curente au colaborat fiecare în felul lui la înteme- 
ierea unei epoci istorice. Ele au folosit în chip organizat şi 
fățiş ceea ce îndelungă vreme şi în alte forme viața plămă- 
dea în ascuns. 


4. În privinţa fenomenului istoric numit Renaștere, 
fie că îl privim în umanism, în Reformă sau în oricare ma- 
nifestare culturală a vremii, mai însemnată sau mai puțin 
însemnată, vom găsi. peste tot acelaşi mobil care a deter- 
minat, în diverse chipuri şi intensități, acţiunile şi frămân- 
tările epocii: omul Renaşterii s-a situat în centrul lumii şi 
a voit să fie creatorul şi îndrumătorul propriei vieți, al pro- 
priului destin, fără apel Ia altă forță (transcendenţa). 

De aici s-au născut o serie de noi condiţii şi sensuri, 
care au schimbat omul şi fața lumii sale. Socotind viața 
ca pe ceva care poate fi făcut fără voie, fără nici o inter- 
venţie din afară, omul Renaşterii, deşi nu potrivnic formal 
creştinismului, s-a descreştinat, pentru că şi-a întors pri- 
virea total de la lumea de dincolo către cea de aici. Aceas- 
tă întoarcere a avut şi ea consecințele ei: omul, renun- 
țând la ordinea spirituală, s-a integrat total ordinii natu- 
rale. Şi aici este misterul a tot ceea ce a fost și a ceea ce n-a 
fost epoca modernă, cu omul, cultura şi instituțiile sale. 

Grandoarea Renaşterii şi a epocii care a deschis-o stă' 
în întoarcerea la natură, pe care a socotit-o temei şi izvor 
nesecat în împlinirea destinului său. Întreg tumultul vie- 
ţii, încrederea de cuceritor le-a aflat prin acest contact şi 
integrare. Epoca modernă, în diferitele sale etape până în 
zilele noastre, nu a însemnat altceva decât biruința omului + 

- natural asupra celui spiritual. Însăşi întoarcerea la Antichi- 

tate nu a fost altceva decât consultarea unui exemplar 
uman mai apropiat stării naturale, dar care nu a fost în- 
teles corect. 

Omul Renaşterii, care este omul modern în prima eta- 
pă a dezvoltării sale istorice, din atitudinea sa de singura- 
tic a căutat în primul rând o eliberare şi o intensificare a 

„ forţelor proprii. Ce voia, în fond, să însemne această elit 
berare? 

În primul rând, o emancipare a individului şi a forțe- 
lor sale creatoare față de ceea ce venea din afară ca ele- 
ment constrângător; era nevoie de a lăsa deschise toate 
însuşirile (şi tendințele) aparținând individului uman ca 
existență de sine stătătoare, până Îa un fel de disponibili- 
tate continuă. În al doilea rând, ca o consecință a acestei 
eliberări şi disponibilități, individul devenea un observa- 
tor direct, un om de experienţă faţă în față cu realitatea o- 
biectivă, ceea ce îi deschidea noi câmpuri de cercetare şi 
creație, Iată, pe scurt, două temeiuri pe care s-a construit 
epoca modernă, pe care s-au ridicat omul acestei epoci şi 
cultura sa. 

Aceste modificări de regim aduse condiţiei de exis- 
tență şi de cunoaştere a omului au orientat şi dezvoltat 
lucrurile către alte etape şi alte forme. Un sentiment nou 
în faţa lumii şi vieții s-a născut şi, odată cu el, spiritul, me- 
todele întrebuințate au căpătat şi ele un caracter tot mai 
persânal, tot mai relativ. Autonomia individului a dus la 
autonomia valorilor în aşa fel, încât nici o disciplină nu 
mai âvea funcția unică, ordonatoare a celorlalte, cum o 
îndeplinise religia creştină veacuri de-a rândul. Religia, 
ştiinţa şi aria se dezvoltau independent, ca experiențe şi 
manifestări proprii, afirmându-se fiecare după legea în- 
scrisă în natura sa. Caracterul culturii Renaşterii este prins 

aici: religia porneşte şi se reduce la experienţa interioară 
personală, ştiinţa la analiza şi experienţa fenomenelor ma- 
teriale, arta la observaţie şi simţ al formelor, după nevoile 
interioare ale individului. Luther, Galilei şi Leonardo da 
Vinci deschid căile marilor creații pe aceeaşi temă a eli- 
berării forțelor sufleteşti către limanuri noi, într-o lume 
bogată, variată şi mereu alta, într-o lume pe care omul o 
poate cuceri şi stăpâni pentru bucuria şi folosul său. ` 

Conştiinţa omului modern, destul de vizibilă încă la 
un William de Occam sau Petrarca (sfârşitul veacului al 
XIV-lea), trecând prin experiența dureroasă, uneori peni- 
bilă a veacului al XV-lea, devine un fapt întemeiat şi obiş- 
muit în vremea lui Luther şi a lui Galilei. Omul modern 
apare de acum înainte cu trăsături bine precizate, cu ori- 
zont nou către o lume nouă, aspirație continuă către cuce- 
tiri tot mai mari (materiale), fără nici un fel de presimțire 
a celor ce vor veni la capătul unei călătorii atât de încre- 
zător începută. 


5. Privită în sine, Renaşterea a fost manifestarea isto- 
rică a unui splendid elan, a unui înalt spirit creator. Dar 
ea a fost mai mult decât atât: un fel nou de a simți lumea 
şi viața, un fel nou de a valorifica lucrurile şi a împlini 
destinul nostru de oameni. Dacă o judecăm din primul 
punct de vedere, Renaşterea a fost un fenomen de o ma- 
ze frumuseţe şi măreție, Hrănită dintr-o tradiție bogată 
împotriva căreia lupta tocmai pentru că îi simțea încă pu- 
ternic prezența, într-un orizont nou, larg deschis, acest 
moment hotărâtor pentru întreaga epocă modernă a dat 
lumii un exemplu unic de forţă şi realizare. 

Eliberarea omului şi cultivarea lui pentru o viață de 
creație şi îndemn au dezlănțuit o mare risipă de energie, 

strălucire şi realizare genială. De aceea au apărut atâția ti- 
tani ai muncii şi creației ale căror nume au o mare rezo- 
nanță şi azi, cu aceeaşi putere de fascinație. Galilei sau 
Descartes, Leonardo da Vinci sau Michelangelo, Columb 
şi toți exploratorii apar în ochii noştri ca un fel de supra- 
oameni, în care s-au manifestat forțele elementare ale fi- 
rii, ale unei lumi care ne depăşeşte. 

În adevăr, putem spune că Renaşterea se caracterizea- 
ză în primul rând - şi acesta a fost un bine ~- printr-o scor- 
monire a adâncurilor ascunse ale omului şi o punere în 
lucrare a tuturor forțelor creatoare de care el putea să dis- 
pună. Omul întreg, omul stăpân, omul-zeu însetat de opere 
desăvârşite, omul cate nu cunoaşte limite în întreprinde- 
zile şi creațiile sale, acesta a fost omul Renaşterii, care a 
Jăsat o atât de bogată şi monumentală operă. În artă el se 
întrecea cu natura, cu formele lumii create. În ştiinţă îşi 
găsea bucuria de stăpânitor al aceleiaşi naturi, care era for- 
tată să-şi dezvăluie tainele. În descoperirile geografice, bo- 
găţia şi confortul. Din acest punct de vedere Renaşterea 
a lăsat o bună moştenire, care în epoca modernă s-a dez- 
voltat şi a rodit nebănuit de mult pentru oamenii acelor 
vremuri. Această nouă epocă însă datorează tot Renaşte- 
zii şi spiritului ei concepția de viață, felul cum a simțit şi a 
reacționat omul în fața existenţei, aşa după cum am ară- 
tat mai sus, Şi nu numai că-i datorează, dar i-a tras toate 
constcințele în ordine logică şi istorică acestui început atât 
de puternic şi entuziast al omului liber, al omului stăpân 
pe propriul destin şi pe lumea întreagă. Desprins din ordi- 
nea spirituală creştină a Evului Mediu, el a căutat o compen- 
sație în apropierea de natură, de ordinea şi de legile ei. 

Sensibilizat exterior, omul epocii a căutat să se îm- 
plinească pe calea naturii, a unei lumi care i se oferea şi-l 

îinbucura prin infinita sa variație, prin gama de tonuri şi 
forme minunate. Aceasta la început, pentru că mai târziu 
el a socotit universul întreg un domeniu de care poate dis- 
pune oricând şi oricum pentru folosința proprie. Dacă na- 
tura a putut fi privită ca o întreprindere de care se poate 
dispune, viața-şi destinul omului integrat acestei naturi 
deveneau şi ele, în chip firesc, o operă care îi aparține, 
ceva care se poate împlini, în expresiile sale superioare, ca 
operă de artă. 

Iată alte perspective pe care le deschide Renaşterea - 
de astă dată nu dintre cele comune - erei moderne, care a 
crescut în alte forme şi etape, nici măcar bănuite inițial. 
Unde a dus spiritul Renaşterii vom vedea amănunțit în 
capitolul ce urmează, când vom face analiza crizei cultu- 
rii modeme. Deocamdată am voit doar să-semnalăm drama 
omului modern şi a culturii sale în primul rând în aspec- 
tul de necorespondență a ideilor cu istoria ce s-a desfăşu- 
rat, mecorespondență între ce au năzuit şi ce au dezlănțuit. 
oamenii vremii, seninii umaniști şi mai puțin seninii re- ` 
formişti ai Renaşterii. 


Multe şi frumoase opere ne-a dăruit Renaşterea, mul- 
te şi folositoare cuceriri a făcut epoca modernă în urma 
ei pentru a uşura şi ameliora condiția omului, dar nu e 
mai puţin adevărat că formula de viață inspirată de cea 
dintâi şi experimentată de cea de-a doua nu a izbutit; 
dimpotrivă, a deschis larg omenirii porțile unei drame 
fără asemănare în istorie. 

II. DIALECTICA SPIRITULUI MODERN 


1. Integrarea omului în natură. - 2. Consecințe 
ale filosofiei naturaliste. - 3. Raţionalitatea lumii 
şi a condiției umane..— 4. Raţionalism şi individua- 
lism. - 5. Orientarea pozitivistă. - 6. Materialismul ` 
contemporan i 


1. În capitolul precedent am văzut cum Renaşterea a 
cunoscut un fapt semnificativ, hotărâtor pentru ceea ce a 
urmat, care i-a adus atâta forță şi schimbare de orizont, 
fapt care purta în inima sa nebănuite consecințe pe care 
le-a tras până la capăt epoca noastră: e vorba de integrarea 
omului în natură, ordine față de care epoca trecută nu ma- > 
nifesta prea multă simpatie atunci când îl judeca şi îndru- 
ma pe om, ființă spirituală. Această idee, care a susținut 
mândria unei epoci întregi socotindu-se că prin ea's-au 
descoperit pentru prima dată omul şi libertatea, a avut 
antecedentele sale, ca să nu spunem tradiţia sa. E drept, 
nu cu aceeaşi putere până în a întemeia o lume, dàr îndea- 
juns pentru a căpăta expresie şi a acționa. 

Prezența în istorie a ideii naturaliste nu poate surprin- 
de pe nimeni, deoarece pentru o idee legată atât de adânc 
de firea omului, de omul viu, cu tendințele şi aspirațiile 
sale;nu era nevoie de două milenii de sforțare şi istorie, 
ca să apară abia în Renaştere. Socrate a combătut-o la so- 
fişti, şcoală greacă ce îşi făcea un principiu din reducerea 
omului la o ființă naturală, supusă aceloraşi legi aspre şi 
categorice ca oricare lucru. Sofiştii nu acceptau alte reguli 
de comportare decât acelea indicate de natură, acelea ca- 
re dădeau libertate tuturor tendințelor şi instinctelor. Această 

poziţie a fost izvorul unui naturalism şi al unui relativism 
absolut, care au creat lumii antice suferință şi decădere. 

În Evul Mediu ideea nu a fost în întregime părăsită, 
cu toate că dominanta vremii a fost alta. Alături de Thomas 
d' Aquino, care a adaptat filosofia aristotelică la creştinism, 
filosofii arabi au prelucrat şi ei o filosofie în sensul unui pan- 
teism naturalist, ceea ce, fireşte, nu s-a răsfrânt asupra so- 
cietății şi culturii occidentale. 

Către sfârşitul veacului al XV-lea şi începutul celui 
de-al XVI-lea, ideea naturaliştă a reapărut cu o forță ne- 
cunoscută încă în istorie, idee pe care, în aspectele sale po- 
zitive, am descris-o în capitolul întâi al lucrării de faţă, aşa 
cum a fost şi s-a manifestat ea în Renaştere, fără.consecin- 
tele de mai târziu, care au avut mai mult un caracter nega- 
tiv, consecinţe care au dus la dezagregarea epocii moder- 
ne, aşa cum o trăim noi azi. 

Ceea ce a constituit noutatea „întoarcerii la natură” în 
Renaştere nu a fost ideea în sine, pe care, în diverse forme, 
o găsim prezentă cu două milenii în urmă, ci focul de care 
a fost străbătută, dinamismul său, puterea cu care a fost în- 
trupată. Dovada a făcut-o faptul că pentru prima oară ide- 
ea naturalistă, în forme şi consecințe atât de variate, a fost 
oarecum ideea directoare a unei epoci întregi. 


2. Prin integrarea omului în natură s-a năzuit la crea- 
rea unei condiții umane superioare, aceasta pentru că vre- - 
murile noi ale epocii moderne vedeau în aplicarea acestei 
idei în primul rând eliberarea şi independența sa față de 
orice formă istorică exterioară. Redat ordinii naturale, o- 
mul s-a simțit împuternicit, crescut din sine şi pentru sine 
ca o floare a universului acesta care se deschidea larg pri- 
virilor sale dornice de viață. Omul modern a crezut în în- 

suşirile eliberatoare ale naturii şi în acelea constrângătoare 
ale formelor istorice tradiționale. El s-a aruncat ca într-un 
leagăn al beatitudinii pe această nouă dimensiune a vieții, 
căutând să-i prindă toate tăriile, nebănuind că acest leagăn 
era începutul dramei şi al morţii sale spirituale. Omul mo- 
dem a dotit şi a luptat să devină o ființă naturală liberă, un 
zeu al tuturor celor care se văd şi al propriei făpturi. 

Sustrăgându-se ordinii spirituale pentru a se aşeza 
confortabil în cea naturală, acest om şi-a mărginit existen-t 
ţa la condiţia şi legile lucrurilor neînsuflețite. Privind lucru- 
zile de sus, de acolo de unde se socotea stăpân pe o lume 
pusă la dispoziția sa, el nu şi-a dat seama că rămâne totuşi 
limitat la această lume şi supus ordinii ei, Prin integrarea 
în ordinea naturală, omul modern a putut ignora şi a avut 
tăria să înlăture treptat formele tradiționale de viaţă în care se 
cristalizaseră istoric natura şi năzuințele sale spirituale, dar 
totodată el a trecut inevitabil de la o stare spirituală proprie 
la o altă stare, care nu-i mai aparținea în mod exclusiv şi 
categoric, fiindu-i comună cu aceea a lumii materiale. 

În acest fel, într-o primă etapă a sa, spiritul modern 
deschis de Renaştere trece, ca o consecință a integrării omu- 
lui în natură, de la o formă de viață liberă, concretă, pro- 
fundă şi organică, la altă formă, prinsă în legile dominan- 
te ale lumii fizice, adică abstractă, superficială, atomistă 
şi necesară. Omul modern, căutând să se elibereze de tot 
ceea ce îi întreținea şi dirija viața ca forță tainică a unei 
lumi realitate supranaturală, şi-a închis existența într-o lu- 
me de care era legat, în parte, prin natura sa dublă, dar nu 
prin ceea ce îi era specific: forma trecătoare, dată pentru 
a fi depăşită. Această lume în care el îşi căuta însetat 
scopul şi frumuseţea vieții era o lume mută, închisă cali- 
tăţilor şi destinului său de ființă spirituală, În acest fel, 

după expresia unui filosof contemporan, umanismul mo- 
dern a devenit inuman. 

Omul modern, intrât atât de triumfal în ordinea na- 
turală, voind să se împlinească în felul acestei ordini, s-a 
supus de bunăvoie unui regim impropriu, care l-a desfi- 
gurat şi l-a aşezat acolo unde nu-i era locul indicat de fi- 
rea şi aspiraţiile sale, adică în zona inferioară a existenței, 
în ceea ce constituia doar un sprijin, o condiție, şi nu o ex- 
presie a esenței sale. Omul Renaşterii, dornic de libertate 
şi însetat de creaţie, întâlneşte, încă de la prima etapă a că- 
lătoriei sale, obstacole şi suferă poveri pe care nu le-a bä- 
nuit. Legile implacabile ale ordinii naturale în care s-a 
dorit şi integrat îl constrâng să se supună noului regim 
al lucrurilor fizice. 

În procesul permanent deschis al epocii moderne, re- 
lativismul abstract şi raționalismul îşi fac loc, consecință 
primă, cu mari răsfrângeri în toate direcțiile şi activităţile 
fundamentale ale omului. Integrarea omului în natură 
este deja înlocuită cu întocmirea unei lumi asemenea naturii, 
în care totul poate fi construit în limitele rațiunii, funcție 
creatoare şi ordonatoare a tot şi a toate. 


3. Naturalismul a dus la raționalism. Deşi aparent opu- 
se, aceste poziţii sunt rudenii. Să vedem în ce fel. Omul, 
stăpân pe sine şi creator al propriului destin prin simpla 
folosire a forțelor sale naturale, fără sprijinul vreunei reali-- 
tăți transcendente, a trebuit să înțeleagă şi să explice totul 
printr-o însuşire proprie, care să însemne temeiul şi calea 
împlinirii sale. Şi aceasta a fost rațiunea. 

Totul poate fi redus limitelor rațiunii şi supus puterii 
sale. Natura a apărut în acest fel rațională, cu putință de 
prins în formule matematice. Omul fiind considerat el în- 

suşi o ființă naturală, este de la sine înțeles că existența 
sa este ceva rațional, uşor de explicat şi îndrumat în limi- 
tele rațiunii. Raţionalitatea lumii şi aceea a vieții omului 
deveneau în mod firesc o necesitate interioară odată cu 
înlăturarea metafizicii creştine. Omul fără Dumnezeu nu 
putea fi lăsat să cadă în gol; el trebuia să-şi caute alt punct 
de sprijin, pe care l-a şi găsit în rațiune şi, mai târziu, în 
determinism. u 

Lumea creștină era condusă armonios de o putere trans- 
cendentă. Lumea naturalismului moder nu putea fi nici 
măcar gândită fără un element de stabilitate. Totul este le- 
gat, este pătruns de o lege care stă la temelia lucrurilor şi 
întâmplărilor. Această lege face lumea inteligibilă şi pur- 
tătoare de sens. 

Principiul unic al raționalității lumii şi al determinis- 
mului universal a satisfăcut în primul rând setea de absolut 
a omului modern. Existenţa, în toată întinderea şi foyme- 
le ei, apare în acest mod ca o existenţă logică, ceea ce o face 
accesibilă şi disponibilă omului. 

Descartes, întemeietorul filosofiei moderne, a mărturi- 
sit încredere în puterea de cuprindere totală a inteligenței 
umane şi a funcțiilor sale. După el, întreg veacul al XVII-lea, 
veacul Luminilor, nu a făcut decât să desfăşoare firul acesta 
până la capăt şi să tragă toate consecințele lui logice, pe 
de o parte, închizându-se în criticismul kantian, care a născut 
contrariile sale, pozitivismul şi scepticismul contempo- 
ran, iar pe de alta, în hegelianisra, care a dus la materia- 
lismul istoric al lui Marx şi la socialism. 

Oprindu-ne la ceea ce constituia raționalismul pro- 
priu-zis, fără formele sale agravate şi derivate, constatăm în 
epoca modernă două momente importante, care pot fi de- 
limitate în-tirnp şi precizate în caracterele lor. Primul moment 

este acela din imediata apropiere a Renașterii şi care durează 
până la începutul veacului al XVIII-lea, moment deschis 
de Descartes şi care manifestă un raționalism moderat, când 
om şi cultură sunt încă sub influența datelor epocii trecu- 
te, adică a Evului Mediu. Dacă atmosfera generală nu a fost 
creştină pe deplin, o seamă de elemente şi valori creştine 
au străbătut această perioadă, Ruptura, conform naturii mo- 
rale, nu s-a putut produce deodată, ci pe încetul, şi chiar 
atunci când totul va apărea schimbat, filoane discrete, dar 
puternice, vor străbate ființa omului modern şi întreaga sa 
condiţie, dăruindu-i, poate, tocmai ceea ce mentalitatea aces- 
tui om socotea superfluu, dacă nu dăunător, acel ceva esen- 
țial care îl face pe om să fie mai om. 

Pe da o parte, caractere fundamentale ale ființei omu- 
lui, pe de alta, deprinderi adânc înrădăcinate printr-o tra- 
diţie multiseculară au făcut cu putință, încă multă vreme 
după declanşarea procesului istoric numit Renaștere, o viață 
spirituală tributară creştinismului, un fond uman profund, 
pe care noile vremuri construiau edificiul lor. Aşa se ex- 
plică de ce umanismul păgân şi divinizarea omului au avut 
tării şi frumuseți deosebite în prima perioadă, iar azi, prin 
intermediul celei de-a doua perioade (veacul al XVIII-lea), 
o atât de dezastruoasă consecință. 

În concluzie, omul primei perioade raționaliste, omul 
Iui Descartes şi al veacului al XVII-lea, mândru şi încreză-. 
tor în opera pe care o făurea, era un om care spiritual aparți-, 
nea la două epoci: una neconsumată deplin, Evul Mediu, 
şi alta necoaptă deplin, aceea modernă. De la prima a 
luat substanță, a luat elemente de fond, de la a doua a 
luat cadru, elan, direcție. 

Dacă am încerca, pe scurt, să definim spiritul acestei 
prime perioade a raționalismului modern, am ajunge la o 

formulă nu departe de adevăr, aşa cum a fost întrupat is- 
toric. E vorba de omul dublu al lui Descartes, aparținând 
deosebit şi deodată atât ordinii materiale, cât şi celei spi- 
rituale, omul care concepea o lume nu departe de aceea a 
doctrinei creştine, dar care dădea rațiunii o putere de a rân- 
dui lucrurile şi îndruma viața în aşa fel, încât Dumnezeu 
şi atributele sale, Dumnezeu realitate vie, devenea inai mult 
un suport intelectual, poate un model într-o lume în care 
omul era adevăratul creator şi stăpân. Ca o consecință fi- 
rească, spiritul acestei perioade aparținând epocii moderne, 
evoluând către semnificații tot mai puțin religioase, în- 
drumă acțiunea şi opera umană tot mai mult către 
limanuri terestre, scop şi valoare în sine, 

Către începutul veacului al XVIII-lea un nou moment 
se desprinde, acela în care vedem cea de-a două etapă a 
raționalismului modern şi care apare în istorie sub nume- 
le filosofie a Luminilor. 

Ceea ce a fost desprins de Renaştere, întocmit într-o 
primă formă de veacul lui Descartes, se desăvârşeşte în, 
veacul al XVIII-lea. Ca o consecință logică a ceea ce omul 
Renaşterii concepuse drept atitudine în fața lumii şi vieții, 
ca o împlinire istorică ce nu întotdeauna poate fi prevăzu- 
tă, fenomen aparținând vieții, şi nu rațiunii pure, veacul 
Luminilor, spre deosebire de prima perioadă raționalistă, 
a dus lucrurile până la capăt. Ceea ce veacul premergător 
nu putuse realiza deodată, ci doar în chip timid a schițat 
un început ce urma să devină mai apoi hotărâtor, veacul 
Luminilor a pornit să perfecteze această lume cu adevă- 
Tat nouă şi să realizeze forme istorice în care omul desco- 
perit de Renaștere să se desăvârşească şi opera sa nouă 
să se ridice. 

Rațiunea atotstăpânitoare ~ rațiunea-zeiţă, rațiunea-mit — 
era începutul lumii pe care acest veac dorea să o făurească. 

Lumea este inteligibilă, evenimentele sunt rezonabile şi 
totul progresează în mod necesar şi absolut, Aveam în fa- 
ță cea mai fericită perioadă a istoriei, stare de incantație şi 
autoiluminare a omului. Jean-Jacques Rousseau şi enciclo- 
pediştii sunt pionierii acestei epoci de raționalism şi uma- 
nism absolut, în care orgoliul omului este deplin satisfăcut. 

Să ne apropiem puțin de acela care a domnit nu atât 
prin geniul său, cât prin norocul (corespondența) pe care 
l-a avut în istorie, să ne apropiem de Rousseau şi să-i cer- 
cetăm mai îndeaproape ideile directoare, principiile gân- 
dirii sale filosofice şi politice. 

Întoarcerea omului la natură în Renaştere a ajuns la 
Rousseau omul-natură pură. Pentri Rousseau începutul 
este bun, bunătatea aparținând naturii umane nealterate, 
Nu tradiţia, nu aşezămintele, nu disciplina sunt căile bine- 
lui şi ale frumuseții morale, ci simpla stare originară a omu- 
lui. Pentru a cuceri binele este deci necesar să înlăturăm 
tot ceea ce survine la această calitate primară a omului în 
care se exprimă esența sa divină, să înlăturăm deci adaosul 
istoric al sforțărilor umane, cultura şi civilizația. Omul na- 
tural devine în acest fel măsura tuturor lucrurilor şi Sco- 
pul tuturor întreprinderilor noastre. 

Omul fiind bun de la natură, sforțarea sa nu mai are 
sens să se îndrepte către perfectarea sa şi deci către viața 
spirituală, ci, mai sigur, către condiţiile sale exterioare, so- 
ciale şi materiale, care, odată îmbunătățite, vor păstra in- 
tactă plămada originară bună a omului. Cultura în înțeles, 
de cultivare a spiritului şi a valorilor morale se schimbă 
în cultură, cultivare a materiei şi stăpânire a sa, adică în 
ceea ce azi se numește civilizație. Ideea progresului con- 
tinuu, aplicată azi complexului om, nu a putut lua naştere 
decât printr-o impietare a exteriorului față de interior, a 
materiei față de spirit. 

În acest fel, filosofia Luminilor, cea mai optimistă şi 
sigură de biruință filosofie a epocii moderne, a pus temeli- 
ile unei vieţi în care răul şi suferința vor fi alungate în întregi- 
me şi definitiv, aşa cum abia veacul următor (al XIX-lea) şi-a 
luat sarcina să o împlinească. Misterul vieții încercuit - ra- 
țiunea cucerind totul şi incertitudinea viitorului înlătura- 
tă -, rațiunea prin legea progresului continuu prevăzând 
totul, desigur că omenirea nu era deparie de a atinge o stare 
de stabilitate şi fericire deplină. 


4. Raționalismul veacului al XVIII-lea a avut urmări 
însemnate la început în gândirea politică şi mai apoi în 
aplicaţiile ei, în desfăşurarea evenimentelor istorice. Spiri- 
tul veacului Luminilor s-a manifestat diri acest punct de 
vedere în ceea ce a fost numit într-un cuvânt individualism. 

Omul a fost integrat naturii, natura a fost epuizată în 
rațiune, omul a fost deci şi el supus aceluiaşi regim. Fiin- 
ţa omenească nu a fost tratată ca ceva concret, o făptură 
cu sferă de existență aparte, cu condiții specifice într-o lu- 
me de măiestrie şi mister, ci ca o entitate abstractă, ca un 
principiu suprem, alături de care divinitatea nu mai avea 
loc, ca un absolut. Aşa s-a născut individualismul veacu- 
lui a! XVIII-lea, căpătând toate corectările de la Rousseau 
la Kant. 

Libertatea omului - după Kant — nu este posibilă decât 
atunci când voința e conformă legii. Legea însăşi este o 
emanaţie a voinței omului. Care voință? Aceea care emană 
din rațiune. În concluzie, omul este cauză şi scop, subiect 
şi obiect deodată, existență împlinită, care nu se sprijină 
şi nu se supune la nimic ce ar constitui altceva decât fiin- 
ţa sa rațională. 

Dacă omul este o astfel de apariție, se înțelege uşor că 
el dispune de lumea în care este aşezat şi dispune în pri- 

mul rând de voința sa, care este liberă şi hotărâtoare, El 
nu poate fi legat de nimic şi forțat de nimeni, de oriunde 
şi oricum ar veni ele: aşezăminte, sisteme de idei sau tra- 
diţii în care experiența veacurilor s-a cristalizat. Liberta- 
tea individului în ordinea social-politică este integrală. În 
raporturile sale cu diferitele activități şi forme ale societății, 
fie ele de natură spirituală, economică, juridică sau politi- 
că, în raporturile cu familia, statul sau proprietatea, indi- 
vidul este prevăzut cu o libertate totală. Contractul social 
este singura formă juridică ce reglementează aceste rapor- 
turi şi care are mai mult un caracter negativ privind res- 
pectarea voinței individuale şi garantarea libertăţilor sale. 

Individul fiind adevărul absolut, începutul şi sfârşi- 
tul tuturor lucrurilor, societatea poate să apară ca ceva foarte 
puţin consistent, o înjghebare efemeră şi artificială la dis- 
poziția jocului liber al voințelor suverane, al căror triumf 
trebuie asigurat, Dar filosofii şi ideologii acelor vremuri 
credeau cu toată sinceritatea că acţiunile individuale libe- 
re se armonizează de la sine, în chip firesc, către o societa- 
te echilibrată. 

Acelaşi principiu stă şi la temelia liberalismului eco- 
nomic, deoarece interesele individuale nu sunt potrivni- 
ce, nu creează o stare de luptă vrăjmaşă, ci se desfăşoară către 
satisfacerea nevoilor tuturor (s-ar putea spune - în termeni 
democratici - a majorității); laissez faire, laissez passer, clasi- 
ca formulă liberală, îşi capătă în acest fel explicația, ` 
odată cu îndreptățirea. 


5. Veacul al XIX-lea trage direct toate consecințele prac- 
tice ale gândirii raționaliste din veacul Luminilor şi, indi- 
rect, ca o reacție față de individualismul metafizic şi politic, 
naşte pe plan teoretic contrariile acestei gândiri. Odată 

stabilită lumea nouă a Revoluției franceze, din leagănul 
ei şi în bună parte din aceleaşi izvoare, trecute, fireşte, prin 
alte experienţe şi în alte direcţii, se ridică şi cresc potriv- 
nice pozitivismual şi materialismul. 

Marile principii, aşa cum le formulaseră Rousseau şi 
enciclopediştii, atât de promițătoare teoretic, atunci când 
au fost aplicate s-au dovedit nu întru totul corespunză- 
toare. Dacă ele s-au dovedit utile şi puternice față de o 
lume în care formalismul mergea până la uscăciune şi 
superticialitate, lume pe care Rousseau o invita să pri- 
vească natura şi să părăsească ordinea socială moştenită, 
aceste principii, revoluționare prin natura lor, nu au mai 
putut reface şi da stabilitate noilor întocmiri. Formula 
Revoluţiei franceze ducea către anarhie (cum a şi dus) 
atât în ordinea spirituală, cât şi în aceea social-politică. 

În acest moment istoric, printr-o dialectică a spiritu- 
lui intervine Auguste Comte cu filosofia sa. Pentru înte- 
meietosul pozitivismului, problema ordinii şi a ierarhiei 
stă pe primul plan. Viaţa umană, pentru a putea fi resta- 
bilită conform naturii sale, are nevoie de o încadrare nouă, 
de principii care să organizeze tot ceea ce dezagregase fi- 
losofia veacului precedent. 

Ca izvoare, pozitivismul aparţine unor curente hotă- 
rât în opoziție: pe de o parte, raționalismul iluminist, pe 
de alta, tradiționalismul de nuanţă catolică. Raționalismul 
nu l-a cunoscut sub forma entuziastă a primei sale înfloriri 
(Rousseau), ci în forma cea mai consumată, aceea a îngră- 
dirilor puse de agnosticismul Kantian, fapt care e de mare 
însemnătate atunci când vrem să-i judecăm limitele şi conse- 
cințele, Pozitivismul lui Auguste Comte este un raționalism 
în care rațiunea joacă un rol moderat, moderat de obser- 
vație şi experienţă în sensul ştiinţei contemporane, pozi- 

ție care până la sfârşit îl face vecin cu scepticismul, din 
punctul de vedere al teoriei cunoaşterii, şi cu empirismul 
(chiar materialismul), din punctul de vedere al metodei. 

Din aceeaşi nevoie de a reacționa împotriva individu- 
alismului metafizic şi politic, mai ales atunci când proble- 
mele de reformă ale societăţii i se pun cu mai multă 
tărie, Auguste Comte se apropie şi foloseşte gândirea 
unor cugetători de felul unui De Bonald şi Joseph de 
Maistre, gândire care poate fi acordată principiilor sale de 
respectare a realității obiective şi de cunoaştere prin 
observație şi experiență. 

Auguste Comte, deşi un reformator ca şi înaintaşii săi 
raţionalişti, nu cădea în starea de încântare a acestora a- 
tunci când aprecia puterea omului de a descifra enigme 
şi de a se autoguverna. Auguste Comte trăia drama omului 
modern, aceea a limitelor puse de natura către care omul 
aspira atât de mult după Renaştere, dar nu trăia grandoa- 
rea proprie, impusă omului odată cu aspiraţiile sale spiri- 
tuale, aşa cum atât de frumos a trăit-o un Pascal. 

Pozitivismul, potrivnic raționalismului iluminist, prin 
recunoaşterea unei realități istorice obiective nu a putut 
rezolva totuşi problema omului şi a destinului său spiri- 
tual, Aceasta pentru că a rămas închis filosofiei naturaliste, 
pe calea căreia nu numai că a socotit necesară o înteme- 
iere a ştiinţelor morale (fizica socială), dar a pregătit temeinic 
terenul pentru ceea ce urma să fie, ca a orizont în acest veac, 
materialismul istoric. 


6. Ca şi pozitivismul, materialismul istoric, cu toate 
că nu putea lua naştere ca sistem filosofic fără prezența 
activă în istoria modernă a filosofiei veacului al XVIII-lea, 
judecat din punct de vedere politic apare ca o reacție față 

de individualismul aceleiaşi filosofii, apare ca o potrivni- 
cie şi ca o fatalitate interioară a acestuia. 

În acelaşi veac al Luminilor, alături de dominanta ra- 
ționalistă şi în rodnica sa tovărăşie apare materialismul 
filosofic pentru a trage alte concluzii şi a determina în cea 
mai mare parte - în colaborare cu pozitivismul - spiritul 
veacurilor urmiătoare, până în ziua de azi. 

Integrarea omului în natură cerută de Renaştere, in- 
terpretată în atâtea chipuri şi îndrumată în atâtea direcții, 
de la panteismul italian până la Robert Boyle şi enciclope- 
dişti, s-a caracterizat îndeosebi prin necesitatea logică de 
a nu mai putea acorda omului calitatea de a fi spirit în- 
trupat şi a nu mai deosebi omul fizic de cel moral. Natu- 
ra morală nefiind decât o prelungire a naturii fizice, toate 
considerațiile asupra omului ca ființă cu caractere speci- 
fice, cu sferă de existență aparte devin, în mod firesc, lu- 
cruri gratuite. 

Un Boyle sau un Diderot, filosofi formați în plină epo- 
că raționalistă, încercau zadarnic să evite în concluzii ceea 
ce nu evitaseră în principii. Mitul rațiunii nu putea salva 
filosofia vremii îmbibată de naturalism, de consecințele 
sale materialiste. Ceea ce s-a şi întâmplat când filosofi ca 
baronul d'Holbach sau La Mettrie au formulat, pe prin- 
cipiul nediferenței între fizic şi moral, o etică a instinctu- 
lui şi a forței. 

Dacă la filosofii raționalişti (Descartes) corp şi suflet, 
materie şi spirit sunt despărțite şi rostuite aparte, la filo- 
sofii materialişti sufletul este resorbit de corp, spiritul de 
materie şi, în concluzie, transcendența de lumea de aici. 
Dumnezeu şi religie devin în acest fel inexistente. Aşa se 
prezintă materialismul filosofic în perioada antemergă- 
toare lui Marx. Ce a adus el nou şi ce poziție ocupă față de 

diferitele curente ale vremii, pentru a deveni o forță atât 
de cuceritoare? 

Marx ocupă în istoria modernă şi contemporană un 
loc important. Rolul său în cugetarea şi frământările epo- 
cii este cu totul aparte, aşa cum poate numai acela jucat 
de Rousseau cu un veac înainte a mai putut fi. Ca şi îna- 
intaşul său, Marx a câştigat clasamentul datorat mai 
mult unei corespondențe între aspirațiile vremii şi ideile 
sale, decât datorită unei inteligențe cuprinzătoare. 

Să vedem, pe scurt, temeiurile şi orizontul spiritual a 
ceea ce s-a numit la început materialism dialectic şi mai 
apoi materialism istoric, 

Apropiat prin legături de rudenie directă cu materia- 
lismul filosofic al veacului al XVIII-lea şi rămânând tot- 
deauna un materialism autentic, marxismul încearcă să 
fie un anume materialism, depăşind evoluționismul mate- 


„rialist clasic, aşa cum apare, bunăoară, în biologie la Darwin, 


către un materialism dialectic, prin transplantarea metodei 
cu acelaşi nume a lui Hegel, la concepția materialistă. 

Materialismul în formă dialectică este, după părerea 
întemeietorilor săi, Marx şi Engels, expresia cea mai înal- 
tă a adevărului, şi această credință este punctul de reazem 
al întregului edificiu doctrinar. Pentru că, împotriva apa- 
zențelor, marxismul nu este atât o gândire politică sau eco- 
nomică, aşa cum, poate, a pornit, ci mai mult o filosofie şi 
o religie. De aceea problematica sa atinge toate zonele exis- 
tenței, cu scopul de a da o explicație definitivă originii 
lucrurilor şi vieții, de a defini natura umană şi a-i rezolva 
destinul propriu. 

Soluţiile acestor probleme capitale ale filosofiei nu au 
căzut, fireşte, departe de acelea care s-au impus şi se im- 
pun totdeauna oricărei concepții materialiste, fie ea şi dia- 

lectică. Ce este realitatea şi care este raportul între natură 
şi spirit? Iată prima problemă, problema capitală a între- 
gii epoci moderne şi asupra căreia marxismul însuşi a ză- 
bovitun moment mai mult. 

Marxismul, luând poziție față de felul cum idealismul 
rezolva această problemă, afirmă că în realitate natura şi 
spiritul sunt prezente, dar că natura este elementul de prim 
ordin din care celălalt se desprinde, Natura (pentru mar- 
xişti egală cu materia) este temeiul, esența realității; ea este 
determinanta spiritului, ea este cauza primă a tot ceea ce 
se manifestă, chiar dacă ia forme spirituale, 

Spiritul în filosofia marxistă nu este ceva care există - 
prin sine, capabil să se determine, ci un fel de înflorire a 
materiei înseşi, care se poate schimba, se poate depăşi că- 
tre o altă formă. În orice caz, spiritul nu poate coexista cu 
materia ca în creştinism, şi cu atât mai puțin nu o poate 
domina în vreun fel! 

În această problemă a raportului între natură şi spirit 
este de reținut că materialismul dialectic faţă de cel vul- 
gar, deşi dă spiritului dreptul la o existență atât de preca- 
ră, nu îl neagă cu desăvârşire, ceea ce va avea mai târziu 
consecințe însemnate, pentru că pe această şubredă por- 
tiță va porni o mare experiență, aceea a comunismului con- 
temporan aşa cum l-a conceput Lenin. 

Din punct de vedere al conştiinţei, marxismul este un 
realism în limitele materialismului, adică conştiinţă nu este 
altceva decât o răsfrângere a realității materiale în min- 
tea noastră, Lumea reală este lumea obiectivă, aceea pe ca- 
re o vedem şi care se impune; cunoaşterea ei este posibilă. 


1 A se vedea F, Engels, Ludwig Feuerbach şi sfârşitul filosofiei clasice 
germane, Bucureşti, 1945, pp. 20-23. 

Ceea ce constituie însă titlul de glorie al materialismu- 
lui marxist este calitatea sa de a fi dialectic nu în ordinea 
ideilor, ca la Hegel, ci în lume, în realitatea istorică obiec- 
tivă, de unde apoi se răsfrânge în mintea omului. Aceasta 
face ca realitatea obiectivă să aibă un caracter dinamic, un 
ritm propriu şi deci să fie într-o continuă schimbare în aşa 
fel, încât fenomenele nu mai apar ca efecte ale unor cauze 
străine, ci ca efecte ale propriei realităţi în care este impli- 
cată cauza însăşi. Ce devin omul şi condiția sa temporală 
în această întocmire a lumii după principiile materialismu- 
lui dialectic nu este uşor de precizat. 

Dacă realitatea, care există în sine, determină conşti- 
ința, dacă obiectul determină subiectul, este firesc ca omul 
să nu poată face nimic împotriva akestei realități obiecti- 
ve şi nici să o îndrume în vreun fel. Realitatea socială - căci 
despre această realitate vorbim aici — nu poate fi constru- 
ită abstract, în chip artificial (de aceea marxismul apare 
ca o reacţie faţă de individualismul societății liberale), ci 
trebuie tratată după metode proprii unei existențe obiec- 
tive, adică respectând-o în primul rând ca dat obiectiv. Tre- 
când din domeniul filosofiei în acela al sociologiei, mate- 
rialismul dialectic devine ştiinţific. 

Societatea omenească - după Marx — nefiind un rezul- 
tat al fenomenelor de conştiinţă şi al interdependenţei spi- 
rituale, ci un rezultat al producției materiale şi al necesită- 
ţii de organizare a schimburilor, omul apare ca un fenomen. 
intermediar, un instrument în vederea împlinirii acestor 
funcții sociale. Societatea fiind esențial producție şi schimb, 
omul este în mod necesar un producător de bunuri, un 
muncitor, şi anume un muncitor în ordinea materială, de- 
oarece este bine precizat că ordinea spirituală fiind doar 
o răsfrângere, munca ce-i aparține nu poate avea acelaşi 
preţ ca aceea materială. 

Aceasta în ceea ce priveşte materialismul concepției 
marxiste. Dar marxismul nu se socoteşte numai un mate- 
rialism economic, aşa cum e liberalismul, ci şi unul dia- 
lectic, ceea ce îl angajează pe plan politic în socialism. 

Însuşirea de a fi dialectică a realității necesită, pentru 
desfăşurarea sa în timp, un element care e agentul aces- 
tui proces istoric, anume clasa socială. De ce clasa socială, 
şi nu individul sau altă grupare umană? Pentru că ea în- 
deplineşte o îndoită condiție: în primul rând este legată 
de producție, care, după cum am văzut, manifestă esența 
societății, şi în al doilea rând reprezintă elementul contra- 
dictoriu, irecluctibil al realității sociale, întreaga istorie 'uni- 
versală nefiind în temeiurile ei decât luptă de clasă. 

După ce am privit latura strict politică a marxismului, 
în care clasa socială, şi anume proletariatul (adevăratul 
producător), este factorul de prim ordin, factorul mesia- 
nic, e cazul să ne întrebăm din nou ce devine omul. 

Într-o lume care se întemeiază pe producția materia- 
lš, în căre clasa este Elementul constitutiv şi dinamic al 
colectivități şi tare se împlineşte într-un stat atotputer- 
nic - statul socialist, ce întruchipează ordinea şi năzuința 
supremă -, se înțelege că omul individual, omul concret, 
este abandonat din toate punctele de vedere. Acest om, 
socotit un element ale cărui însuşiri fac cu putință trece- 
rea de la materia inertă la formele fabricate, care este deci 
un instrument al producției, rămâne în aceeaşi situaţie 
atunci când s-a trecut la suprastructură. Omul socialist, 
aşa cum îl vedem în comunism, este o cale de împlinire a 
unor realități superioare lui, deținătoare ale adevărului 
absolut, care de astă dată sunt de natură socială-şi politi- 
că. De aceea numâi proletariatul este chemat să guverneze, 
de aceea numai statul socialist poate organiza şi săvârşi 
forma social-politică definitivă. 

Pozitivismul şi materialismul dialectic, cele două fi- 
losofii dominante ale veacului al XIX-lea, deși fiecare cu 
o politică proprie, izvorâtă din aceeaşi stare produsă de 
iluminism şi Revoluţia franceză, s-au dezvoltat în direcții 
deosebite, fiecare având un destin cu totul aparte. Această 
situaţie nu le-a împiedicat însă ca, prin legătura stabilită 
de un spirit unic al veacului, să colaboreze la opera de îm- 
plinire a unei epoci istorice, adică la consumarea idealuri- 
lor Renaşterii şi descompunerea societății contemporane. 

Pozitivismul s-a dezvoltat mai mult în latura ştiinți- 
fică. Teoria cunoaşterii, obiectivismul său şi metoda im- 
plicată aici au dat pozitivismului adevărata sa măsură, 
influențând până azi spiritul şi metoda diferitelor dome- 
nii de activitate ştiinţifică şi, în bună parte, filosofică. În 
concluzie, pozitivismul lui Auguste Comte a avut mai 
mult o influență în activitățile intelectuale. Concepţia sa 
politică nu a rodit. 

Materialismul dialectic, devenit istoric, a avut cu to- 
tul altă soartă, şi anume tocmai acolo unde pozitivismul 
eşuase. În vreme ce Auguste Comte a dus la Durkheim, 
Marx a dus la Lenin. Încă de acum un veac frământările 
politice s-au produs sub influența sa, pentru ca în ultimele 
decade să vedem popoare întregi mişcându-se sub o di- 
rectă şi variată domnie a marxismului, de Ja social-demo- 
crația apuseană la comunismul răsăritean. Acest succes 
răsunător credem că se datorează faptului următor: cti- 
zei provocate de Revoluţia franceză pozitivismul îi ridi- 
case o stavilă, încercând o oprire, poate chiar o întoarcere. 
Dar criza se desfăşura torențial şi a trecut peste această 
stavilă. Aceleiaşi crize marxismul i-a deschis o cale mai 
largă, amplificând-o până la epuizare şi încercând totoda- 
tă să-i găsească o soluţie practică. În acest fel marxismul 

poate fi socotit progresist, spre deosebire de pozitivism, 
care are un profil reacționar; el nu a oprit nimic în loc, nu 
a privit către trecut şi nu a dorit o întoarcere, ci a mers îna- 
inte, până la limita extremă. 

Lumea modernă şi contemporană ridică probleme 
grave şi îngrijorează. 


- IIL DEFINIȚIA MODERNĂ A OMULUI 


1. Cum apare individul-om. - 2. Iluminismul şi 
individualismul modern. - 3. Critica individualis- 
mului modern. = 4. Individul-om; dimensiunea sa 
socială şi morală 


1. Omul a fost în centrul atenției tuturor epocilor mai 
ales în rnomentele de răscruce, atunci când orientarea era 
mai puțin sigură şi o nouă definiţie se impunea cu nece- 
sitate. Datele condiției lui fiind azi mai complexe şi mai 
înşelătoare, problema a rămas deschisă şi spiritul indecis. 

Omul pornit din Renaștere şi perfectat de filosofia, 
Luminilor, omul instaurat de Revoluţia franceză a stră- 
bătut scara celor mai optimiste speranțe şi cu cele mai 
dramatice consecințe, Acest mod de a defini şi încadra 
condiția omului a dat naştere la ceea ce s-a numit indivi- 
dualismul modern. 

Noţiunile individ-individualitate au fost mult folosite 
în psihologia şi pedagogia contemporană, mergându-se 
uneori până la limitele biologiei. Individ sau indivizi apar 
în natură şi dincolo de sfera de existență umană, indivi- 
dualități numai acolo unde apare şi se manifestă omul. 
Iniţial s-a plecat în definirea indivizilor de la un dat cor- 
poral (biologic), de la locul şi momentul unde apar forme 
şi moduri ce pot exista ca unități finite, prinse într-o am- 
bianță care le este convenabilă, adică proprie. 

Sigur că aceste date nu sunt suficiente pentru a putea 
determina individul-om, deoarece ele aparțin regnului 
animal şi chiar celui vegetal. Acesta nu poate fi definit 
prin caracterul vegetativ sau prin cel psihic; el trebuie să 
avanseze pe alte piste până la locul unde o adevărată re- 


40 


nane pie eace 


voluţie se petrece: aceea a gândirii. Termenii şi procesul 
ei sunt pe alt plan decât acela al animalului; aşa cum spu- 
ne Teilhard de Chardin, „animalul ştie, dar el nu ştie că 
ştie” 2 situație de o excepțională calitate pentru că aici în- 
cepe viaţa interioară şi reflexia, aici individul-om ascensi- 
onează abisul existenţial şi arde o nouă lumină: conștiința. 
Ceea ce face individul să devină om este aptitudinea de 
a fi conştient şi de a experimenta interior toate dimensi- 
unile lui intelectuale şi morale, adică un complex exerci- 
țiu spiritual. El îşi dă seama că există, că există în lume 
(cosmos), că există odată cu celălalt (societate). 

Dar toate acestea pot fi înțelese şi îndrumate în dife- 
rite moduri. De ce? Pentru că omul este disponibil pen- 
tru mai multe sensuri, pentru că prezenţa sa în lume nu 
este numai un fenomen de recepție, ci şi unul de creație. 
Orientarea spiritului este capitală; libertatea de a alege şi 
hotărî este crucială; în acest moment apare tragicul uman: 
grandoare şi responsabilitate, De la realitatea concretă ime- 
diată la aceea a spiritului absolut este o cale grea, sinuoa- 
să, uneori absurdă, alteori sublimă, ca un vârtej între real 
şi posibil. Încercarea de obiectivare poate să însemne ade- 
văr şi eroare, creaţie şi negaţie, salvare şi păcat. 

La această situație, în istorie s-au căutat mai multe 
căi de ieşire. Individualismul modern este una şi, credem, 
nu dintre cele mai reuşite. 


2. Nu vom vorbi aici despre modul cum a fost văzut 
omul în Renaştere sau în perioada clasică, ci numai des- 
pre concepția iluministă din veacul al XVIII-lea francez, 
când s-au determinat natura şi dimensiunile unui om not, 
acela care a dominat social-politic ultimele două veacuri; 


2 Le phénomène humain, Paris, Seuil, 1970, p. 161. 

este vorba de omul conceput de Jean-Jacques Rousseau 
şi făcut cetățean al unei societăți de Revoluţia franceză. 
Renaşterea a încercat integrarea omului în natură, 
produs imemorial pe lunga traiectorie a istoriei. În prime- 
le secole însă, îmbibat de substanța şi orizontul spiritual 
medieval, omul a rămas mai legat de viaţă, de realitatea 
concretă. Iluminismul, cu adânci puncte de sprijin în filo- 
sofia raționalistă a lui Descartes, a tras ultimele concluzii 
teoretice ale acestor poziţii. Treptat, omul a devenit un 
individ - nu individul-om -, adică o abstracție: detaşat 
de viață, el a devenit o idee, o existență imaginară, ceva 
confecționat mental, căruia i s-a oferit în acest fel mai mul- 
tă precizie şi stabilitate, s-ar putea spune şi universalitate. 
Filosofii acestui secol au avut ọ aversiune pentru ex- 
periența şi valorile trecutului, construind totul de la cap 
(Descartes); aşa l-au construit şi pe om, dincolo de țară, 
dincolo de veac. Nici virtuțile morale, nici formele de via- 
ță ale societății, depuse prin vreme, nu le mai spuneau 
nimic. Făpturile umane, adică individul-om, au fost scoase 
în afara lumii reale şi concrete, au fost despuiate de ceea 
ce constituia condiția lor etnică şi istorică. 
Individualismul modern aduce pe arena istoriei un 
om fără calităţi proprii, fără suflu, fără legăturile fireşti 
ale naturii sale plural dimensionate, fără ceva care să îl 
stimuleze dincolo de acea existență în sine abstractă. Jean- 
Jacques Rousseau, într-unul dintre discursurile sale, se 
adresează omului în general: „Uitând timpurile şi locuri- 
le, spune el, voi presupune că am ca auditor întreg genul 
uman. Omule din orice parte a lumii ai fi, iată istoria ta, 
aşa cum cred că am citit-o nu în cărțile semenilor tăi, care 
sunt mincinoşi, ci în natură, care nu minte niciodată!”3 


3 Discours sur l'origine de l'inégalité, Paris, Flammarion, 1958, 
pp. 83-84. 

Fie că privim problema existențial, fie că o privim so- 
cial, această concepție duce inevitabil la negația atât a in- 
dividului-om, adică a persoanei umane, cât şi la aceea a 
societăţii. Ea scoate omul din condiția sa temporală şi spi- 
rituală, dându-i caracterul unei entități metafizice. Socotit 
la început ca o verigă ultimă a dezvoltării naturii, ajunge 
până la sfârşit să fie situat pe o poziție supremă, cu carac- 
ter absolut. Rousseau, perfectat de Kant şi completat de 
filosofia engleză de orientare liberală, a făcut să se dezvol- 
te tezele individualiste şi din politică să treacă în etică, şi 
din etică în economie. O angajare pe această direcție a 
schimbat fundamental condiția omului şi a societății; 
pasul nu a fost greu, deoarece intra în logica lucrurilor de 
când omul a devenit centrul universului. 

În aceste concepții, individul este măsura tuturor lu- 
crurilor, cum spune un filosof contemporan.+ Din el plea- 
că şi prin el se împlinesc toate, Societatea este un produs 
al liberului contract al voinţelor individuale şi, mai mult 
decât atât - nu mai puțin greu ca urmări =, adevărul însuşi, 
întreaga condiție morală se fundamentează pe existența 
în sine a individului, pe libertatea de a alege şi hotăr singur. 

Cu aceste prerogative individul devine începutul şi 
sensul vieţii atât pe plan social, cât şi moral. Libertatea sa 
are un caracter absolut, deoarece îşi are fundamentul în 
ideea că „omul e bun de la natură”, că avem'de-a face cu 
fiinţe perfecte sau capabile de-a deveni perfecte prin natu- 
ra lor însăşi. Prin natura lor oamenii sunt buni şi altruiști, 
sunt capabili de virtute, dar ordinea socială, instituțiile şi 
toate formele moştenite alterează natura lor originară, nu 
lasă posibilă realizarea lor conform unei conştiinţe supe- 


4 Jacques Chevalier, La yie morale et l'au-delà, Paris, Flammarion, 
1938, p. 64. 

rioare de care dispun. „Bunătatea naturală” este aceea care 
dă temei convieţuirii oamenilor, ea este aceea care face 
cu putință conlucrarea armonioasă şi ajutorul reciproc. 

În filosofia individuatistă totul este construit pe ideea 
acestei naturi fericite — la descoperirea căreia Rousseau şi-a 
stropit vesta cu lacrimi —, şi de aici, în mod firesc, pe li- 
bertatea integrală şi nelimitată. Individul dispune de viața 
proprie fără nici o rezervă, fără prezența sau impasul vre- 
unei legi constrângătoare; legea este în natura lui însuşi. 
Este de la sine înțeles că în ordinea socială nimic nu-l poa- 
te opri să-şi manifeste natura intimă şi aspirațiile, nici valori- 
le, nici formele, nici învățătura vreunei experiențe trecute, 
prinse într-o instituție tradițională: Numai voința indivi- 
duală şi liberul contract al'acestei voințe pot crea condiția 
unei societăți sănătoase, eliberată de tarele trecutului. 

Filosofia individualismului modern vrea să înlăture 
orice este îngrădire, orice este directivă, orice încalcă liber- 
tatea absolută a omului şi fundamentează o institirție, o 
ordine morală sau socială. 

Această concepție filosofică, expresie a orgoliului şi 
fanteziei, expresie a unui optimism delirant, prin aplica- 
rea ei la viața socială şi istorică a reuşit tocmai contrariul 
aşteptărilor: să creeze în fapi o stare de descompunere a 
ordinii morale şi sociale. Atunci când înseşi premisele sunt 
erori şi când logica minţii nu e controlată cu aceea a fapte- 
lor, nimeni nu se poate aştepta la ceva bun şi sănătos, chiar 
dacă agentul acestei rețete ar fi un adevărat magician. 

Pe-căile deschise de filosofia raționalistă a Luminilor 
s-au creat omului condițiile cele mai nefericite şi rodul a- 
mar al dezamăgiri. Înşelăciunea a luat pasul înaintea co- 
rectitudinii, artificiul seducător înaintea artei de a construi, 
taraba înaintea altarului; omul teluric l-a supus pe cel pur, 

bogatul pe cel sărac şi aventurierul pe cel prins de legile 
patriei. Unde e puterea cuvântului şi a conştiinţei, unde 
sunt legea şi dreptatea, unde sunt onoarea şi demnitatea 
umană? „Marile principii” au deschis pivnițele fondului 
subuman, şi omenirea s-a trezit din somnul unei beatitu- 
dini vaporoase la o realitate crudă mai puțin înşelătoare, 
dar foarte dramatică. 

Omul primitiv, în sens de natural şi originar bun, îşi 
plăteşte polița creditului acordat; libertatea, egalitatea şi 
suveranitatea, odată văzute în toată splendoarea omului 
natural, au dus pasul istoriei la contrariile lor, adică la con- 
strângere, inegalitate şi ascultare pe un plan potrivnic con- 
diției şi demnității umane, într-un spirit al negației. 


3. Încă de la începutul veacului al XVIII-lea, un Boyle 
sau un Fontenelle s-au pronunțat clar şi au generat pre- 
misele acelei filosofii care a dus la concepția omului ca 
individ miraculos, aşa cum l-am văzut în rândurile de 
mai sus, Şi dacă încercăm încă un pas în urmă, Descartes, 
părinte al filosofiei moderne, este şi părintele individua- 
lismului şi al democrației moderne cu toate derivatele ei. 

Descartes, care a fost un mare matematician şi meto- 
dolog, este mai puțin mare ca metafizician. El este acela 
care întronează suveranitatea rațiunii şi afirmă raționali- 
tatea universului material şi spiritual, el este acela care o 
socoteşte ca fiind darul cel mai răspândit al omului indi- 
vidual (bien partagé). Raționamentul a priori este suficient 
cunoaşterii şi oricine, respectând „regulile“, poate cuceri 
adevărul numai prin puterea rațiunii. 

Filosofia veacului al XVIII-lea a început prin a se cre- 
de carteziană şi a sfârşit prin a deveni mistică. S-a filosofat 
în numele rațiunii, dar nu întotdeauna rațional, pentru că 

afirmaţiile erau susținute în mod absolut, nesocotindu-se 
dacă sunt sau nu confirmate de realitate. Rațiunea nu mai 
era un mijloc de investigație care îşi recunoaşte limitele, 
ci un dat absolut, cu rezultate miraculoase. Metoda deduc- 
tivă, care putea pleca de la impresii necontrolate sau chiar 
erori (omul bun şi virtuos de la natură - date categorice 
ale naturii), avansa fără un control al faptelor, numai prin 
raționament. Orice putea fi contrazis, dar nu rațiunea lu- 
crurilor, care era deplină. Mistica rațiunii şi dogmatismul 
funcționau perfect. 

Construcţiile artificioase ale filosofiei, păstrând o apa- 
renţă logică, nu puteau fi infirmate de fapte, de realitatea 
concretă; ele erau absolute. În acest fel, adevărul şi binele 
se dezvăluiau omului eliberat de prejudecățile tradiţiei 
până la locul unde nimic nu mai era îndoielnic; totul era 
desăvârşit şi definitiv. e. 

Pe nesimţite, apriorismul şi logica sa au fost minate 
de o stare de spirit care se infiltra, şi încercarea de organi- 
zare a lumii şi vieţii pe cale rațională (Montesquieu) ceda, 
luându-i locul conştiinţa, simţul interior, sentimentul bi- 
nelui sau al răului care, în acest fel, devenea arbitrul proce- 
sului de gândire şi al acţiunii. Oamenii avansau şi Rous- 
seau a intrat în arenă, dându-le formula a tot ceea ce plu- 
tea în atmosfera timpului: „La conscience ne trompe 
jamais, elle est le vrai guide de homme; juge infaillible 
du bien et du mal, qui rend l'homme semblable à Dieu”. 

Omul individual îşi ia locul cuvenit, individul elibe- 
rat de formele trecutului, ignorat, dar stăpân pe mijloa- 

` cele proprii pentru a deveni propria ordonanță., 

În acest fel s-a mai străbătut o etapă a dialecticii spi- 
ritului modern de la Descartes la Rousseau, adică de la ra- 
tiure la sentiment, ca de aici, mai târziu, în desfăşurarea 
liberă a naturii mereu invocate, să se ajungă la anarhie. 

Dar Rousseau nu s-a oprit aici şi a căutat o ieşire, adi- 
că o formulă nouă de organizare umană: dându-și seama 
că oamenii trebuie să ducă o viață în comun, el a inventat 
„contractul social”. Ce este acest contract şi care-i sunt condi- 
țiile? Viaţa colectivă contractuală trebuie să se producă 
liber, individul nesuferind nici o alienare în suprema sa 
calitate, ceea ce este un nonsens, deoarece orice contract 
atrage după sine obligații şi constrângeri. Pentru a ieşi din 
impas, a apărut „voința generală”, care şi ea creează o sea- 
mă de complicații. Aici apare problema majorității, care 
impietează asupra celor două principii fundamentale: li- 
bertatea şi egalitatea, al căror caracter absolut este zdrun- 
cinat. Doctrinarul intră în derută şi propune constrânge- 
rea şi reprimarea în fața legii. 

Metafizica individualistă a ajuns exact acolo unde se 
putea ajunge pe aceste căi: în anarhia întemeiată şi ali- 
mentată de fondul subuman sau în colectivism, reversul 
său crescut din „voința generală”. Omul conceput abstract, 
individul entitate metafizică, s-a rezolvat în concret într-o 
realitate empirică contradictorie, unde cercetarea ştiinţi- 
fică nu se poate descurca decât recurgând la investigații 
de natură medicală. 

Individul lipsit de dimensiunea morală şi socială sau 
societatea lipsită de individul-persoană umană formează 
dilema şi tragedia lumii moderne. 


Individualismul a lăsat loc libertăţii de a face răul, şi 
în acest fel a corupt moravurile; chiar legile nu au mai pu- 
tut fi „raporturile necesare care derivă din natura lucruri- 
lor” (Montesquieu) şi nici măcar le juste milieu echilibrat şi, 
mediocru, ci mai uşor au putut fi un instrument la dis- 
poziţia celor puternici. În rare cazuri morala socială a pu- 
tut marca un succes prin impunerea legalității. 

Ordinea ideală a individualismului modern a făcut 
instituția inoperantă în procesul social şi ceva uşor de oco- 
lit în cel moral. Instituţia nu este un artificiu sau o haină 
pe care o poți schimba după voie; ea nu face şi desface 
contracte după bunul plac al individului liber, ci întru- 
pează unele forme şi reguli ordonatoare față de o realita- 
te care este continuu în mers, continuu spre împlinirea 
în concret a unei concepții. Ce mai poate rămâne din că- 

- sătorie şi instituția familiei, care creşte tot în alte forme de 
milenii, dacă le supunem unui regim contractual liber in- 
terpretat în toate modurile posibile, după caracterul sau 
scopul urmărit de individ. Această celulă socială care ga- 
rantează o seamă de drepturi, dar nu mai puțin datorii, 
nu poate fi supusă unui regim de inconsistență şi bun-plac; 
ea devine, până la sfârşit, o diversiune, ca multe alte in- 
stituții fundamentale. 

Ce s-a produs dincolo de lege şi dincolo de instituție 
a fost mai grav; ordinea morală a intrat în descompunere, 
până acolo unde nu se mai poate vorbi de ordine şi nici 
de morală; acest factor fundamental al condiției sociale 
şi implicit al individului a fost complet depăşit (ignorat), 
mergându-se către un amoralisrn. Morala devenind o chesti- 
une sau „O afacere personală”, adică neordonată şi întâm- 
plătoare, a alterat natura specific umană şi a minat ordinea 
socială. Un marcant personaj liberal a spus odată: „Omul 
este liber să facă ce vrea; nimeni nu-l poate întreba de ce 
face şi cum face o lucrare, asta e treaba lui!” Dar acest ju- 
decător nu se întreba dacă acțiunea cuiva afectează con- 
diția celorlalți, morala şi ordinea publică; sigur că şi el 
credea în bunătatea naturală a omului. i 

Îndividualismul astfel înțeles este o eroare, din punct 
de vedere ştiinţific, şi un păcat, din punct de vedere mo- 

ral; este o eroare, pentru că individul-om, persoană con- 
cretă, are mai multe dimensiuni şi mai multe sensuri care 
trebuie ordonate şi coordonate; este un păcat, deoarece 
condiția noastră cunoaşte o stare dată şi o anume aspira- 
ție pe care nu le putem ignora fără a cădea sau a ieşi din 
umanitate. Aceasta se poate întâmpla şi cu individualită- 
țile etnice, adică cu popoarele; egoismul şi încălcările mo- 
rale se pot deplasa şi asupra colectivităților. 

Individ şi societate, națiune şi umanitate nu sunt exis- 
tenţe care se exclud, ci existențe care se presupun. Câm- 
pul de experienţă e larg şi divergent, ceea ce nu presu- 
pune numai un proces de discontinuitate, ci şi unul de 
continuitate. Individul-om cunoaşte o existență aparte, 
dar nu în sine şi pentru sine în sens exclusiv, ci în cercuri 
care se întretaie, care se determină şi se împlinesc reciproc. 
Individul este mai om, întrucât trăieşte această pluralita- 
te de dimensiuni care îi alungă singurătatea şi îi împlineş- 
te condiţia proprie. 

Integrând omul în natură cu atributul suprem al ra- 
țiunii, dată omului cu puteri divine, nu cu slăbiciunile ei 
umane, lumea modernă a deschis porţile lipsei de mäsu- 
ră şi degradărilor pe care sigur nu le-a dorit. 


4. Individul este în primul rând o realitate biologică 
tributară mediului fizic înconjurător şi cosmosului. Dar 
individul, pentru a se plasa în umanitate, este şi o reali- 
tate concretă psihică, dotată cu inteligență şi rațiune, prin 
care se diferenţiază de celelalte regnuri, şi mai este şi o 
realitate morală şi socială-experimentată şi alimentată de 
o altă ordine, aceea a spiritului. 

Omul există şi se realizează plural pe diverse trepte 
şi planuri ontologice; dimensiunea socială îi este proprie, 

dar ea nu se rezolvă printr-un act pur politic, ci numai 
printr-o comuniune spirituală. Deşi face parte dintr-o so- 
cietate, el există ca un întreg pentru că este un univers spi- 
ritual. Individul, în acest fel, nu este o existență precară, 
care se realizează în colectiv, ci o existență complexă şi 
durabilă, pe un fond spiritual care depăşeşte participarea 
socială implicată în condiţia sa. 

Îndrumând consideraţiile noastre spre dimensiunea 
socială a omului, putem vorbi de individ, dar nu de indi- 
vidualism; de individ ca existență complexă, de indivi- 
dul-om care, în final, înseamnă persoană umană. Cadrul 
social trebuie să-i garanteze existența în sens juridic şi să-i 
creeze condiţiile superioare de dezvoltare liberă pe plan 
moral şi spiritual. 7 

Oamenii trăiesc în societăți organizate, care au un ca- 
racter concret etnic şi istoric; aceasta impune o mare aten- 
ție asupra datelor şi condițiilor speciale în care raportul 
între individ-persoană umană şi societate-comuniune de 
viață se realizează în modul ce le poate garanta un echilibru 
şi o armonie cât mai sigure. 


Nu poate fi deci vorba de o metafizică abstractă, fie - 


ea oricât de rațională, ci de o realitate umană vie, care îşi 
desfăşoară viața plenar, pe toate dimensiunile. În marea 
diversitate a indivizilor există unitatea speței umane, şi 
în marea diversitate a popoarelor există umanitatea. 
Individualismul modern a negat omul şi a pulveri- 
zat societatea, divergenţele mergând [a contrarii. Într-un 
raport firesc şi logic, însuşirile diferențiale care stimulea- 
ză viața duc la echilibru şi armonie; într-o formulă realistă 
şi înțeleaptă duc la unitate, nu la anarhie, ca în liberalis- 
mul modern, şi nici la uniformitate, care înseamnă tot ope- 
ză negativă, dar pe o altă cale, una contrarie. Individul nu 

este o entitate metafizică eliberată de orice condiţie, ci o 
existență reală, cu date şi valențe proprii, creatoare în pro- 
cesul social-istoric şi în cel spiritual. 

Pentru a putea realiza o ordine socială cu adevărat 
umană, este necesară o angajare deplină în lumea care ne 
face să fim oameni, adică în realitatea spirituală, singura 
deschidere salvatoare către o ordine corespunzătoare na- 
turii şi destinului nostru. 

În căutarea unei noi formule de viaţă şi a unui regim 
social-politic, se propune revoluția. Care revoluție? Aceea 
care este formată, care este exterioară şi se impune prin 
constrângere, prin ascultare de frică? Revoluţie înseamnă 
comunitate devenită comuniune, înseamnă libertate şi res- 
ponsabilitate, foc sacru, unde se întâlnesc toate însuşirile 
noastre creatoare. 

O nouă ordine social-politică nu poate veni fără res- 
tabilirea condiției de înălțare a omului real, a omului viu, 
concret în tot ce are el mai demn şi sublim, de la lumina 
raţiunii la dragoste şi sete de absolut, când însăşi imagi- 
nea biblică va apărea pe chipul său îndurerat. 

IV. PROBLEMA LIBERTĂȚII 
ŞI A EGALITĂŢII 


1. Problema libertăţii şi contradicţiile ei. - 2. Ega- 
litatea şi natura umană. — 3. Limitele şi sensul acestor 
două principii 


1. Dacă starea naturală a lucrurilor este o existenţă a 
condiției omului şi omul este bun de la natură, atunci în 
mod logic libertatea totală se impune ca un principiu al 
condiţiei sale. Libertatea este starea primară şi esențială 
a omului; ea vine odată cu omul prin natura lui însuşi, 
De aceea nu suportă nici o îngrădire şi nici o contraface- 
re, pentru că lezează însăşi calitatea'originară a omului. 

„Omul se naşte liber”, afirmă Rousseau. De aceea orice 
dominație, orice supunere îndepărtează omul de ceea ce 
îi aparține în mod esențial şi este un act de violare a natu- 
rii. Starea inițială, originară, înseamnă bunătate, simpli- 
tate, puritate şi nimeni nu poate să altereze această natură 
pe care filosoful însuşi a cunoscut-o prin propria expe- 
rienţă a sensibilităţii sale, Libertatea vine ca un atribut 
originar şi existențial al acestei apariţii care este omul. 

Omul fără libertate nu mai e om, de aceea trebuie evi- 
tat orice act sau formă care ar îngrădi sau altera libertatea. 
Nu există bucurie de a fi şi nici progres fără liberiate; la 
fel, individ şi societate sunt doi termeni în al căror raport 
primul are prioritate. Pe această logică, omul fiind liber 
devine şi egal, egalitatea fiind o altă dimensiune a condi- 
tiei omului. Cu pilonii stabili şi puternici, cu o clarviziu- 
ne deplină, omul-individ este suveran pe propriul destin. 

Libertatea aceasta este, odată cu omul, esență a naturii 
şi calităţii sale. Dar libertatea reală, ca şi omul real, scapă 


52 


Moresca arees 


concepției individualiste moderne. La Rousseau liberta- 
tea are un caracter abstract şi absolut - la punctul de ple- 
care, nu Îa cel de sosire - dincolo de o existență morală vie, 
care e omul concret, omul cu o pluralitate de forme şi di- 
recţii, stăpân al înțelepciunii şi virtuții sau frânt de pova- 
ra păcatului. 

Hobbes şi Spinoza recunosc principial o natură uma- 
nă mizerabilă şi o libertate care, adăugată acestei naturi, 
este un adevărat scandal. Pentru Rousseati, îmbibat de o 
religie a naturii, libertatea este prețul însuşi al existenței 
individului uman, un atribut care nu poate fi de nimic a- 
fectat şi pe care nimeni nu are dreptul de a-l încălca. Dar 
acest absolut, atunci când e vorba de conviețuire şi defini- 
re a raporturilor sociale, a putut să ducă la contrariul său 
teoretic: dacă libertatea este încălcată, atunci „omul va fi 
forțat să fie liber”, În fața unei aberaţii inițiale, pasul în- 
tors s-a şi produs, şi Rousseau, pentru a fi „consecvent“, 
ajunge în Contractul social să propună constrângerea, fireş- 
te pentru a păstra libertatea absolută pe care o afirmă ini- 
țial. Ceea ce apare însă mai dezastruos este contradicția 
faptelor - contradicție înlăturată principial de Rousseau -, 
care atât în plan moral, cât şi în cel politic este hotărâtoare, 

Teoria iluministă a libertății, confruntată cu realita- 
tea, se dovedeşte complet inaplicabilă, în primul rând pe 
plan moral. Un alt mare înaintaş, altul decât Descartes, 
crede că „dreptul natural al fiecăruia se întinde până un- 
de se întinde puterea lui” şi că „împlinirea dorințelor o 
poate face“ pe orice cale, fie prin forță, fie prin înşelăcita- 
ne, fie prin rugăciune“ 5 Se înțelege uşor ce mai poate rä- 
mâne din ordinea morală. Dar aceeaşi teorie, confruntată 
cu realitatea social-politică, pune în evidență contradic- 


5 Spinoza, Tractatus theologico-politicus, cap. XVI. 

ţia internă şi drama liberalismului burghez de inspirație 
rousseau-istă. Acordând o libertate totală indivizilor, se 
deschid porţile anarhiei, până la sfârşit ale nihilismului, 
şi, lăsând libere alte forțe sociale organizate, trebuie să 
accepte de bunăvoie propria distrugere. Dacă ia măsuri 
concrete atât împotriva anarhiei, cât şi a forțelor sociale 
organizate, înseamnă un act de constrângere, deci o limi- 
tare a libertăţii, ceea ce contravine primelor principii ale 
doctrinei, şi schimbarea fundamentală a formelor de gu- 
vemământ, ceea ce poate duce totul pe locul şi metodele 
adverse, adică la o autodistrugere. În structura intimă a 
acestei poziţii stăruie o contradicție pe plan teoretic şi o 
mare dramă pe plan social-politic şi istoric, dramă pe ca- 
re lumea de azi o trăieşte atât de profund, 

2. Logica şi ştiinţa, atât de invocate, duc în mod ne- 
cesar la cel de-al doilea atribut şi principiu al condiției 
omului-individ, şi anume egalitatea. Din nou apelul la na- 
tură şi la calitatea sa, fără nici o fundamentare morală sau 
spirituală. Oamenii se nasc egali aşa cum se nasc şi liberi 
sau pentru că sunt liberi sunt şi egali? 

Este natural şi logic ca oamenii să fie egali şi ca ordi- 
nea social-politică să organizeze aceasta. Nu numai ine- 
galitățile sociale, dar şi cele naturale (inteligență, caracter), 
trecute prin sitele judecății egalitarismului modern şi ne- 
corespunzând concepției filosofice de bază, au fost soco- 
tite tot de provenienţă exterioară, care a putut produce 


pe parcurs unele alterări. Democraţiile moderne au dus - 


până la sfârşit — ca şi în cazul libertăţii - tot la o,formă ab- 
solută a egalității, aşa cum apare în unele forme socialiste. 

În cazul acestei definiții ne aflăm din nou într-o zonă 
abstractă, unde formele logice şi matematice lucrează fără 

vreun recurs la realitatea vie a existenței omului în diver- 
sele sale trepte sau dimensiuni. Omul, lipsit de substanță 
şi însuşiri calitative, fără un statut moral, social sau spiri- 
tual, poate fi supus uşor formulei egalitare. Fără condiția 
sa specifică şi diversificată pe scara umanului, care se ma- 
nifestă plural, nu se putea ajunge decât la o interpretare 
cantitativă a naturii umane şi a conviețuirii. Ideea de ega- 
litate, aşa cum apare în principiile democrației moderne, 
are o provenienţă matematică, cu mult timp în urmă prac- 
ticată de Descartes. Concepţia egalitară, abstractă şi abso- 
lută, ca şi în cazul libertății, transformă omul în individ 
(nu individul în om) şi îl supune unui regim strict func- 
țional, expresie simbolică a unei stări de lucruri pe care 
niciodată nu o poate acoperi şi reprezenta; în acest fel 
omul devine ceva uniform, cu care se poate opera cu mul- 
tă uşurinţă, de pe toate pozițiile şi în toate sensurile, 

Raţionalizând şi cuantificând totul într-o zonă în care 
existența e complexă, vie şi misterioasă, legalizând ceva 
subtilizat şi redus, nediferențiat şi fără sens, s-a produs un 
conflict acut între formulă şi viață, între instituţie şi om. 

Idealul este necesar, dar el nu trebuie să apară ca un 
produs al imaginației; el are un rol preponderent în viața 
umană, dar se conjugă continuu cu datele ei, care presu- 
pun o prelucrare, dar şi respect. 

O concepție idealistă despre om, un om scuturat de 
tot ceea ce are omenesc, dus uneori într-o zonă de puri- 
tate angelică, în contact cu lumea reală concretă, a mers 
la anularea diversității şi, în final, a persoanei umane şi a 
lucrat sub domnia cantității; această tratare nu putea du- 
ce decât la un divorţ şi la un conflict permanent, la fisuri 
grave în neputinţa sa de-a acoperi umanul în diversele 
lui dimensiuni şi trepte. r 

Egalitatea indivizilor tratați numeric (matematic) a 
dus, pe de o parte, la nesocotirea inegalităților naturale 
şi calitativ spirituale, iar pe de alta, la crearea ideii de 
„masă” umană în a cărei voință stă bunul mers, sensul ade- 
vărat al desfăşurării lucrurilor. Aceasta însă nu se putea 
aplica realității concrete-până ce nu erau lichidate toate 
datele speciale ale condiției omului, până ce nu se produ- 
cea o nivelare perfectă. Şi ceea ce nu a putut realiza în 
fapt burghezia liberală prin accentul pe care îl punea pe 
libertate, încearcă şi vrea să realizeze comunismul prin 
dominanta sa egalitară. Nu e vorba aici de privilegiile 
unei aristocrații de felul celei medievale, dar nici măcar 
de una intelectuală şi spirituală, care a creat civilizația. 
Principial, nici o deosebire, nici o calitate, nici o formulă 
reuşită a unui om nu poate fi acceptată; oricât de evident 
s-ar manifesta. i 

Totuşi realitatea a pus ideologia în impas şi poarta 
de ieşire trebuia găsită. Poporul suveran al Revoluţiei 
franceze a avut nevoie în etapa imediat următoare de ex- 
ponenți care să-i întrupeze idealurile şi să dea consisten- 
{ unor formule abstracte, şi aşa a apărut democraţia par- 
lamentară, În comunismul rusesc s-a luat altă cale: ideea 
de masă a impus cu necesitate o aşa-zisă „minoritate con- 
ştientă” (Lenin), care - după această ideologie - nu este 
dincolo de masă, ci masa însăşi; desigur, am putea pre- 
ciza, cu corectivul ce i se poate aduce printr-o anume 
simbolică socială. Practic, în ambele cazuri inegalitatea 
nu a putut fi evitată. 

Dacă teoretic egalitarismul a putut lăsa impresia că 
poate exista, în fapt el nu poate face figură reală. Pe masa 
întinsă şi netedă a acestei concepții apar fenomene care 
încurcă teoria, misterioase şi prelucrate forme ale naturii 

sociale şi vitalității procesului său. Dacă am privi în mic 
problema, aşa cum se pune în cadrul familiei, bunăoară, 
nu. e greu de observat că egalitate perfectă nu există, fie 
că privim fenomenul în sens natural, fie că îl privim în 
sens moral. Tocmai inegalitățile de fapt şi de drept din in- 
teriorul acestei instituții fundamentale o fac să existe şi să 
dureze ca realitate socială şi umană. 

Încercând să dea omului o condiţie proprie, constru- 
ită pe un fond moral - oamenii sunt egali —, teoreticienii 
egalitarismului au subînțeles şi subsumat o anumită iden- 
titate de natură. Exigenţele lor logice au dus însă la o în- 
lăturare a ceea ce era specific uman şi caracteristic indivi- 
dual, situaţie care a dus la omut-individ, în loc să ducă la 
individul-om. 

S-a fugit de starea de fapt pe motiv că aceasta deținea 
toate formele de inegalitate din cauza unor factori isto- 
rici, ceea ce a creat o aversiune pentru trecut, dar şi pen- 
tru realitatea concretă. Rațiunea, ca for suprem de judecată 
şi îndrumare, a uniformizat şi abstractizat natura umană, 
ceea ce a dus la egalitate într-un fel de subzonă umană; 
egalitarismul a construit acolo unde el putea lucra cores- 
punzător orizontului şi instrumentelor sale. 

Inegalitatea, chiar dacă apare, este un fenomen peri- 
feric; egalitatea, în schimb, este fundamentală condiției 
omului, pentru că ea reprezintă, ca şi libertatea, natura 
intimă a acestuia, atribut permanent al sferei sale de exis- 
tenţă. Ca şi în alte situații, construcția rațiunii este cea ca- 
re descoperă realitatea originară a egalității oamenilor. 


3. O primă problemă ce se ridică în legătură cu cerce- 
tarea acestor două idei fundamentale ce au stat la baza 
lumii moderne este aceea că ele, aşa cum au fost conce- 

pute, nu pot coexista şi funcționa împreună. Caracterul 
lor de dat natural şi caracterul lor absolut creează dificul- 
tăți atât în planul teoretic, cât şi în cel practic. 

Libertatea este un principiu spiritual, ontologic, iar 
egalitatea este un principiu matematic, de idealitate; pri- 
mul are un caracter dinamic, iar cel de-al doilea, static. 
Aceste idei concepute în mod absolut se contrazic şi se 
anulează una pe alta. 

Dacă trecem problema în planul social-politic şi mo- 
ral, această contradicție devine mai evidentă. Dacă oame- 
nii sunt liberi sau au dreptul de a fi liberi, atunci ei nu mai 
pot fi egali, libertatea lăsând fiecăruia toate posibilitățile 
deschise; iar dacă oamenii sunt egali, ei nu mai pot fi li- 
beri, deoarece libertatea este izvorul inegalităților. Dân- 
du-le libertatea nu-i mai poți păstra egali, şi impunând 
egalitatea îi privezi de libertate. 

Pentru a îndepărta antinomia şi a rezolva problema 
practic, lucrurile trebuie deplasate pe alte planuri şi a le 
acorda un alt sens. 

Natura omului, contrar credinței iluministe, este al- 
terată originar şi cu mare înclinație spre rău. Natura omu- 
lui este dublă. Omul poate răspunde naturii sale care în- 
seamnă esență şi finalitate cu duble căi, deschise, pe de o 
parte, de o conştiinţă a binelui şi a unei rațiuni superioa- 
re, iar pe de alta, de o natură tot atât de prezentă şi activă, 
adică impulsionat de instincte primare, de apetit şi, până 
la sfârşit, de spirit subteran. Ignorarea acestei naturi du- 
ble, cu înclinațiile ei, cu dreptul la o libertate absolută pen- 
tru oricine şi oricui, duce la cinism şi absurditate, duce la 
libertatea de a face răul. 

O concepție politică ce se vrea întemeiată filosofic, în 
sensul unei dragoste de înțelepciune, nu aspiră să reali- 

zeze o libertate orientată numai către exterior asupra ma- 
teriei sociale, nu se deschide către setea de putere (Hegel, 
Nietzsche), ci aspiră în primul rând să cucerească liberta- 
tea interioară, libertatea spiritului, şi apoi să-şi asigure li- 
bertatea politică, adică a convieţuirii. Acesta este principiul 
unei libertăţi cu adevărat umane, singura care duce la ace- 
ea a ordinii materiale şi statale. 

Libertatea politică ca fundament al vieții sociale îşi are 
principiul într-o altă zonă şi pe altă dimensiune a naturii 
umane, în activitatea spirituală care dă sens şi îndrumă ce- 
Ielalte activități ce privesc bunurile materiale şi sociale. 
Omul, pentru a fi cetățean, trebuie să dispună în primul 
rând de libertatea care duce la înțelepciune şi virtute. Li- 
bertatea nu este ceva abstract şi formal, produs al rațiunii 
ce poate manifesta în parte spiritul, nici ceva funcțional, 
ceva relativ după împrejurări; mai mult decât atât: liberta- 
tea nu este un produs miraculos dincolo de natura complexă 
a omului, cu toate dimensiunile şi valenţele condiţiei sa- 
le specifice. Toate aceste moduri îi pot aparține ca mani- 
festări, dar esenţa ei încă nu a fost definită. 

Ca disponibilitate, libertatea există în natura umană; 
de aceea esența ei stăruie în posibilitatea omului de a exis- 
ta ca fiinţă liberă, ceea ce, de fapt, înseamnă că libertatea 
este un act de creaţie în spirit. Fără această ordonanță spi- 
rituală nu există libertate. De aceea omul poate exista liber 
numai prin sforțare proprie în ordinea spirituală. Şi cum 
vorbim de un om real, un om concret, problema libertății 
este o problemă de existență. 


Coordonata libertăţii, egalitatea, ridică şi ea o seamă 
de probleme nu mai puțin grave, care pin în evidenţă ero- 
ile concepției moderne şi ale democraţiei. 

Ca şi în cazul libertăţii, elemente formale şi abstracte 
au construit egalitatea. Omul lumii moderne a fost supus 
principiului egalității printr-un proces mental şi a fost 
rulat ca orice formulă, cu însuşirile ei de uniformitate, e- 
chivalenţă şi inversiune. Pornind de la o egalitaţe pură, 
simbolică, putem ajunge la un om dezgolit de sens pro- 
priu, fără însuşiri concrete reale, până la a deveni un ele- 
ment într-o problemă de geometrie. 

De aici se ridică şi se poate rezolva, adică de pe pozi- 
țiile unei filosofii realiste, o altă problemă, şi anume aceea 
a naturii libertăţii şi modului cum poate fi ea obținută. 
Omul nu are libertatea absolută şi nici nu o are o dată 
pentru totdeauna, odată cu ființa lui (atribute divine), ci 
el are numai o disponibilitate către libertate, pe care tre- 
buie să o cucerească prin sforțare proprie. | 

O altă eroare este aceea a cifrării omului, a condam- 
nării lui la un regim cantitativ. Omul-persoană umană este 
un întreg, iar ca individ este parte. Prima poziţie răsfrânge 
ordinea spiritului, iar cea de-a doua, ordinea materială 
(speța). Îndividualismul a integrat omul în natură, dar l-a 
scos din umanitate. 

Ca persoană umană omul nu poate fi acoperit complet 
de societate. Deşi dimensionat social, el aspiră şi depăşeş- 
te relația socială şi determinismul său către o ordine spiri- 
tual care fundează şi dă sens celei temporale, social-istorice, 

Filosofia naturalistă modernă, pe una din treptele ei 
superioare care a fost iluminismul francez, a rupt legătura 
şi a dezechilibrat raportul normal dintre ordinea spiritua- 
lä şi cea temporală. Pe această cale, în setea sa de absolut 
omul a avansat către divinizarea individului şi apoi, în 
mod dialectic angajând contrariul, a ajuns la divinizarea 
societăţii şi a statului (Hegel, Marx). 

Libertatea politică (civică) nu poate fi cucerită în mod 
unilateral şi abstract, ci numai considerând şi angajând 
omul pe toate dimensiunile sale existenţiale. 

Acest idealism al egalităţii a înlăturat tot ce aparținea 
darurilor naturale, tot ce însemna cucerire şi depunere de 
efort, fie că acestea erau materiale sau spirituale. Omul- 
individ a trebuit să apară nud, nivelat şi uniformizat. 

Dacă se poate vorbi de o egalitate naturală, aceasta 
vine din obârşia noastră comună, o egalitate de speţă: tofi 
suntem oameni. Dacă se poate vorbi de o egalitate a con- 
vieţuirii, aceasta vine din datoria de a ne supune acelo- 
raşi legi, deci ceva de natură juridică. Dacă se poate vorbi 
de o egalitate spirituală, aceasta vine din suflul divin pe 
care îl avem, din prezența noastră în fața lui Dumnezeu. 
Dar toate aceste egalități sunt condiţii reale, dublate de 
calități virtuale ale naturii şi destinului uman; e ca la o 
întrecere în care toți concurenții pleacă deodată, dar pe 
parcurs unul este în frunte, altul în urmă şi al treilea se 
prăbuşeşte, pentru că în condiția umană sunt implicate 
toate acestea, i 

Ca şi în misterul creaţiei, lumea noastră e diversă, am- 
plă şi plurală. Universul uman este divers biologic (sexele), 
divers social (treptele), divers moral şi spiritual (elitele). 
Fără această diferențiere care duce la inegalitate, lumea 
noastră nu ar putea exista. Complexitatea, diferențialul 
şi polaritatea ei fac posibile comuniunea şi creația, până 
la sfârşit, frumusețea ei. 

Egalitatea care duce la uniformitate înseamnă moar- 
te; egalitatea care duce la diversitate şi creație înseamnă 
viață. Prima vede lumea ca o masă întinsă, fără relief sau 
profil; cea de-a doua vede lumea într-un peisaj variat, de 
o mare bogăţie de forme şi culori. Concepţia rodnică a ega- 

lității este aceea care, de pe un fundal comun, creşte mă- 
iestrita şi complexa figură a umanității noastre, 

Egalitatea oamenilor nu este ceva linear, ci corp comun 
din care se dezvoltă toate virtualitățile pe care le deţine, 
toate formele de expresie ale aspirațiilor noastre, Egalita- 
tea este un izvor existenţial care ne face sensibili la prezen- 
fa celuilalt şi ne incită conştiinţa umană. Dar în realitatea 
concretă ea nu ne sufocă, ci dimpotrivă, ne creşte arbores- 
cent, ramură de ramură, cu frumuseți şi rod propriu. 

Aşa se naşte figura individualizată (persoana morală), 
aşa se naşte efortul, creația şi comuniunea, aşa se naşte 
ierarhia, pasul ascensional şi dreptul la o existență care 
multiplică şi înalță existența însăşi. 

Inegalitatea socială nu trebuie înțeleasă prin aliena- 
rea individului-om, şi nici ca un rezultat-al dreptului ce- 
lui mai tare, ci trebuie înțeleasă ca factor de ordonare, de 
recompensă a meritului, de efort propriu într-o lume ca- 
re se cere continuu cultivată şi mărită pe scara valorilor. 
Oamenii, egali prin geneză în fața legilor sau în fața lui 
Dumnezeu, pot deveni inegali prin felul propriu, prin îm- 
plinirea rosturilor fireşti superioare, fie că sunt părinţi, 
poeți, filosofi, agricultori sau oameni politici. Un mare fi- 
losof creştin a spus: egalitate proporțională. 

V. PROCESUL ASCENSIONAL 
ŞI CONTINUU 


1. Progresul în concepţia modernă. - 2. De la pro- 
gres la progresism şi critica lor, - 3, Ce înseamnă pro- 
gres din punct de vedere moral şi social 


1. Lumea modernă, prin principiile stabilite în seco- 
lul Luminilor, voind să dea un temei şi să definească na- 
tura umană în raport cu alte sfere ale existenţei, a fixat în 
legea progresului însuşi caracterul specific al acestei na- 
turi care putea varia în formele sale de expresie, dar care 
poseda în mod unic darul de a progresa. Progresul este- 
un atribut care aparține numai naturii umane, îi aparține 
în mod definitoriu. 

Condorcet, principalul teoretician al progresului aşa 
cum l-a înțeles lumea modernă, susține un progres nece- 
sar şi continuu, în mod implieit cu o linie de dezvoltare 
ascensională. El afirmă că „natura nu a pus nici un termen 
perfecționării facultăților umane şi că perfectibilitatea omu- 
lui este indefinită” £ În continuare, filosoful crede că rit- 
mul poate varia, dar sub nici o formă progresul nu poate 
fi oprit; acesta este socotit un adevăr de necontestat, indi- 
ferent dacă facem apel la rațiune sau la fapte, aşa cum au 
apărut ele în istorie. 

Să încercăm o precizare a semnificației. Termenul pro- 
gres este de origine latină şi înseamnă „mergere înainte”. 
Ideea presupune o desfăşurare de elemente, de date, pre- 
supune schimbare şi, mai mult decât atât, creație. 

Deci progresul nu este orice fel de schimbare, ci sigur 
o schimbare în bine, o perfectare; forme noi la condiții noi 


5 Esquisse d'un tableau historique des progres de l'esprit humain, 
Paris, Boivin, 1937, p. 3. 

şi o privire îndreptată către viitor. Progresul, în concepția 
modernă, este un dat al naturii, un dat necesar, care nu 
cunoaşte oprire. Este în firea lucrurilor ca ele să meargă 
aşa, dincolo de voinţa omului. Omul şi societatea dispun 
în intimitatea lor de această lege, şi orice oprelişti, fie ele 
istorice (de epocă), nu pot opri lucrurile în loc şi cu atât 
mai mult nu le pot duce pe căile întoarcerii, deoarece ni- 
mic nu reuşeşte împotriva legilor naturii, şi progresul este 
una din aceste legi, înscrisă în acest fond. 

Nu lipsiţi de bună intenție, de un optimism nelimi- 
tat, aceşti oameni, exponenţi ai unui secol atât de impor- 
tant pentru istorie, au fabricat o seamă de idei care au adus 
omenirii mai mult rău decât bine — ele au avut un rol dis- 
tructiv, şi nu unul constructiv, spune Auguste Comte - şi 
ale căror consecințe supuse azi privirii 'Doastre dezorien- 
tate ne apasă uneori fără speranță de ieşire. Progresul 
devenit progresism a dus civilizația în derută, 


2. În primul rând sunt demne de remarcat unele con- 
tradicții interne ale doctrinei, Condorcet crede într-un pro- 
gres necesar şi continuu, dar acesta merge pe principiul 
lui Rousseau „omul e bun de la natură”, perfect bun, spu- 
ne el. Dar dacă starea naturală este în acest fel, de ce mai 
e nevoie de progres? Ce rol mai joacă legea progresului 
şi către ce duce ea? 

Aici stăruie o gravă eroare filosofică, şi anume aceea 
a identificării dintre existență şi ideal. Poziţia iluministă, 
situând termenii pe acelaşi plan, face din progres o temă 
absurdă. Dacă omul e bun de la natură şi instituţiile (sau 
moravurile) l-au degradat, înseamnă că el nu poate mer- 
ge progresiv, şi deoarece poziţia lui Rousseau este o întoar- 
cere - un fel de revenire a omului la starea adamică de 

dinainte de păcat —, teoria progresului devine în acest fel 
un nonsens. . 

Progresul nu poate fi „necesar“ delimitat la mai bine, 
pentru că el nu este conform realităţii, pentru că el nu răs- 
punde mersului lucrurilor, care se pot angaja şi înspre rău, 
pe panta degradantă a vieții, şi atunci nu mai poate fi vor- 
ba de progres; cu atât mai mult acesta nu se mai poate pro- 
duce în mod necesar. 

Progresul necesar şi indefinit este un produs prin de- 
plasare din ordinea fizică în ordinea morală, un produs 
al determinismului mecanicii clasice moderne, concepție 
care azi nici în fizică nu mai este valabilă. Şi acel Inissez 
faire, laissez passer din economie îşi are originea tot aici, în 
materialismul modern; figura liberală ascunde în fond un 
determinism şi un progres necesar dincolo de intervenția 
voinţei umane, deci de libertate. 

Dacă ducem mai departe lucrurile, ne putem explica 
cum s-a produs eroarea teoriei progresului. Prin aceeaşi 
deplasare care a dus la generalizare s-a dat tuturor con- 
dițiilor şi manifestărilor umane un caracter progresist, Or- 
dinea morală şi spirituală a fost asimilată celei materiale 
şi supusă aceluiaşi regim. Diferenţa dintre progresul ma- 
terjal şi cel spiritual nu s-a mai făcut, şi judecata a mers la o 
simplificare. Progresul material, cu toate că a avut în timp 
un ritm variat de dezvoltare, poate fi apreciat ca un feno- 
men care s-a dezvoltat în mod ascensional şi continuu; de la 
piatra cioplită din paleolitic până la fortărețele zburătoare 
şi rachetele cosmice pare sä fie o linie care urcă mereu. 
Progresul moral şi spiritual contrazice însă această desfăşuara- 
re lineară, având un caracter sinuos, cu multe ascensiuni, dar 
nu cu mai puţine rupturi şi căderi. ` 

În desfăşurarea spectaculară şi imprevizibilă a istori- 
ei apar continuu rupturi la data când o formă şi o formu- 

14 de viață au fost saturate şi consumate. Omul şi societatea 
se schimbă, dar mersul istoriei lor este cu urcuşuri şi că- 
deri, este sinuos într-o parte sau în alta, într-un sector sau 
în altul. Omul şi societatea concretă nu sunt supuşi legii 
progresului necesar şi indefinit, ci fac jocul continuu în- 
tre diverse forme superioare sau inferioare, cu aspecte şi 
sensuri foarte variate, Progresul în această lume nu este o 
lege cu caracter necesar şi ascensional, ci, mai sigur, produ- 
sul unei pendulări continue ~ mişcare ce pare fundamen- 
tală istoriei - între ceea ce se naşte, creşte şi se consumă: apare 
creația, apare şi distrugerea lângă ea, trecând de Ia o ex- 
tremă Ia alta. 

Omul este o ființă care poate raționa, dar nu raționea- 
ză oricând şi fără greşeală, este o ființă spirituală care as- 
piră, dar nu întotdeauna spre bine, fondul său subuman 
fiind prezent şi activ fără rezerve. Omul nu cunoaşte o stare 
permanentă şi necesară către progres, adică spre mai bi- 
ne sau mai frumos. Spirit întrupat - existență de răscruce, 
angajat indisolubil de cele două ordine ale existenței -, el 
poate merge spre bine, dar poate merge oricând şi spre 
rău, mai uşor chiar spre rău, care e produsul subteranu- 
lui, care nu cere luciditate şi disciplină. Omul, ființă dublă, 
existență materială şi spirituală deodată, dotat cu rațiune, 
dar şi cu instincte puternice, nu evoluează numai în sens 
superior creator, rațiune superioară (spirit), ci şi în sens 
inferior, distructiv (impuls - forțe subterane). 

Omul nu este înger, ca la Rousseau, şi societatea nu 
e paradis, ca la Lenin, ca toate lucrurile să meargă linear 
şi superb numai către bine şi frumos, către echilibru şi ar- 
monie. Bunătatea omului şi progresul nu se produc prin 
acte imaginare şi nici prin decrete, 

Condiţia omului este complexă, vastă şi tragică. Nu 
de utopii, concepții simpliste şi comode avem nevoie, şi 

nici de mijloace de dincolo de realitatea umană în toate 
dimensiunile ei. Avem nevoie de mai multă înțelepciune 
şi virtute, care se obțin printr-o cunoaştere în profunzime 
a lucrurilor, printr-o considerare a omului concret în ce 
are el specific şi superior, printr-o aderare la o ordine so- 
cială mai bună, nu perfectă, şi amândouă printr-o orien- 
tare a spiritului de la real la posibil, aşa cum indică o 
filosofie realistă despre natura şi destinul uman. 


3. Progres nu înseamnă mişcare, şi nici schimbare, pe 
care le presupune, dar care au nevoie de un element în 
plus, adică de un anume sens. Progres nu înseamnă nici 
transformare, pentru că ea, deşi poate aduce la viață alt- 
ceva, nu asigură un pas înainte spre bine, spre perfectare. 
Progres nu înseamnă noutate, cu care adesea se confundă, 
pentru că poate să apară ceva nou şi totuşi lucrurile să 
meargă retrograd; noul în sine nu înseamnă progres, şi 
noutatea poate să însemne cădere. 

În general, progresiştii, ataşaţi prea mult noului, pri- 
vesc numai către viitor, rupând orice legătură cu trecutul 
(tradiţia), care este vinovat de tot ce s-a produs rău în via- 
ţa omului şi a societății. Aceasta se întâmplă mai ales în 
perioadele de criză, cum e azi. În aceste momente oamenii 
aruncă la coş trecutul pe care îl socotesc resporisabil de 
tot ce înseamnă lipsă, oprimare şi suferință. Ruptura față 
de trecut şi ura pe care o angajează de obicei revoluțiile 
(franceză sau rusă) nu pot duce la progres, Atât logic, cât 
şi faptic trecutul me aparţine, şi el stăruie acolo ünde nici 
nu putem bănui. Ruptura produsă în viața omului sau în 
corpul social nu poate fi totală, şi reparația nu poate veni 
fără respectul valorilor trecutului şi continuitatea de efort 
a generațiilor. Progresul este posibil chiar şi în aceste ca- 

zuri, numai dacă bunurile moştenite sunt asimilate, sunt 
încadrate în noua formulă de viață. Momentul revoluțio- 
nar este obligat la această operație dacă vrea să reuşească 
în sensul progresului. 

Gravitatea problemei stă în faptul că deşi suntem îm- 
bibaţi de trecut, progresul nu poate fi realizat fără pre- 
zența activă şi conştientă a omului. Există în adevăr date, 
elemente tradiționale, dar nu în limitele determinismului 
(fatum) pot fi ele folosite, ci ca o substanță ordonată a vo- 
inței umane; progresul, atunci când apare, se produce în 
primul rând prin efort, un efort spiritual care prinde lu- 
crurile şi le dă sens conform unei formule de viață, unei 
semnificații ideale. Omul poate îndruma lucrurile într-o 
direcție care să însemne progres, picant e esa cae 
către ceea ce trebuie să fie. a 

Progresul aparține umanității noastre. Ca însăşi con- 
diția noastră, el este fragil, de cele mai multe ori nesigur; 
totodată însă, atribut al naturii umane, el este esențial aces- 
tei naturi. Progresul nu se moşteneşte, progresul se face 
în limitele date şi posibile ale responsabilități spirituale 
şi ale destinului uman. 

Civilizaţia şi valorile ei sunt rezultatul acestui efort 
care aparține omului, care din generaţie în generație, pe 
datele moştenite, a construit mereu către alte scopuri, pre- 
lucrând din nou materialul în viziunea unui spirit nova- 
tor, conform unui ideal. Civilizația umană este o cucerire 
spirituală care a cerut nu numai efort, ci şi o jertfă imensă. 
Actul voluntar conştient se efectuează într-o ordine spiri- 
tuală, iar progresul devine el însuşi un fenomen spiritual. 

Mişcarea şi schimbarea sunt fenomene care aparțin 
vieţii; pentru ca ele să devină progres trebuie să aibă o 
finalitate, un sens ascensional şi creator. Aceasta se pro- 

duce numai atunci când omul,şi umanitatea în act întru- 
pează ideea - sinteză a spiritului, a esenței noastre umane. 

Deoarece progresul nu întră în schema de gândire de- 
terministă, omul trebuie să facă jocul între real şi posibil, 
între temporal şi spiritual, să surprindă în acest fel locul 
unde se realizează istoria la nivel uman, adică spiritual. 
În noianul de fapte empirice, concrete, apar ordonarea şi 
coordonarea, apar sensul şi creația; din date deseori hao- 
tice naşte un chip nou, o formă în care se valorifică totul, 

Poate că aici e rolul acelei aristocrații spirituale, a oa- 
menilor de elită, care, deşi nu pot face ceva din nimic, prin 
inteligența lor cuprinzătoare şi lumina spiritului lor îndru- 
mă şi fac cu putință progresul; aceasta numai în cazurile 
fericite, când tot ce a fost ambiguu, tot ce a fost atins de 
spiritul subteran a putut fi înlăturat sau măcar încercuit. 

Că un progres este posibil ne-o dovedeşte istoria; dar 
nu unul necesar, ascensional şi continuu. În marea dramă 
a condiției noastre există un progres, dar numai ca efort 
conştient către o finalitate, fenomen care depăşeşte omul 
ca date, dar îl împlineşte ca o condiție. 

VI. SUB SEMNUL ECONOMICULUI 


1. Sub semnul economicului. — 2. Anularea funda- 
mentului etic al economiei. - 3. Metafizica proprie- 
tății. - 4. Economismul modern şi consecințele lui 


1. Lumea modernă a fost foarte interesată de fenome- 
nul economic, ultimele secole asigurându-i, între celelalte 
activităţi ale omului, locul şi însuşirile unui primat. Nu 
întotdeauna lucrurile au fost ordonate la fel, chiar atunci 
când se vorbeşte de burghezie. 

În Evul Mediu, bunăoară, burghezia era o categorie 
socială (nu clasă) bine definită, cu caractere şi însuşiri pro- 
prii în ansamblul social; era o categorie, alături sau împre- 
ună cu altele, alcătuită din producători liberi, ce trăiau prin 
efortul şi munca lor, care constituiau însăşi moralitatea 
proprietății. Fenomenul economic se încadra atunci unui 
întreg care era societatea şi spiritul ei de guvernare. 

Această categorie socială, locuitori ai oraşelor, a dat 
civilizației oameni (intelectuali) şi valori de mare impor- 
tanţă, care au biruit secolele. Dar factorul de progres care 
ne interesează pe noi aici este modul cum au reuşit aceşti 
oameni să încadreze şi să organizeze ordinea materială, 
economia lor. Privind munca de dincolo de rostul ei strict 
material, adică din scopul suprem al eliberării omului, eco- 
nomia era un factor de progres real, una din activitățile 
care colabora la finalitatea omului ca ființă spirituală. Fac- 
torul economic privea ordinea materială şi s-a impus ca 
economic, dar încadrarea şi sensul său erau altele decât 
cele gândite mai târziu de burghezia modernă. 

În rândurile care urmează vom discuta problema aşa 
cum a tratat-o lumea modernă de după Revoluția franceză. 

a Pare 


În ultimele două veacuri fenomenul economic a că- 
pătat o importanţă deosebită, cu totul alta decât avusese 
în trecut. Conform unei noi scheme filosofice, lumea mo- 
dernă s-a orientat şi s-a aşezat sub semnul economicului. 

Fireşte, orice societate are o economie, deoarece natu- 
ra complexă a omului are şi o condiție fizică. Oriunde şi 
în orice timp omul a fost nevoit să-şi producă mijloace de 
subzistență şi în acest fel să aibă o activitate economică, 
care în decursul istoriei a luat forme variate. 

Ca o urmare firească a orientării materialiste moder- 
ne, economia a devenit o activitate autonomă, cu legi pro- 
prii, a devenit activitatea prin excelență. Când economia 
s-a desprins de om, când valorile economice au avut un 
joc propriu, când lumea şi viaţa au fost privite prin prisma 
acestei activităţi şi a acestor valori, un semn de hotar vi- 
zibil s-a pus în câmpul istoriei între ea şi ceea ce începea 
să fie. Vechile forme de viață s-au sfărâmat, ierarhia acti- 
vităților şi valorilor umane s-a spart. Concepţia materia- 
listă burgheză liberală a biruit şi universul uman a încercat 
să se întocmească după noua formulă, care avea un carac- 
ter divergent şi centrifug. Faptul cel mai important se pro- 
dusese: activitatea economică nu mai era în funcție de om, 
ci era o realitate obiectivă de sine stătătoare, cu legi pro- 
prii. Fenomenul marxist de mai târziu era fiul legitim al 
filosofiei liberale, dominantă după Revoluția franceză. 
Desprinsă de om, economia s-a degradat ca activitate şi 
la rândul ei a desfigurat omul. Ceea ce făcea ca economia 
să fie rodnică şi demnă era moralitatea ei. 

Activitatea economică s-a dezvoltat până la locul un- 
de ea a absorbit tot ce era valoare neeconomică. În acest 
fel, nu numai viața socială a fost redusă în manifestările 
ei, ci însuşi omul a fost redus în funcţiile şi dimensiunile 

lui; în acest fel s-a inversat o ordine şi s-a distrus o lume 
care îşi dovedise atât temporal, cât şi spiritual rodnicia. 

Filosofia liberală, ale cărei origini şi orizont am încer- 
cat să le desprindem în prima parte a acestei lucrări, a dus 
la economismul contemporan, care a strivit omul şi func- 
tile sale primordiale, Economia modernă a început prin 
a fi amorală şi a isprăvit prin a deveni imorală. Desprinsă 
de om şi de natura sa, la început economia s-a materjali- 
zat, şi în a doua etapă s-a abstractizat. Dându-i-se caracter 
independent, nemaifiind instrument şi condiție a omului 
pentru buna sa dezvoltare, economia a devenit un scop 
în sine, Lucrurile, printr-o logică a lor firească, s-au anga- 
jat însă mai departe: inversând scara; (ierarhia) valorilor 
care la început păreau că tind doar la o autonomie, s-a ajuns 
la primatul economic, şi aşa economia a devenit scop în si- 
ne, iar omul, din scop, a devenit instrument, 

Aici e prins întreg înţelesul societății liberale şi tot aici 
este centrul cauzelor care au determinat grava criză con- 
temporană şi forțele sale de reconstrucție în spirit mate- 
rialist, de formă comunistă. 

Ne putem da seama uşor cum s-au angajat lucrurile 
şi cum au degenerat activitățile în interiorul societății şi 
al lumii moderne. Omul a fost folosit în serviciul econo- 
miei de producție ca instrument al acumulării de bunuri 
materiale, fără ca acestea să se întoarcă drept binefaceri 
ale sale, Cu cât s-a mers mai departe pe calea capitalismu- 
lui, adică în procesul de abstractizare a economiei, cu atât 
depersonalizarea omului modern şi a civilizației sale a spo- 
rit, cu atât comunismul s-a impus ca o necesitate istorică. 


2. Filosofia ca bază a acestei epoci, aşa cum se revarsă 
conținutul ei în secolul al XVIII-lea, cu elementele noi şi 

forțele proaspete desprinse din viața concretă după Revo- 
luţia franceză, a avut şi o seamă de urmări, cuceriri pozi- 
tive, aşa cum au fost dezvoltarea ştiinţei şi tehnicii, cuce- 
rirea spațiului geografic, cercetarea şi exploatarea bunu- 
rilor materiale naturale, toate acestea într-un elan şi într-o 
credință nezdruncinată în maiestatea omului. 

Numai că lucrurile au şi un alt aspect decât cel mate- 
rial, tocmai acela care putea, dovedi adevărata regalitate . 
a omului. E vorba de orientarea spiritului. Panta pe care 
se pornise nu a mai îngăduit vreo stavilă, principiile con- 
sumându-şi consecințele până la cap, şi lumea modernă 
încheindu-și ciclul cuceririlor sale până în a cuceri şi adân- 
cimile nedorite ale prăbuşirii. 

La început, economia liberală avea sau părea că are 
şi un scop care nu era material, ci moral, acela de a face 
să progreseze bunăstarea omului şi să-i ridice condiția de 
trai. De îndată însă ce omul nu a mai fost în centrul preo- 
cupărilor, ci dimpotrivă, aşa cum am arătat mai sus, a de- 
venit un instrument în vederea unor alte obiective, de îndată 
ce s-a observat că acumularea de bunuri nu înseamnă 
numai bunăstare materială, ci şi putere, economia liberală 
n-a mai vizat în final scopuri economice, cu atât mai pu- 
țin morale, ci mai ales scopuri politice. 

Din acest moment setea de bogăție a crescut în mod 
rieprevăzut, ca şi lupta între oameni pentru acumulări 
cât mai mari şi pe orice cale. Pe plan internațional, lucruri- 
le nu s-au petrecut altfel. Naţiunile mai mari, mai îndrăz- 
nețe şi, desigur, mai dotate, dar şi mai lipsite de scrupule, au 
cucerit şi au domnit peste acelea pe care un destin geo- 
grafic sau unul demografic le-a putut ține într-o stare de 
mizerie. Liberalismul economic, contrar punctului de vede- 
re teoretic al liberalismului primitiv care dorea să înlăture 

exploatarea de tip feudal, a ajuns să practice injustiția 
socială şi cea internațională. 

Odată născută setea de câştig și prin ea setea de pu- 
tere, fără vreun fel de oprelişti morale sau sociale, lumea 
noastră civilizată a căzut în pericolul celei mai dezordo- 
nate şi inumane condiții din câte a cunoscut istoria: valo- 
rile morale şi spirituale, cele ale culturii în genere, condiția 
superioară şi demnitatea omului au fost măcinate. Econo- 
mismul epocii a dus la exploatarea omului de către om 
poate mai mult decât în trecutul atât de denigra, pentru 
că s-a produs în masă şi abstract; acelaşi economism a dus 
la supunerea şi alterarea celorlalte activități umane, uneori 
tolerate ca activități întâmplătoare şi artificiale, a dus la 
distrugerea ordinii şi ierarhiei lucrurilor, care, oricum ar 
fi apărut de aici înainte, trebuiau să poarte amprenta şi să 
se miște în jurul axei economice. Dezvoltarea dezechilibrată 
a factorului economic în dauna celorlalte activități a dus în 
mod firesc la forme sociale şi la stări morale monstruoase. 

Prin anularea fundamentului etic al economiei şi prin 
dreptul celui mai puternic, s-a ajuns în mod neaşteptat la 
ignorarea de fapt a drepturilor omului și ale popoarelor, 
s-a ajuns deci la contrariul primelor principii ale Revolu- 
tiei franceze, care încheiase epoca modernă începută în 
Renaștere. Şi nu se putea ajunge altundeva atunci când cei 
ce stăpânesc economia stăpânesc şi politica unei societăți 
şi, stăpânind aceşti doi factori, au în mâinile lor puterea 
juridică şi militară, până la sfârşit pe cea religioasă şi 
culturală; iată unde a dus economicul cauză primă. 

Capitalismul, forma internațională cea mai înaintată 
a economiei liberale prin poziția şi sensul pe care le are, 
este împotriva sa însuşi, adică se consumă pe sine sau pe 
cele ce J-au adus la viață, deoarece el nu mai poate fi libe- 

ral după formula clasică. Economismul modern în faza 
lui finală şi-a însuşit forme abstracte şi socializante, reali- 
zând o performanţă neobişnuită de supunere, umilință şi 
desfigurare a omului, ceea ce a dat o condiţie optimă de 
dezvoltare şi aplicare ideilor marxiste. 


3. Concepţia liberală materialistă a dus la inegalitatea 
economică, şi inegalitatea economică a dus la aceea socia- 
1ă care, ia rândul său, a dus la o a treia inegalitate, aceea 
calitativă. Aceasta din urmă este fundamentală pentru în- 
temeierea unui umanism al epocii. Omul a fost judecat, prețuit 
şi rânduit după puterea sa economică; eşti atât cât posezi, 

A Posesiunea nu a însemnat numai un factor material 
sau social, ci şi unul metafizic şi moral. Posesiunea nu în- 
seamnă numai o adăugare exterioară, un dat material sau 
social (prestigiu, putere), ci şi un dat spiritual, care schimbă 
însăşi natura omului, prelucrând intimitatea lui. Un om 
era superior pe această nouă dimensiune, care avea un 
sens calitativ, 

Posesiunea s-a numit proprietate, adică din avere ma- 
terială s-a transformat în ceva care îi era propriu şi defini- 
toriu; proprietatea căpăta de aici un caracter fundamental 
în sens existenţial. Condiţia umană era funcție de propri- 
etate, şi viața omului îşi avea punctul de sprijin tot aici. 
Sigur, ea constituia elementul de permanență şi angre- 
hare care putea depăşi efemerul, poate chiar şi marea 
trecere. Credem că nu este o exagerare dacă afirmăm în 
proprietate semnul permanenţei, poate chiar nemurirea. 

Pe plan social, proprietatea înțeleasă în acest fel a creat 
o nouă aristocrație, aceea a posesiunii, şi atunci când capi- 
talismul s-a dezvoltat, a creat o aristocrație bancară (banca 
era noua biserică a statului materialist liberal). În guver- 
nare, cuvântul ultim l-a avut plutocrația. 

Din punct de vedere moral, setea de posesiune a pus 
în valoare însuşiri sufleteşti remarcabile, dar pe trepte şi 
cu direcții deosebite. Este adevărat că pe plan interior s-au 
valorificat inițiativa şi energia creatoare, însuşiri morale 
reale ale omului burghez, care au dus la rezultate specta- 
culoase în istoria civilizației, dar în acelaşi timp, dat fiind 
economismul şi amoralismul acestei formule de viaţă, s-a 
deschis apetitul şi s-au cultivat în gradul cel mai înalt in- 
stinctele de pradă, lipsa de caracter, de demnitate umană, 
de dragoste de om şi adevăr, 

Şi astfel s-a creat reversul. Inegalitatea materială, so- 
cial-politică sau morală a creat o stare de spirit contrară, 
fără de care, practic, marxismul (comunismul) nu ar fi fost 
cu putință. Este vorba de o doctrină ă resentimentului în- 
cepută de Marx şi perfectată de Lenin. Sentimentul de cu- 
cerire şi stăpânire, în limitele metafizice şi morale arătate, 
a produs resentimentul unei clase exploatate, nu depose- 
date; aşa a devenit burghezia în comunism. Privită din 
poziţia sclavului modern, care în capitalism este munci- 
torul de uzină, bunăstarea materială, mentalitatea şi etica 
plăcerii erau un ideal de atins. Lupta de clasă, aşa cum a 
gândit-o Marx şi cum s-a practicat în țările socialiste, nu 
se putea executa fără acest fond de revanşă, fără comple- 
xul de inferioritate al proletariatului creat de concepția 
burgheziei liberale, fără economismul şi metafizica pro- 
prietății active, de astă dată statală. 


4. Din concepția economică şi socială a capitalismu- 
lui şi dintr-o condiție istorică proprie acestei forme de con- 
viețuire nu a fost greu să se ajungă la concepția marxistă 
şi la practica socialistă. Simpla enunțare a câtorva princi-: 
pii din sistemul marxist ne poate arăta strânsa legătură 

între regimul capitalist şi cel socialist. Primatul economi- 
cului, idee cu caracter principial în concepția marxistă, nu 
este altceva decât o stare de fapi a lumii capitaliste burgheze, 
care se efectua pe plan social-istoric cu totul în afara lumi- 
noaselor idei de libertate şi justiție ale Revoluției franceze, 
Dacă trecem Ja instituţiile capitaliste din etapa ultimă, cum 
sunt, bunăoară, băncile, trusturile şi societățile anonime, 
forțe abstracte şi impersonale ale economiei, le putem so- 
coti adevărate modele ale statului socialist, care face un 
capitalism de stat. 
Din punct de vedere spiritual lucrurile nu cad departe, 
În lumea modernă, masele ieşite de sub influenţa creştinis- 
mului au căzut, în prima fază, în aceea a economismului 
de tip capitalist, iar în a doua, în cea de tip socialist, în am- 
bele cazuri cu poziţii materialiste şi atee. „Religia - opiu- 
mul poporului” este în adevăr o idee marxistă, dar produsă 
de o realitate socială burgheză; doctrinarul socialist nu a 
întârziat să exprime necesitatea de a da jos masca religioa- 
să a unor oameni care în fond erau atei şi materialişti. O 
altă idee marxistă, conform căreia cultura este o suprastruc- 
tură, vine tot din observarea lumii burgheze, aşa cum vom 
vedea în capitolul următor. 
Indiscutabil că marxismul, în faza sa de maturitate, atât 
teoretic, cât şi practic, este moştenitorul copios al concepției 
“şi practicilor economismului burghez. Marx a fost un foarte 
corect observator al acestei lumi reale, istorice. El a încer- 
cat să facă ştiinţa socială universal valabilă, cercetând viața 
social-istorică a timpului său; e] a crezut că a descoperit 
adevărul suprem şi definitiv al conviețuirii oamenilor, dar 
în fond a generalizat pe un caz concret, burghezia liberală, 
şi aceasta în faza ei ultimă, ca să nu-i spunem decadentă. 
Reacţia lui Lenin împotriva social-democraţiei a apărut din 

teama ca nu cumva să se producă îmburghezirea proleta- 
riatului, idee care apare şi la Charles Péguy, care a privit 
fenomenul de pe poziții complet contrarii. 


Lumea de azi suferă. De tip capitalist sau de tip socia- 
list, la punctul de întâlnire al amândurora este scena unei 
mari drame umane, până ja a imprima vremii noastre un 
caracter catastrofic, Lumea burgheză în plină agonie şi 
cea socialistă în mare efervescenţă, pe de o parte, „reacțio- 
narii”, iar pe de alta, „revoluționarii“, se înfruntă acolo 
unde se aseamănă, acolo unde se înrudesc: dominația ma- 
terială şi economismul sub formă de civilizație şi progres, 
civilizaţie în sens de tehnică şi progres în sens de produc- 
ție, Problema însă rămâne deschisă pentru că are alți ter- 
meni şi alt sens, pentru că inima lucrurilor umane bate cu 
totul în altă parte. 

Este necesară o revoluție spirituală pentru reabilitarea 
omului şi o nouă întocmire a ordinii social-politice, sinte- 
ză a tot ceea ce aparține condiției omului în noua epocă 
ce se deschide, ordine ce trebuie să cuprindă întreg patri- 
moniul istoric al umanității, considerând deodată semnele 
vremii şi datele permanente ale ființei sale. O nouă formu- 
14 de viaţă deci, în care restabilirea ierarhiei valorilor este 
de primă necesitate, în care valoarea economică şi tehni- 
ca să fie integrate organic şi firesc la locul ce li se cuvine în 
condiţia istorică a omului, care, deocamdată, sângerează 
la periferia existenței. 

Dar salvarea omului şi a civilizației nu se produce pe 
căile resentimentului şi ale fondului subuman atât de ac- 
tiv azi, ci pe acelea ale înțelepciunii şi virtuţii, ale dragos- 
tei de adevăr şi de om. 

VIE CULTURA CA SUPRASTRUCTURĂ 
ŞI ORNAMENT 


1. Etape ale culturii moderne. — 2. Cuceririle şi 
iluziile ştiinţei. - 3. Un sfârşit de epocă cu sensuri 
contrarii: marxism şi impresionism; etatismul şi 
valoarea sa istorică. ~ 4. Cultura ca suprastructură 
şi ornament 


1. Cultura a cunoscut în decursul istoriei deosebite 
forme şi înțelesuri. Conţinutul noțiunii a evoluat după epo- 
că şi după sensul care s-a dat fenomenului; sau, poate, pe 
care l-a meritat. 

S-a vorbit mult despre umanismul şi cultura Renaşterii 
şi s-a vorbit în aşa fel, încât s-a lăsat impresia că în acest 
moment au apărut ele pentru prima oară în istorie. Dacă 
nu este o înşelăciune conştientă, provenită din lupta poli- 
tică, adică aversiunea Revoluţiei franceze față de feuda- 
lism ~ atitudine obişnuită a revoluțiilor față de trecut -, 
apoi este sigur o mare eroare ştiinţifică. 

Aşa cum am mai spus, a existat un umanism medie- 
val perfectat în secolul al XIII-lea, care s-a exprimat în sin- 
teza filosofică a Iui Thomas d' Aquino, în Dante, în Giotto 
şi Sf. Francisc. Experiența şi concepția creştină a dragostei 
aSimilaseră puterea intelectuală (rațiunea) a Antichității. 
Dar în spatele acestui umanism şi culturi a Evului Mediu 
nu erau numai feudalii, cavaleri sau țărani, ci şi oamenii 
oraşelor, burghezia care a dăruit acelor vremuri şi ome- 
nirii mari intelectuali şi creatori de valori culturale. Era 
burghezia muncii, aceea a cuceririi de bunuri materiale, 
dar şi spirituale, era burghezia dragostei de om, nu aceea 
cu care s-a bătut Marx şi care stăpâneşte o bună parte a 

lumii contemporane. În acest moment istoric cultura ei 
nu era cultură de clasă, ci de epocă, Actul de creație şi eli- 
berarea omului pe care o căuta nu se produceau numai 
în sectorul economic. 

Au trecut încă multesecole, unele de mare importan- 
ță pentru dezvoltarea culturii - aşa cum a fost perioada 
de la Leonardo la Descartes —, pentru ca lucrurile să cape- 
te un alt aspect şi o altă aşezare, Dacă instituțiile feudale 
au putut dura până în secolul al XVIII-lea (în Rusia până 
în al XX-lea), cultura a avansat lent şi.ascuns în sânul aces- 
tei lumi care nu poate fi numită burgheză, ci, mai sigur, 
modernă. Ea cucerea nu numai clasa de mijloc, ci şi aris- 
tocraţia, chiar şi pe țărani, ceea ce o făcea - ca ordine - să nu 
se îndepărteze prea mult de cea medievală. Cunoscut sau 
recunoscut, dar sigur consimțit, secolele XV-XVIII s-au 
hrănit spiritual încă din substanța creştină medievală. Eli- 
berată de unele forme constrângătoare şi perimate, forța 
creatoare a omului a exprimat în forme noi un zăcământ 
spiritual de care, în ultimele secole, oamenii nu au mai 
dispus. Abia după Revoluţia franceză cultura modernă 
începe să capete aspecte ale unei culturi. de clasă. Filoso- 
fia iluministă aşază în primul plan ştiinţa, literatura şi arta. 
La data când societatea continua să păstreze urme feuda- 
le, atât activitățile privind cultura, cât şi noțiunile cu care 
se lucra în sensul burgheziei moderne nu erau îndeajuns 
de clare şi ordonate. După importantele evenimente so- 
cial-politice ale Revoluţiei franceze, odată cu. trecerea lor 
în domeniul practic, lucrurile au străbătut etape noi şi au 
luat o înfăţişare mai diversă. Domeniile care aparțineau 
culturii s-au diferențiat tot mai mult în forme şi funcții, 
Iluminismul continuă să fie, punctul de plecare, dar mai 
mult din punct de vedere teoretic. , 

2. În ordinea practică a lucrurilor se ridicau mereu pro- 
bleme noi, care, forțate de nevoile reale şi imediate, îşi gä- 
seau soluții tot mai îndepărtate de ideologia iniţială. 

Prin îndepărtarea religiei şi, mai târziu, a metafizicii, 
noua ordine socială a lumii moderne a simțit un gol, şi 
acest gol trebuia umplut. La început s-a crezut că e înde- 
ajuns să reduci o dimensiune a naturii umane şi a societă- 
ţii, dar lucrurile nu au cedat, făcând necesară o completare. 
Ignorarea sau decretul nu puteau fi, în acest caz, operan- 
te. O altă activitate trebuia sä ja locul religiei şi metafizi- 
cii, să împlinească rosturile lor. Şi aşa au apărut scientis- 
mul şi estetismul, forme născânde ale orizontului şi spi- 
ritului modern. 

Încă din secolul al XVIII-lea ştiinţa a fost pusă la loc 
de mare cinste şi chiar folosită în lucrările teoretice asu- 
pra omului şi condiției sale. Ştiinţa era însuşi felul de a 
exista al culturii şi orgoliul omului stăpân pe sine şi pe 
destinul său. În acest spirit şi cu această orientare s-a în- 
cercat rezolvarea tuturor problemelor morale şi sociale 
ale secolului: drepturile omului, suveranitatea şi finalita- 
tea acțiunii. 

în secolul următor, înarmată cu o metodă riguroasă, 
ştiinţa a obținut succese de necontestat, dar ea îşi făcea 
rosturile'ei şi golul nu era împlinit, Activitatea ştiinţifică 
progresa pe un teren sigur, în zone noi de cercetare, dar 
problema omului continua să rămână nerezolvată. Atunci 
când a abordat acest domeniu, ştiinţa a improvizat şi a fa- 
limentat; din ştiinţă s-a transformat într-o mitologie. Con- 
stituţia ei nu permitea o abordare a naturii şi destinului 
uman, deoarece acestea impuneau cu necesitate o meta- 
fizică şi o morală. 

În realitate, s-a mers către unele improvizații care an- 
gajau date cu totul exterioare, convenții şi deprinderi cu 
caracter social care nu puteau satisface nevoile spirituale 
şi sensul vieții omului. Dar mai mult decât atât, poziția 
aceasta nu putea satisface nici cercetarea ştiinţifică, deoa- 
rece ea nu se poate executa fără un sprijin al filosofiei. 

Primatul economicului a alungat nu numai religia şi 
filosofia (metafizica), ci şi cadrul general de dezvoltare a 
ştiinţei. Ştiinţa, act pur de intelecție şi cunoaştere, nu pu- 
tea să valorifice nici datele, nici formele ei specifice. Ceea 
ce au înțeles grecii antici nu au înțeles modernii. 

Când ştiinţa nu a mai fost mitologie, ea a devenit teh- 
nică; scopul ei nu mai era cunoaşterea, ci producţia. Inte- 
resând în final un produs obiectivat, spiritul nu mai era 
interesat de „cum sunt lucrurile“, ci de»,curm facem lu- 
crurile”, nu mai era interesat de procesul şi legile care gu- 
vernează lumea, ci de obiectul material fabricat, singurul 
bun al efortului uman. 

Aceasta este situaţia în care a fost pusă știința de cei 
ce merg sub semnul economicului. Sunt doctrine care a- 
cordă mai mult credit tehnicianului (inginer) şi muncito- 
rului manual decât savantului. Obsesia bunurilor material 
şi setea de posesiune nu puteau dezvolta altcum lucruri- * 
le, nu puteau duce în altă parte. Dacă a existat o ştiinţă 
fundamentală, independentă şi dezinteresată, aceasta a 
aparținut unei elite intelectuale care funcționa dincolo de 
mediana lumii burgheze orientate în sens materialist şi 
practic. Oamenii care au susținut ştiinţa erau filosofi şi 
poeți ca structură şi orizont, erau însetați de absolut. 


3. În faţa dominantei economice şi în fața unei ştiinţe 
în plină ascensiune, dar care în tendința ei de a acoperi in- 

tegral umarul a eşuat, golul s-a mărit tot mai mult şi omul 
s-a descumpănit. Filosofia vremii, de o platitudine inega- 
labilă (pozitivism-materialism), nu putea satisface spiri- 
tual o lume care dădea semne de oboseală şi dezorientare. 

Aspiraţiile şi activitățile umane se îndreptaseră tot 
mai mult către un practicism greoi, care satisfăcea deplin 
interesele primordiale ale economismului dominant. So- 
ciologismul lui Comte sau Balzac şi evoluționismul lui 
Darwin nu puteau aduce decât unele reparații concepției 
burgheze moderne, dar nu o altă orientare a spiritului. 
Omul burghez îşi construise, aşa cum am arătat, o meta- 
fizică a proprietăţii pe care îşi sprijinea existența; în fața 
fenomenului culturii el avea mai mult o atitudine de to- 
leranţă şi libertate, decât de interes şi creație. 

În a doua jumătate a secolului al XIX-lea s-au produs 
două reacții puternice: marxismul şi impresionismul. Pri- 
mul se manifestă şi consumă în ordinea social-politică, 
iar cel de-al doilea în ordinea spiritului şi a culturii. Deşi 
cu origini aproape contemporane, aceste două fenomene 
apărute pe corpul ordinii burgheze, raportate la dialecti- 
ca istoriei, şi orientarea lor sunt fundamental deosebite. 
Marxismul este încheietorul lumii moderne, ale cărei în- 
ceputuri s-au produs în Renaștere şi s-au perfectat în ilu- 
minismul francez; economismul şi progresismul le sunt 
fundamentale. Cultura după modelul burghez (în fapt) 
apare, teoretic, în marxism, ca suprastructură, deci ca un 
fenomen derizoriu, în subsidiar semnificativ condiţiei o- 
mului şi societății. Impresionismul, fără să creeze o epo- 
că nouă, dă prima lovitură puternică lumii începute în 
Renaştere; el este un fenomen de răspântie, care închide 
epoca modernă, dar nu trăgând ultimele consecințe, ca 
marxismul, ci lichidând datele în formele şi sensul lor. 

Impresionismul apare ca un mod de manifestare nou, cu 
o viziune şi o metodă altele decât acelea ale lumii moder- 
ne. Acolo unde marxismul a perfectat (naturalismul mo- 
dern), impresionismul a sfărâmat tipare şi a pus alte teze. 

La început, în momentul când Zola întrupa natura- 
lismul şi făcea figura unui corespondent al lui Marx în li- 
teratură, au apărut primele scânteieri ale unui mod nou 
de a simți şi exprima lucrurile, Primele manifestări au 
apărut în literatură, cu deosebire în poezie, apoi spiritul 
nou s-a exprimat în pictură şi muzică, avansând până în 
domeniile filosofiei şi fizicii. 

Acela care pare să fi adus la viață un alt suflu, un alt 
mod de a simți şi exprima lucrurile, acela care a gândit nu 
numai poezia şi arta, ci întreg universul iiman, afost Baude- 
laire. În adevăr, din el s-a desprins ramura Mallarmé - 
Valéry, din el s-a desprins Rimbaud şi poezia de avangar- 
dă până la suprarealism şi tot din el s-au desprins simbo- 
liştii, în frunte cu Moréas (1886) şi Verlaine. Dar influența 
lui e mai largă, cuprinzând variate sectoare ale culturii şi 
atingând limitele filosofiei fără ca aceasta să fi apărut la 
el în mod organizat. Am avansat cuvântul de filosofie în- 
tregii sale viziuni şi mod de a cuprinde umanul, de a o- 
rienta şi experimenta ordinea spirituală. Chinuit şi uneori 
revoltat în fața unei condiții umane nedrepte şi infirme 
pe care a trăit-o în deosebitele sale trepte, îndurerat în fața 
omului căzut, a neputinței şi mediocrității, Baudelaire 
purta în sufletul său o continuă aspirație spre ideal, o ma- 
re sete de absolut. A fost, în cazul său, mai mult decât o 
filosofie cu caracter teoretic şi sistematic, a fost un experi- 
ment şi un exercițiu spiritual care l-au purtat pe căile cu- 
noaşterii. Poezia lui, ca şi toate celelalte scrieri - toate de 
mari intuiții şi profunzime -, a mers dincolo de limitele 

îngăduite ale literaturii şi a exprimat un suflu nou, plural 
dimensionat, care a fost sondat şi exploatat îndelung de 
generațiile care i-au urmat, 

Impresionismul ca stil de cultură îi datorează mult lui 
Baudelaire; el este unul din pionierii lumii noi care a în- 
cercat să dea altă orientare spiritului modern. Acelaşi lu- 
cru s-a întâmplat şi în pictură cu un Manet, Monet sau 
Renoir, care au gândit şi experimentat alt spațiu, dincolo 
de tiparele Renaşterii care se instalaseră ca unice şi defi- 
nitive, același lucru s-a întâmplat în filosofie cu Bergson 
şi mai târziu, în secolul nostru, cu reactualizarea lui Pascal 
şi Kierkegaard, când raționalismul cartezian, cu toate de- 
rivatele lui idealiste şi materialiste, a fost depăşit - în 
orice caz nu a mai fost recunoscut ca suveran -, același 
Tucru s-a întâmplat în fizică, unde, odată cu Maxwell şi 
apariția electromagnetismului, lumea a luat mental şi 
istoric cu totul altă înfăţişare. 

Cultura modernă, în general, şi cea burgheză, în spe- 
cial, au suferit deformări şi au intrat în impas după 1880, 
loc de răscruce de unde a pornit o mare diversitate de ex- 
perienţe şi forme aruncate peste secolul nostru, loc din 
care s-au născut multe maladii ale spiritului decadent, 
dar prin deschiderea căruia se aşteaptă totodată şi noua 
formulă, sinteză echilibrată a culturii şi ordinii viitorului, 

Chiar dacă impresionismul nu a putut stabili în mod 
definitiv Bazele unei noi ordini, el a zdruncinat prestigiul 
formelor şi spiritului lumii moderne, aducând în istorie 
elemente şi forme noi, pentru o altă formulă de viață. El 
a marcat criza culturii şi civilizației care, după o sută de 
ani, s-a adâncit şi diversificat atât de vast. Impresionis- 
mul francez a produs cea mai mare deplasare de direcție 
de la Renaştere încoace. 

În complexul de fenomene care apar în cultură la sfâr- 
şitul secolului al XIX-lea este şi curentul de idei practicât 
în domeniul literaturii şi artei, numit estetism. 

Cultura ca fenomen estetic este o concepție care a fost 
socotită expresie a mentalității burgheze; principiul artă 
pentru artă părea să fie o soluție de ultimă oră a unei cul- 
turi decadente, care trebuia să-şi ascundă sărăcia spiritua- 
lä într-o formă de mare rafinament. Judecata ni se pare 
puţin întemeiată, dacă nu rău intenționată, 

În adevăr, estetismul şi slujitorii lui sunt prezenţi în 
interiorul societății burgheze, se desprind şi se manifestă 
în corpul ei, dar nu în spiritul ei. Cu toate că factorul timp 
îi fixează aici şi cu toate că apar ca un'produs direct al a- 
cestei lumi, concepția culturii ca fendmen estetic şi este- 
tismul ca filosofie nu îi aparțin. 

Să vedem acum de ce. Am văzut cură, în sistemul de 
valori al epocii, economicul a ocupat primul loc. Ca în- 
totdeauna, cu voia sau fără voia oamenilor, valoarea pri- 
mă capătă un caracter religios; de aceea, în această con- 
cepție posesia este factor definitoriu al omului, şi propri- 
etatea, un dat intangibil, sacrosanct, Nu există ordine 
burgheză fără acest fundament, fără respectul moral şi 
juridic care îl impune. 

Ce se întâmplă în cazul estetismului? Aici funcțio- 
nează alt sistem de valori şi apare altă ierarhie. Frumo- 
sul ocupând primul loc, se-întâmplă acelaşi fenomen, 
adică această valoare capătă un caracter mistic şi absolut; 
s-a vorbit chiar de o religie a frumosului (Ruskin). Această 
poziţie nu poate conviețui cu cea de mai sus. Sistemul de 
valori în mentalitatea. burgheză acordă calitatea de 
valoare frumosului — pe care, în fond, mai mult îl tole- 
rează, ca şi pe celelalte ~, dar nu îi acordă primatul rezer- 
vat exclusiv economicului. 

Estetismul ar putea apărea ca o soluție burgheză a 
culturii numai dacă îl raportăm la concepția iluministă 
inițială, şi atunci cu oarecare îngăduință. Pe locul rămas 
gol prin eliminarea religiei şi a metafizicii, literatura şi 
arta au fost împinse să joace rolul acestora pentru eleva- 
ţia spiritului şi pentru educație (Rousseau, Diderot), dar 
lucrurile în realitatea istorică nu s-au dezvoltat după pre- 
vederile filosofilor, la sfârşit de epocă ele arătând cu to- 
tul altfel decât au fost gândite. 

Estetismul, în momentul când apare, nu este o solu- 
ţie a societății respective, ci, mai sigur, o excrescență pe 
trupul unei culturi dominate de factorul economic; spi- 
ritual, este un refugiu, o evadare, o apropiere de mister 
şi o încercare de purificare. 

Elitele intelectuale nu au putut suporta valul de ma- 
terialism al epocii şi nici epicureismul său, Oamenii de 
litere şi artiştii au căutat o ieşire în altă parte, în lumea 
unei frumuseți pure, căreia i-au atribuit un caracter sa- 
cral. Orice contact cu problemele economice şi social-po- 
litice era evitat, până la un punct şi cu cele morale, care 
s-au putut exprima-doar în mod indirect. Începând chiar 
cu romantici ca Hugo sau Gauthier, trecând prin parna- 
sieni ca Leconte de Lisle şi ajungând în simbolism - inte- 
lectual la Mallarmé sau liric la Verlaine -, estetismul se 
manifestă ca o fugă de realitatea imediată, de contingen- 
ţa social-politică, de mase. El se adresează unui număr 
restrâns de oameni (hermetismul), unei categorii dotate 
cu un spirit elevat. 

Arta pentru slujitorii ei nu este ceva utilitar, ci un act 
de înnobilare şi un exces de rafinament. Scopul artei este 
frumosul, care, desprins de cotidianul banal, are un con- 
ținut divin, sens care îl face pe Leconte de Lisle să afirme 

că „în afara realizării frumosului nu există mântuire”. A 
purta poezia şi arta în domeniul politic sau moralizator 
este pentru aceşti scriitori un act de degradare, un sacrilegiu. 

Consecințele estetismului au fost duble: unele pozi- 
tive, şi altele negative. Pe de o parte, a luat o atitudine de 
purificare a spiritului şi mijloacelor unei societăți stăpâ- 
nite de interese materiale şi de o etică a plăcerii la nivel 
de senzație, iar pe de alta, chiar prin saltul său în absolut, 
a ignorat datele fundamentale ale condiției omului, adică 
dimensiunea lui metafizică şi morală. Estetismul în sine 
apare în acest fel ca o deformare a spiritului, ca o reduce- 
re a sa. Arta nu poate fi un scop în sine, ci un mijloc, o cale 
Către cunoaştere şi împlinire, scopul suprem al condiției 
omului fiind în altă zonă, care nu mai poate aparține po 
eziei şi artei. 

Aceste lucruri le-a înțeles mai bine tot Baudelaire, ca- 
re, deşi un mare slujitor al poeziei şi artei, nu a văzut în 
ele saltul în absolut al estetismului. Cu toate treptele po- 
zitive şi negative experimentate pe scara existenței uma- 
ne, el a reuşit să păstreze în faţa lumii şi a vieţii o poziţie 
care, în realitatea concretă, putea să însemne contradicție 
şi tragic, dar, în acelaşi timp, păstra un suflu miraculos 
al ascensiunii spiritului către marile probleme ale condi- 
ției omului. Secretul credem că se află în faptul că el nu a 
rupt total şi definitiv legătura cu experiența religioasă şi 
metafizică, în exercițiul căreia a strălucit un poet ca Dante, 
la care orice manifestare căpăta un caracter poetic, dar nu 
ca scop în sine, ci ca mijloc sublim al salvării. 


4. După Revoluția franceză cultura modernă a cunos- 
cut o mare dezvoltare, fapt ce se datorează unui elan crea- 
tor care aparține libertăţii de gândire şi de expresie acordate 

omului. Fiecare om şi fiecare grup şi-a creat universul 
său spiritual şi sistemul de valori care i-a convenit. Unele 
erau de uz propriu, altele de folos obştesc, aşa după cum 
corespundeau tendințelor vremii sau satisfăceari intere- 
sele imediate ale oamenilor. Personalitățile şi ideile vigu- 
roase se transformau în simboluri şi curente, singura cale 
pe care fenomenele de cultură puteau deveni fenomene 
colective, adică prin simple aderări libere. 

Caracterul liberal al ordinii sociale din ultimele seco- 
le a dus în mod firesc la mari variații în cultura vremii, 
o varietate care, în aspectul ei pozitiv, a însemnat o mare 
bogăție. Dar, în acelaşi timp, acest caracter a lăsat să se 
producă - dincolo de limitele permise ale ordinii stabili- 
te - sensuri şi moduri de manifestare care nu îi erau pro- 
prii, ba uneori chiar potrivnice, aşa cum au fost marxismul 
sau impresionismul. Ele au apărut în mod dialectic pe o 
deschidere care, în fond, a fost posibilă datorită princi- 
piului libertăţii şi autonomiei valorilor. 

Această situație a creat, în interiorul culturii moder- 
ne, o mare diversitate de activități şi forme de expresie, 
dar în acelaşi timp şi o lipsă de unitate care a putut duce 
până la dezordine intelectuală şi spirituală. Cultura vea- 
cului, bunăoară, a putut prezenta deodată în filosofie pe 
Hegel, Comte, Marx, Kierkegaard şi Bergson, a căror con- 
vieţuire nu era posibilă, aşa cum nu era între Chateaubri- 
and, Zola, Baudelaire, Léon Bloy, Mallarmé şi Rimbaud 
în literatură sau între David, Delacroix, Courbet, Monet 
şi Van Gogh în pictură, Este aproape imposibil de a tra- 
sa un profil spiritual acestui secol, adică tocmai ceea ce 
constituie, în fond, un stil de cultură. Mai sigur, prin aces- 
te manifestări s-au exprimat contradicţiile şi s-a produs 
criza contemporană. Din această situaţie să încercăm to- 
tuşi să tragem câteva linii esențiale în cultura epocii. 

În ultima sa etapă, lumea modernă, contrar poziției 
sale teoretice fundamentale, aceea a iluminismului fran- 
cez raționalist, a practicat, după cum am văzut, primatul 
economicului, ceea ce impunea o filosofie materialistă co- 
espunzătoare. De pe aceste'poziţii cultura nu a apărut şi 
funcţionat aşa cum fusese ea prefigurată de filosofii se- 
colului al XVIII-lea, când literatura şi arta erau împinse 
pe locurile religiei şi metafizicii, deci într-un rol de prim 
ordin, ci a apărut ca un produs cu totul secundar, o acti- 
vitate adăugată, mai mult tolerată decât necesară, un pro- 
dus cu un caracter ornamental pe corpul edificiului bur- 
ghez. În final a fost privită ca un act gratuit şi exterior, ceea 
ce a dezangajat cultura din rosturile ei proprii şi i-a sără- 
cit constituția. 

Valorile culturii intelectuale, estetice“sau morale, nu 
mai aveau un conținut semnificativ şi necesar, ci un rol 
doar figurativ, de utilitate spectaculară, un joc mai mult 
sau mai puțin rafinat, Din activitatea fundamentală a omu- 
lui şi societății cultura a devenit o activitate „neproducti- 
vă”, cum ar spune comuniştii; forța creatoare a spiritului 
ca forță istorică (temporală) a societății s-a diminuat şi a 
devenit nerodnică. Toate încercările, oricât de intelectuali- 
zate s-au dorit, oricât de pure şi rafinate s-au produs (es- 
tetismul), au eşuat pentru că erau în afara societății, sub- 
minate de factorul economic, a cărui domnie (tiranie) li- 
chida totul dincolo de el. De pe aceste poziţii cultura nu 
mai putea contribui ca forță creatoare în civilizația uma- 
nă. Ornamentală, artificioasă şi sterilă, ea se închidea în 
propriul sălaş, dincolo de om, dincolo de comunitate şi 
destinul lor. 

Situaţia culturii moderne în ultimele secole, adică în 
perioada capitalistă, s-a schimbat profund față de trecut. 

Deşi nu astfel gândită, ea funcționa în realitate ca un fe- 
nomen de suprastructură. Ca şi în alte probleme, Marx, 
bun observator, a definit-o aşa cum era, şi în acest fel 
starea de fapt din era burgheză a devenit principială în 
era socialistă. 

Marea criză, începută pe dedesubt la sfârşitul secolu- 
lui al XIX-lea şi devenită spectaculoasă în prima jumăta- 
te a secolului al XX-lea, a dezorganizat şi în mare măsură 
a descalificat creația culturală până în a manifesta forme 
de gravă maladie a spiritului. Această criză lasă însă des- 
chisă posibilitatea unei regrupări a tuturor datelor prezen- 
te şi active în lume, pe o nouă formulă de viață şi pe alt 
sistem de valori corespunzător, necesar momentului isto- 
ric şi salvării civilizației. În primul rând trebuie evitate 
atât acţiunile divergente şi unilaterale ale autonomiei va- 
lorilor, cât şi acelea, sufocante, ale unui primat epuizat, a 
tot ce există dincolo de el. 

Alungarea religiei şi a metafizicii, alungarea până la 
sfârşit a moralei înseşi din câmpul de experiență al cul- 
turii moderne i-a redus domeniul şi degradat spiritul. O 
reabilitare a ei nu poate veni decât odată cu tecanal dena- 
rea condiţiei şi activităților omului. 


VIII. POLITICA ŞI FILOSOFIA SUCCESULUI 


1. Un tablou pe poziţie inversă. - 2. Succesul în 
practica modernă: erorile şi ravagiile machiavelis- 
mului. - 3. Fundamentul moral şi metafizic al epocii 


1. Lumea modernă orientată pragmatic a mai cunos- 
cut o filosofie şi o morală: aceea a succesului. Termenii 
problemei, cu un conținut nesigur, par uneori inversaţi. 
În mentalitatea generală care a dominat epoca, moral este 
să reuşeşti şi imoral să eşuezi, prima poziție fiind apre- 
ciată ca definitivă şi creatoare, În fața lumii şi a vieţii este 
moral să câştigi. 

în omul întreprinzător este văzut'omul bun, omiul de 
calitate, omul ideal prin care se obține totul; el este primul 
Ia concurs şi devine etalon. Omul care reuşeşte este res- 
pectat şi aşezat pe treapta cea mai înaltă a ierarhiei sociale; 
el se bucură de prestigiu şi are dreptul la conducere. 

Succesul defineşte calitatea morală a individului so- 
cial sau național. Un om e cu atât mai om, cu cât cucereşte 
mai mult; la fel şi o națiune. Valoarea lor şi drepturile lär- 
gite de care dispun vin din succesul obținut. Ce poate să 
mai însemne un om sau O națiune care a eşuat, care a pier- 
dut întrecerea? Insuccesul merge până la a pierde însuși 
dreptul de a exista. 

Lumea modernă a aplicat filosofia succesului în toate 
domeniile de activitate ale omului fără nici o rezervă, fă- 
ză vreun fel de abatere. Dacă succesul aduce avere, pute- 
re, glorie şi toate binefacerile condiției oamenilor, este 
sigur că rămâne calea cea mai bună, cea mai rodnică şi 
mai aproape de adevăr. La nivelul acestei mentalități, mo- 
xalitatea succesului este indiscutabilă. 

Sectoarele în care succesul a fost practicat cu mai mul- 
tă stăruință au fost cel economic şi cel politic, adică pe cele 
două coordonate principale ale lumii moderne. Pe noi ne 
interesează aici importanța succesului în arta guvernării, 
în politică. Politica fiind şi ea o activitate umană, pentru 
a fi înţeleasă şi judicios folosită, trebuie să-i fixăm sensul 
şi să-i precizăm metodele în conformitate cu natura şi con- 
diţiile omului în serviciul căruia este pusă. Înainte de a 
face această operaţie principială, vom încerca o desprin- 
dere a formelor şi orientării ei în realitatea concretă, isto- 
rică, cu deosebire în epoca modernă, asupra căreia ne-am 
îndreptat atenția în lucrarea de faţă. 


2. Istoria omenirii este un tablou trist, uneori dezo- 
lant, al unor acțiuni, metode şi evenimente care trădează 
fondul întunecat şi dureros al naturii umane, un fond care 
elimină omul din umanitate. Indivizi şi popoare întregi 
au practicat cele mai degradante mijloace în ajungerea 
scopurilor mai mult sau mai puțin lucide, dar aproape 
întotdeauna inumane. Dincolo de cuceritorii cruzi, mâ- 
nați de instincte, care nu-şi reproşau nimic în privința 
mijloacelor folosite, istoria ne pune la îndemână situații 
în care diverşi prinți şi oameni politici moderni au prac- 
ticat toate căile deschise, acelea ale înşelăciunii şi minciu- 
nii, ale torturii şi crimei, uneori camuflat, alteori fățiş, pen- 
tru a avea succes într-o întreprindere sau alta. Sub masca 
unei nobleţe false, ei înaintau către scopuri mizerabile 
dispuse conştient, de cele mai multe ori pentru satisface- 
rea unor ambiţii sau plăceri şi câteodată în numele unui 
aşa-zis ideal. 

Acest fel de a gândi şi purta acțiunea politică s-a ge- 
neralizat, şi epoca modernă trece în rândul marilor sale 

cuceriri eliberarea activității politice de orice prejudecată 
sau constrângeri care i-ar lua din puterea de a reuşi. Li- 
bertatea totală în alegerea mijloacelor şi cultivarea răului 
pentru întronarea binelui sunt principii prin care intrăm 
în plinul politicii moderne. În Antichitate, înțelepții, cu 
deosebire stoicii, iar în Evul Mediu marii mistici, şi orizon- 
tul spiritual creştin, în genere, au frânat tendința omului 
de a obține succesul pe orice cale. (Un rege al Franţei a fă-. 
cut penitență pentru că a răspuns cu armele la provocă- 
zile unui duce.) 

Dincolo de formele pe care le-a putut lua activitatea 
politică după timp şi loc, ceea ce s-a produs nou în prac- 
tica modernă a guvernării a fost cultivarea unei conştiin- 
te clare că factorul politic este scutit'de orice fundament 
moral; arta de a guverna nu are nimic cu etica,.ci numai 
cu succesul; în politică problema est să reuşeşti o deter- 
minare a calității scopurilor şi fără o fixare principială a 
mijloacelor. Aşa s-a ajuns că statele moderne, acelea care 
reprezentau civilizația cea mai avansată, au dus deseori 
o politică de încălcări morale şi juridice grave, indiferent 
că se produceau intern sau extern, între popoare. 

Suntem în fața fenomenului Machiavelli şi a machia- 
velismului. Epoca modernă, orgolioasă în cuceririle ei, în- 
tre care cea mai importantă este aceea de a-l face pe om 
stăpân al propriului destin, printr-o mică mişcare de de- 
viere la început, a reuşit până la urmă să creeze un climat 
politic dezolant, distructiv pentru nobila figură spiritua- 
lä a omului, a reuşit să pună civilizaţia în pericol. 

Ca şi în celelalte domenii, în politică s-a fixat ca prin- 
cipiu plecarea de la realitatea care în sine nu e un păcat, 
dar care realitate? Politica fiind o practică de la ceva către 
altceva, de la un dat efectuat la unul posibil, nu se poate 

întemeia şi nici nu poate fructifica, rămânând în simplă 
empirie. Machiavelli, bine intenționat şi încrezător ca orice 
om modern, a vrut să dea politicii un temei ştiinţific, ceea 
ce limita această activitate umană la observație şi experi- 
ență; el părăsea serviciile filosofiei pentru acelea ale ştiin- 
tei istorice. Poate că el nu a întrezărit consecințele nefaste 
ce s-au produs odată cu trecerea vremii. 

O ştiinţă a conviețuirii oamenilor, o ştiinţă în sens mo- 
dern, nu putea da elementele necesare unei adevărate ac- 
tivități politice; ea putea fi un punct de plecare, dar nu 
unul de ajungere, care presupune cunoaşterea filosofică 
a condiției omului şi a scopurilor. Metoda empirică lasă 
în gol politica tocmai acolo unde ea trebuie să-şi impună. 
puterea de creaţie (nu numai de observaţie), adică posibi- 
lul uman în funcție de condiția morală şi o scară de valori, 

Prinţul lui Machiavelli, ca şi omul de stat modern, nu 
se manifestă la nivelul unui maestru care cunoaşte resor- 
turile cele mai intime ale realităţii şi nici nu poate înlocui 
datul istoric cu posibilul, cu ceea ce trebuie făcut. Clarvizi- 
unea omului politic nu se poate produce fără stăpânirea 
completă a termenilor problemei. Căci ce ne poate oferi 
observaţia istorică; ce ne poate învăța această lume îngro- 
şată de păcat? Ne poate oferi succesul cu tdate tehnicile 
lui bine-cunoscute. Concepţia politică machiavelică nu 
poate depăşi succesul imediat, pentru că rupe legătura 
între realitate şi ideal, guvernantul devenind un virtuoz 
al practicilor impuse de rigorile unor date care trebuie 
manevrate. „Realismul” acestei politici a dus, prin con- 
tract dialectic, la “idealismul politic din vremea noastră, 
nu mai puțin dezolant şi distructiv. 

A cuceri puterea şi a reuşi numai sub îndrumarea suc- 
cesului înseamnă a le obține pe orice cale, înseamnă până 

la sfârşit a le obține pe calea răului, ceea ce duce în mod 
inevitabil la negație, adică la distrugere. Succesul în sine 
nu poate da decât satisfacţii de moment, în sensul că ceva 
a fost obținut, dar ce anume s-a obținut nu satisface înțe- 
Jesui superior al politicii, adică creația, pasul în durată, în 
permanenţă, o durată şi o permanență istorică. 

Ceea ce a fost grav şi s-a marcat în opera lui Machia- 
velli nu a fost că a plecat de la starea de fapt, stare care a 
existat de când există cetăți, state şi conducători, ci defi- 
nirea nouă a unui concept în care s-a instalat şi angajat 
lumea modernă. Înainte de el, răul exista în istorie şi con- 
ducătorii, aşa cum am spus, practicau ihumanele metode 
ale succesului politic, dar pe undeva era o rezervă: ştiau 
că mijloacele mizerabile pe care le foloseau nu erâu per- 
mise de o morală publică sau, dacă mai dispuneau de o 
conştiinţă, suportau inciziile contradicţiilor vieții. Atunci 
când ştiinţa politică modernă s-a constituit, când s-au pu- 
tut stabili reguli şi rețete ale succesului politic, situația a 
devenit cu mult mai gravă. Ca şi în cazul lui Marx, în fa- 
fa stării de fapt a burgheziei, succesul - aşa cum apărea în 
realitatea istorică - s-a transformat în principiu, a încetat 
de a mai pondera mersul lucrurilor, şi filosofia succesu- 
lui a devenit stăpână. Numai că acolo unde s-a instalat 
filosofia succesului astfel conceput, unde a fost înlăturată 
morala, activitatea politică a devenit cinică şi inumană. 

O astfel de practică a dus treptat, de-a lungul secole- 
lor, la început la o neîncredere în valori spirituale şi mo- 
rale, mai târziu la o totală slăbire a simţământului moral 
în raporturile dintre oameni şi națiuni. La început mai 
gradat, mai rațional folosit, mai târziu folosit fără rezer- 
ve, răul sub toate formele lui şi-a impus imperiul absurd 
şi demonic, forță distructivă a vieţii omeneşti comunitare. 

Succesul pe orice cale al lumii moderne nu şi-a închis 
cercul; a mai rămas o rezervă, aceea a răului obligatoriu. 
Forma cea mai gravă a apărut atunci când producerea ră- 
ului într-o lume reală, o lume vie, care suferă, este îndrep- 
tăţită prin prezența unui bine ideal imaginar. În acest caz 
nu e vorba numai de căi deschise succesului la întâmpla- 
re, ci de necesitatea şi obligativitatea de a face răul. Cu 
această formă, omenirea a atins cea mai pesimistă şi tra- 
gică concepție a omului şi a modelelor sale de conviețuire. 

La capătul acestor consideraţii, ne-am întors la afir- 
maţiile primului paragraf: moralitatea activității politice 
se defineşte prin succes; este imoral să pierzi, să eşuezi. 
De aceea, tot oprobriul individual sau colectiv se abate 
asupra celui învins, care şi-a pierdut dreptul de a se apă- 
ra, poate şi pe acela de a exista. Vae victis! 

Prin abordarea unei probleme ca aceea a succesului 
aşa cum a apărut în lumea modernă şi contemporană, 
suntem, de fapt, în fața unei metafizici noi, aceea a răului. 
Moralitatea succesului presupune undeva o metafizică, o 
fundamentare principială şi esențială a naturii răului, nu 
o politică, care e arta de a guverna pentru bunăstarea şi 
progresul unei comunități omeneşti. 


3. Să încercăm acum, pe scurt, o reabilitare a activi- 
tății politice şi o definire a ei în cadrul unui umanism re- 
al şi sănătos. 

A face din politică o ştiinţă nu este posibil decât dacă 
dăm acestui cuvânt o accepțiune antică (Aristotel), şi nu 
una modernă. Politica este o practică şi o artă - de la ceva 
către altceva -, un mijloc de ameliorare în funcţie de un 
scop nou față de ceea ce este dat, este efectuat. Politica 
este o artă şi o disciplină, nu o ştiinţă de constatare şi ex- 

plicaţie, este din grupa activităţilor melioriste, ca pedago- 
gia sau medicina, Materia asupra căreia se pleacă, scopul 
însuşi este altul în funcție de această materie, dar modul 
în care procedează, schema de dezvoltare şi poziţia activă 
în sens creator sunt asemănătoare, 

Întrucât are un caracter aplicativ asupra unei materii 
speciale, politica este o practică, iar întrucât ea trebuie să 
creeze prin stăpânirea unor mijloace proprii, ea este o ar- 
tă. De aceea, nu este greşit să fie socotită o ştiinţă practi- 
că a conducerii sau o artă a guvernării, Acest mod de a fi 
gândită şi formulată are însă o seamă de implicații prin- 
cipiale, care îi dau un profil şi o definesc. O analiză a lor 
se impune cu necesitate, 

Pentru a fi înțeleasă, trebuie să pornim de Ja ideea că 
politica este în primul rând o activitate umană nu numai 
în sensul că e depusă de om, ci şi în acela că ea se produ- 
ce asupra omului în una din dimensiunile sale fundamen- 
tale, aceea a conviețuirii; este tocmai ceea ce au ignorat 
principial concepţia şi practica moderne, 

Politica este o ştiinţă a acțiunii, o ştiinţă practică; pen- 
tru a funcționa, ea trebuie să cunoască, dar în ce sens? Ea 
trebuie să cunoască faptele concrete, cauzele eficiente des- 
pre care orice practică în limitele rațiunii e indicat să țină 
seama; totodată însă ea trebuie să cunoască şi ceea ce tre- 
buie să fie, ca stare de lucruri posibilă în funcţie de o ordine 
ideală, adică o ordine a scopurilor, şi de aici în continuare 
de o ordine a esențelor. De aceea politica din ştiinţă practică 
devine artă şi, oricât ar fi ea angajată în concret, în istorie, 
nu poate funcționa dincolo de morală şi de metafizică. 
Acolo unde acționează posibilul, unde intervin aspiraţia şi 
imperativul, nu poate fi vorba de o ştiinţă empirică (Ma- 
chiavelli şi Maurras), ci de o ştiinţă în lumina filosofiei, rea- 
listă, dar integral deținătoare a naturii şi destinului uman. 

Ceea ce este capital acestei activități vine din faptul 
că bunul mers al societății este legat direct de o cunoaş- 
tere integrală, ca o gândire armonioasă, care, la rândul ei, 
nu este cu putință fără o cunoaştere corectă a sensului 
vieții omului. A o angaja numai în datele imediate isto- 
rice înseamnă a închide orizontul acestei vieți şi a-i intro- 
duce drama. 

În lumea modernă, angajarea activității politice în a- 
cest sens, adică în fundamentarea ei morală şi metafizică, 
a fost calificată drept idealistă. În fond, caracterul realist 
al politicii naşte din respectarea tuturor coordonatelor sale 
ca activitate umană şi în slujba omului. O politică dinco- 
lo de om şi dimensiunile sale fundamentale este mai si- 
gur idealistă prin infirmitatea care o creează într-o lume 
abstractizată şi redusă. 

Artificiul şi imoralitatea politicii moderne au descum- 
pănit persoana umană şi ordinea socială. O politică rea- 
listă consideră toți factorii prezenți şi optează pentru sco- 
purile superioare integrale ale condiţiei noastre. Având 
ca obiect propriul bine temporal, istoric şi social al omu- 
lui, ea nu poate angaja nimic temeinic şi sănătos fără o cu- 
noaştere şi aplicare a ordinii morale şi spirituale. Binele 
temporal e prins în două direcții şi de aici generează. 

În activitatea politică lucrează deodată cauzele efici- 
ente şi cauzele finale, exigenţele temporale şi cele spiritu- 
ale. Activitatea politică vizează o condiție majoră temporală 
a omului, dar este alimentată de un fond moral şi metafi- 
zic care îi dă strălucire. Succesul în politică nu înseamnă 
reuşită necondiționată, nici întâmplare - fericită coinci- 
dență a gândului şi faptei -, ci înseamnă act creator pe ce- 
le două coordonate ale condiției umane. 

Dacă omul contemporan este sfâşiat de o criză atât de 
gravă, el nu poate aspira către o comunitate politică du- 

rabilă fără o comuniune spirituală; el trebuie să experi- . 
menteze din nou, pe măsura momentului istoric, toate 

„dimensiunile definitorii ale naturii sale, la nivelul unei 
înalte aspirații, alimentate de spiritul universal care ne 
ține în contact cu permanențele. 


DRAMA LUMII MODERNE 


Drama lumii moderne este drama civilizației şi a omu- 
Iui. De astă dată nu este vorba de o criză istorică de epocă, 
ce poate fi depăşită prin unele cercetări sau reconstrucții, 
ci este vorba de o zdruncinare din temelii a unei lumi ca- 
re, pentru prima oară în istorie, pune în pericol nu numai 
ordinea unei epoci, ci însuşi destinul omului şi al civili- 
zației sale. 

Ca suprafață, această criză nu este locală, adică zo- 
nală, aşa cum au fost celelalte din trecut, legate de bazi- 
nul mediteranean şi de Europa, ci se întinde sub diverse 
forme pe întreg globul, devenind în acest fel universală. 
Calitativ, deşi poate fi comparată într-o oarecare măsură 
şi dintr-un anume punct de vedere cu căderea lumii anti- 
ce, prin complexitatea fenomenelor, a elementelor noi şi 
a forţelor intrate în joc, suntem puşi în fața unot contra- 
dicţii şi a unei drame unice în istorie. 

În cele două capitole introductive ale lucrării de faţă 
am încercat o desprindere a cursului dialecticii spiritului 
modern pornind de ia realitatea concretă, iar în capitole- 
le următoare am încercat să mergem la rădăcina lucruri- 
lor, punând în discuție ideile directoare, primele principii 
ale concepției şi ordinii moderne. 

Cu toate că acest sistem de idei a putut avea un rol 
foarte important în fundamentarea acestei lumi, după Re- 
voluţia franceză, când au putut fi considerate în caracte- 
rul lor aplicativ, au apărut unele surprize, şi anume acelea 
care au pus o mare distanţă între idee şi faptă, între doc- 
trină şi realitatea istorică. În etapa ultimă a ordinii insta- 
urate de Revoluția franceză, lumea este cu totul alta decât 
aceea visată de filosofii iluminişti. 

Patetic formulate la început, odată cu trecerea vremii 
ele nu au mai guvernat starea de fapt, nu au mai putut în- 
druma o realitate care se îndepărtase spectaculos de pri- 
mele principii. Ele au continuat să fie invocate în crezul 
burgheziei, dar funcționau în bună paste ca formule ver- 
bale ale unor stări ireale,, care nu mai existau sau nu au 
existat niciodată. Aşa cum spune un critic al lor (Comte), 
aceste idei au avut mai mult un rezultat negativ; excelen- 
te pentru acțiunea de distrugere, nu au fost însă relevan- 
te pentru opera de reconstrucție. Şi sigur că totul venea 
din caracterul lor simbolic şi utopic, care tocmai pentru 
aceasta a putut angaja şi dinamiza masele revoluționare, 
care devin forțe prin contagiune mentală. 

Dacă n-am considera decât creditul acordat rațiunii 
capabile să rezolve orice problemă a condiției umane, şi 
ar fi îndeajuns pentru a înțelege cum s-a desfăşurat rapor- 
tul între idee şi realitate, între teorie şi aplicație, Rațiunea, 
formă a procesului de gândire la Descartes, devine o cri- 
tică la Kant şi o mistică în Revoluţia franceză, ca până la 
sfârşit să fie anulată de sentiment la romantici; rațiunea 
instrument pragmatic — poziție însuşită şi de Marx - este 
un alt mod de a fi privită şi aplicată. Dacă am lua ideea 
de libertate sau pe cea de egalitate, am constata aceeaşi 
situaţie de instabilitate şi confuzie. Toate ideile funda- 
mentale ale gândirii moderne au angajat - datorită unei 
speciale dialectici a spiritului - direcții şi concepții cu to- 
tul neaşteptate şi contradictorii, fără legătură directă cu 
cele propuse inițial (iluminismul). 

Teoreticismul la început, adică utopia, şi pragmatis- 
mul la sfârşit, adică imoralitatea actului politic, au creat 
toate condiţiile materialismului practic (economismul) 
şi apoi ale materialismului filosofic, care fundamentează 

marxismul. La început Revoluţia franceză, la sfârşit cea 
rusă - fără o filiație directă, dar bune rudenii spirituale - 
au influențat şi uneori invadat întinse zone ale globului. 
Din factori locali interni ele au devenit factori transfor- 
matori externi; prima în mod liberal, iar cea de-a doua co- 
ercitiv, ele au transformat societăţi constituite, de vechi 
tradiţii istorice. 

Dar lumea contemporană a ridicat probleme complet 
noi, neîntâlnite până azi în istorie. Marile prefaceri la ca- 
re este supusă societatea contemporană nu au numai ca- 
uze materiale sau sociale, cum credea Marx, ci aparțin 
aşa-zisei suprastructuri, adică culturii şi spiritului. Noile 
descoperiri şiiințitice şi consecințele ior tehnice au pro- 
dus cea mai gravă criză din istoria universală. 

Spaţiul, la dimensiunile planetei, pare să fi fost inte- 
gral cucerit, într-un anume fel anulat, ceea ce a dus la o 
bruscare a raporturilor dintre popoare şi civilizaţii, vizând 
nu numai raportul formal politic, ci însăşi conviefuirea lor, 
fie că ele au dorit sau nu au dorit acest lucru. Problema 
„vecinului indezirabil” este pe cât de acută, pe atât de dra- 
matică. Popoare şi civilizații cu mentălități, deprinderi şi 
aspirații fundamental deosebite - ceea ce pentru unele 
constituie un ideal, pentru altele poate fi mizerabil şi in- 
tolerabil -, situate pe o scară care poate avea trepte la o 
sută de mii de ani distanță, de Ia paleoliticul vechi la cea 
mai rafinată viață modernă, sunt nevoite să conviețuiască. 
De la tribul Ona din Țara de Foc sau Aruntas din Australia 
până la popoarele Occidentului, toate rasele şi civilizați- 
ile puse faţă în faţă sunt nevoite să-şi armonizeze idealu- 
rile şi stilurile de Viaţă. 

Dacă problema ar fi numai de natură materială, cum 
cred marxiştii, lucrurile s-ar aşeza mai uşor şi temeinic. 

Cu un efort care nu trebuie subestimat, unele popoare au 
ajuns sau pot ajunge să-şi însuşească metodele moderne 
de transformare a materiei, care ar duce în mod treptat 
Ja ridicarea standardului lor de viață. Dar ce se întâmplă 
cu viața intelectuală şi morală, cu exigenţele spirituale? 
Acestea se schimbă foarte încet, şi nu prin decrete şi nici 
prin construire de uzine. 

Trăim momentul istoric când Atena cucereşte globul. 
Civilizaţia greacă veche s-a dezvoltat ciclic, devenind me- 
diteraneană, europeană, atlantică, şi în prezent, chiar în 
momentul derutei (crizei), ea devine mondială. Cum s-a 
produs acest proces? Spre deosebire de celelalte etape, cea 
de azi are un caracter dominant material şi tehnic. Fie că 
privim popoarele cu o străveche civilizaţie, cum sunt cel 
indian şi chinez, fie că privim civilizațiile primitive, feno- 
menul apare asemănător, şi aceasta pentru că intervenția 
se produce pe sectorul tehnic, pe fabricaţie, ceea ce înseam- 
nă transformare periferică. Activităţile care privesc siste- 
mul de valori intelectuale şi estetice, aşa cum le-au creat 
grecii antici, sau cele morale şi spirituale, profund expe- 
rimentate de oamenii Evului Mediu, au fost interpretate 
defectuos, dacă nu complet înlăturate. 

Crescând forța materială, diferenţele spirituale şi mo- 
rale nu numai că nu se şterg, dar pare că devin tot mai 
grave, creându-se în acest fel condițiile unei mari catas- 
trofe, deoarece se pune întrebarea ce se poate aştepta de 
la un suflet barbar, dominat de fondul subteran, care in- 
trä în stăpânirea forțelor materiale atomice, suflet pe care 
Lam văzut izbucnind din străfunduri chiar şi în interio- 
rul unor popoare civilizate. 

Poporul francez, de exemplu, cu tradiţia sa milenară 
greco-latină, cu opt secole de Ev Mediu creştin şi cu mai 

multe secole de epocă modernă (drepturile omului), este 
nevoit să conviețuiască cu popoare care, chiar dacă repre- 
zintă o civilizație (indienii, chinezii), au o structură, o men- 
talitate şi o orientare fundamental deosebite, şi cu atât 
mai mult cu popoare care au făcut un salt de mai multe 
ori milenar, din primitivitate la forme de viață şi la un 
sistem de valori de cea mai înaltă treaptă, foarte greu de 
însuşit, dacă nu imposibil pentru acest moment; nu este 
vorba numai de popoarele de culoare, ci şi de acelea tu- 
ranice, care au contribuit la formarea structurii slave şi 
au intrat în circuitul civilizației moderne după Revoluţia 
din 1917. 

Această nouă condiție a conviețuirii universale pe un 
fond concret atât de diferențiat, cu sensuri nu mai puțin 
divergente, a creat o stare de mare tensiune, instabilitate 
şi derută a lumii contemporane. Tehnica, singura activita- 
te umană mai uşor de însuşit, ea, care a creat în mare mă- 
sură criza, este departe de a putea să rezolve această gra- 
vă problemă a popoarelor şi civilizației. 

Problemele de fond rămân deschise; chiar şi econo- 
mia, care în realitate este tot o problemă de etică şi orizont 
spiritual. Ceea ce trebuie înțeles din capul locului este că 
în urma revoluției ştiinţifice şi tehnice contemporane apare 
nevoia de a gândi din nou problemele omului şi moctul 
dea interpreta istoria. 


După Revoluţia franceză, datorită strălucirii şi puterii 
ei, civilizația occidentală s-a răspândit pe glob. Fenome- 
nul s-a produs însă în momentul când această civilizație 
a intrat ea însăşi în derută. Datele fundamentale materi- 
ale şi spirituale, ordinea social-politică care îi susținea 
edificiul dovedeau inconsistență şi forme de expresie ma- 

ladive, Noi probleme economice şi sociale, probleme de- 
mografice, probleme de cultură şi educaţie, toate într-un 
vârtej revoluționar se mişcă până la a zgudui din temelii 
tot ce, până ieri, era socotit stabil, durabil, permanent; 
nu se mai ştie ce e bine şi ce e rău, ce sens mai au lucru- 
zile date şi lucrările noastre, nu se mai ştie ce este om şi 
ce este societate. 

Nu ideologiile şi rețetele lipsesc; acestea le-au avut 
din plin filosofii iluminişti şi socialişti, a căror bună-cre- 
ding nu poate fi pusă la îndoială, dar ale căror gândire 
şi aspirații au fost monumente de eroare, ce au dezlănțu- | 
it tragica situație de astăzi. Istoria contemporană s-a an- 
gajat în foarte multe direcţii, dar fără succes. Formulele 
de reconstrucție merg în aceeași direcție şi în acelaşi spi- 
rit, fie că aparţin unor formule vechi sau altora noi; Nimic 
nu poate să scoată omenirea din impas, 

Întoarcerea la trecut, oricât de mare însemnătate ar 
avea tradiția, nu este cu putință, deoarece istoria nu se 
întoarce niciodată şi nu suportă rupturi artificiale (maur- 
rasismul); elementele şi forțele active apărute în istoria 
contemporană fac cu neputinţă un astfel de act; ele nu pot 
fi înlăturate şi nici măcar adăugate, ci încadrate într-un 
mod realist corespunzător şi în alt spirit. 

Continuarea lumii moderne desprinse din Renaştere 
şi definitivate în veacul al XVII-lea nu este nici ea posibi- 
lä, deoarece mergând pe această linie istorică de epocă 
s-ar perfecta toate deficiențele discutate anterior şi s-ar 
conduce la marea criză contemporană; însăşi prezența cri- 
zei de azi indică neputința unei continuări, ceea ce, surprin- 
zător, face chiar comunismul, El este în adevăr împotriva 
individualismului şi formalismului juridic al burgheziei, 
dar îşi însoţeşte integral materialismul (economismul) şi 

aculturalismul său, care este mult mai important. Ca fiu 
spiritual al iluminismului şi materialismului burghez, co- 
munismul continuă formula şi datele lumii moderne; el 
nu este decât consecința ultimă a lumii moderne şi con- 
secvent a dus lucrurile până la cap. 

Mai există însă o problemă complementară Ja aceea 
a raportului dintre trecut şi viitor. Pentru ca o renaştere 
să se producă şi lumea să iasă din impas, pentru o fun- 
damentare a ei în mod realist, nu se poate pleca numai de 
la problema socială care este, aşa după cum am arătat cu 
alt prilej, o dimensiune a condiției umane, dar nu singura 
şi nici cea mai importantă. Rezolvarea crizei nu este nu- 
mai o problemă de formulă. socială şi de instituție, cum gân- 
dea Marx, dar, fireşte, nici una de morală de dincolo de 
societate şi istorie, cum gândea Tolstoi. Fenomenul este 
mult mai complex - uneori indescifrabil în limitele rațiu- 
nii -, şi terapeutica mult mai grea şi plină de răspunderi. 

În imensitatea de fapte şi de sensuri, uneori contra- 
dictorii, alteori de-a dreptul anarhice, ale lumii contem- 
porane, este nevoie în primul rând de o nouă formulă de 
viață (nu socială), în care să fie luați în seamă toți factorii 
spirituali şi temporali, iar jocul între real şi posibil să fie 
ordonat conform acestei formule. Este nevoie de o nouă 
Summa la datele şi sensul celui de-al XX-lea secol, care să 
facă o riguroasă selecţie a ideilor directoare şi a faptelor 
(eruciale) pe baza căreia să se construiască noul edificiu 
al societăţii şi să se reabiliteze omul. 

Lumea modernă cunoaşte cel mai mare „progres” din 
istorie, dar şi cel mai mare dezastru al tuturor timpurilor, 
pentru că acest progres a vizat numai ordinea materială ~ 
care nu a dus nici măcar la o economie satisfăcătoare — şi 
a degradat ordinea spirituală şi morală, servind un om 
cu un imens abdomen, dar fără cap şi inimă. 

Negarea progresului este o eroare, iar progresul in- 
definit, necesar şi continuu este o eroare şi mai mare. Pro- 
gresul în sine nu eliberează omul, iar absența unui progres 
nici atât. Orice progres este o spărtură şi un dezechilibru, 
orice progres este o dezorientare; el poate deveni însă şi 
o ameliorare, dar nu oricând şi oricum. 

Chipul lumii vechi, desfigurat de marile descoperiri 
şi invenţii de azi, nu mai poate fi refăcut; cu atât de multe 
elemente noi, cu patrimoniul uman îmbogăţit, se impune 
să fim arhitecți geniali ai ordinii noi, ai lumii care trebuie 
reconstruită, care înseamnă în primul rând o reconstruc- 
ție a omului. 

Epocile în istorie se definesc prin poziția pe care o ia 
omul în fața lumii şi a vieții, prin angajarea sa integrală 
într-un orizont spiritual. Aşa se va defini şicaracterul epo- 
cii care vine. Suntem azi între două lumi, de aceea sufe- 
rim atât de mult. 

Naturalismul Renaşterii, care pretindea că s-a reîn- 
tors la izvoarele antice, este azi falimentar. Această filo- 
sofie a sărăcit universul uman şi a spart ierarhia lumii, 
Orientarea spiritului către cuceririle materiale şi bucuria 
de a exista la nivelul apetitului au făcut să devieze însuşi 
sensul viații umane, destinul său, Cuceririle materiale au 
fost departe de a compensa pierderile în ordinea spiritua- 
Jă şi morală, a spus un mare scriitor, Pe de o parte, s-au 
degradat cosmosul şi rațiunea anticilor care au creat lo- 
gosul, iar pe de alta, s-a îndepărtat orice ideal de sfințe- 
nie şi aderență divină, ceea ce a constituit însăşi esența 
spiritului medieval. 

Epoca ce se deschide nu mai poate fi ca aceea care se 
închide sub ochii noștri şi ca acelea care au trecut demult. 
Contrar dictonului popular, istoria nu se repetă, Ceva nou 

va apărea, o formulă de viaţă şi o aşezare care vor trebui 
să păstreze tot ce s-a produs ca valori permanente în epo- 
cile trecute - acelea care nu sunt soluții de moment, ci depă- 
şesc epocile -, care vor trebui să alimenteze o nouă sinteză 
de gând şi faptă a condiției omului. 

Epoca ce vine nu poate fi o continuare a lumii moder- 
ne şi nici nu va însemna o reîntoarcere la idealurile anti- 
'ce sau medievale. Epoca veacului care vine nu va mai fi 
a unei lumi orientate exterior, numai către ordinea mate- 
rială a lucrurilor, ca epoca modernă, şi nici nu va părăsi 
această lume, cu marile ei cuceriri ştiinţifice şi tehnice, 
printr-un total refugiu într-o lume de dincolo. Ea va păs- 
tra tot ce este durabil din trecut, dar îi va da o revalorifi- 
care spirituală, o intensificare a legăturilor cu transcen- 
denţa, care va avea puterea să schimbe întreg universul 
uman, până în condiţia sa materială. 

Epoca viitoare va fi mai spiritualizată decât aceea a 
lumii antice şi va fi mai intens istorică decât aceea medi- 
evală. Omul nu trebuie să părăsească o zonă a existenței 
pentru cealaltă şi nu trebuie să uite că este o ființă de răs- 
cruce, care are demnitatea libertății şi responsabilități. 

Omul este o apariție curioasă, sublimă şi tragică; ac- 
tiv în ordinea spirituală, el va străluci în ordinea tempo- 
xală. Sublim prin aderență divină, puternic prin creaţie, 
armonios prin stil şi forme, omul adevărat poate birui. 

Lumea de azi este bolnavă şi omul nu-şi mai ştie lo- 
cul. Va avea el tăria să încercuiască dublul păcat ~ al orgo- 
liului şi resentimentului - sau se va prăbuşi, el şi civilizația 
sa materială, în neantul pe care singur şi l-a introdus în 
viață? Restaurația nu este posibilă fără o revalorificare a 
tot ce este esențial şi ascendent, fără un primat al spiritu- 
lui, într-o lume care a intrat deja într-un final care poate 
fi catastrofic, ` 


109 


SUMAR 


Lumea modernă şi spiritul ei / 5 


_„ LOEPOCĂŞIO CULTURĂ / 5 
1. Rădăcinile medievale ale Renaşterii. - 2. Profilul spiritual 
al Evului Mediu. - 3. Umanismul şi Reforma. ~- 
4. Omul natural şi omul spiritual. Antropocentrismul — 5. 
Renaşterea şi consecinţele ei în lumea modernă 


H. DIALECTICA SPIRITULUI MODERN / 21 
1. Integrarea omului în natură. - 2. STonsecințe ale filosofiei 
naturaliste. — 3, Rafionalitatea lumii şi a condiției umane, — 
4. Raţionalism FA individualism. - 5. Orientarea pozitivistă. — 
a . Materialismul contemporan ` 


~ 
III. DEFINIȚIA MODERNĂ A OMULUI / 40 
1. Cum apare individul-om. ~ 2. Numinismul și individualis- 
mul modern. - 3. Critica individualismului modern. — 
4. Individul-om; dimensiunea sa socială şi morală 


IV. PROBLEMA LIBERTĂȚII ŞI A EGALITĂŢII / 52 
1. Problema libertății și contradicţiile ei. ~ 2. Egalitatea şi natura 
umană. - 3, Limitele şi sensul acestor două principii 


V. PROCESUL ASCENSIONAL ŞI CONTINUU / 63 
1. Progresul în concepția modernă. — 2. De la progres 
Ta progresism şi critica lor. - 3. Ce înseamnă progres din punct 
de vedere moral şi social 


VI. SUB SEMNUL ECONOMICULUI / 70 M 
1. Sub semnul economicului. - 2. Anularea fundamentului etic 
al economiei. - 3. Metafizica proprietății. - 4. Economismul 
modern şi consecințele lui 


VIL CULTURA CA SUPRASTRUCTURĂ 
„ ŞIORNAMENT/79 a 
1 Etape ale culturii moderne. - 2. Cuceririle şi iluziile ştiinţei. — 
. Un sfârşit de epocă cu sensuri contrarii: marxism 
şi impresionism; etatismul şi valoarea sa istorică. - 
Cultura ca suprastructură şi omament 


VIII. POLITICA ŞI FILOSOFIA SUCCESULUI / 92 
1. Un tablou pe poziție inversă. - 2. Succesul în practica 
modernă: erorile şi ravagiile machiavelismului, — 

3. Fundamentul moral şi metafizic al epocii 


Drama lumii moderne / 101 


Editura VREMEA 


Adresa poştală 
Str. Constantin Daniel, nr. 14 
010631, sector 1, Bucureşti 


Redacţia 

Piaţa Naţiunilor Unite, nr. 3-5, 

bl. A, et. 5, ap:40 

telefon 335 81 31 

fax 311 0219 
e-mail: officeQedituravremea.ro 
www.edituravremea.ro 
www.edituravremea.blogspot.com 


m 
« 


Str. Bucium ar. 34 laşi 
1el:0232/211225 
fax 0232/251252 
PRINT ofnceâprintmulticolorso 
multicolor __ www priatmulticolorao: 
SERVICII TIPOGRAFICE COMPLETE 


Epoca ce se deschide nu mai poate fi ca aceea 
care se închide sub ochii noştri şi ca acelea care 

au trecut demult. Contrar dictonului popular, 
istoria nu se repetă. Ceva nou va apărea, o formulă 
de viaţă şi o aşezare care vor trebui să păstreze 

tot ce s-a produs ca valori permanente 

în epocile trecute, acelea care nu sunt soluții 

de moment, ci depăşesc epocile , care vor trebui 

să alimenteze o nouă sinteză de gând şi faptă 

a condiţiei omului. Epoca ce vine nu poate fi 

o continuare a lumii moderne ķi nici nu va însemnai 
o reîntoarcere la idealurile antice sau medievale. į 
Epoca veacului care vine nu va mai fi a unei lumi |! 
orientate exterior, numai către ordinea materială 

a lucrurilor, ca epoca modernă, şi nici nu va părăsi 
această lume, cu marile ei cuceriri ştiinţifice 

şi tehnice, printr-un total refugiu într-o lume 

de dincolo. Ea va păstra tot ce este durabil 


Ernest Bernea 


ISBN 978-973-645-246-8 


TM MI 


9 789736 452468 


